
Introducere 


«Eu sunt acela pe care îl ştiţi ca Isus Cristos. Această carte a mea 
este puţin diferită de cele precedente, deoarece este mai de actualitate. 
De obicei, scriu despre probleme legate de dezvoltarea personală şi 
evoluţia spirituală. Cu toate acestea, situaţia din lumea voastră cere o 
reacţie mai la obiect: Cum trăiţi în lumea de astăzi şi cum vă depăşiţi 
provocările, ca specie şi ca lume? Acesta este un subiect important, iar în 
această carte, voi face doar o sumară analiză. Dar voi aborda lucrurile pe 
care le consider cele mai presante şi chiar cumplite referitoare la 
bunăstarea voastră şi a lumii. 

Majoritatea dintre voi sunteţi conştienţi de problemele cu care vă 
confruntaţi. Nu-i nevoie să le mai numim. lar acum, mulţi sunteţi 
conştienţi de probleme şi mai profunde, apărute recent, care provoacă 
divizări politice şi supărări. Problema cea mai critică este cea a 
adevărului. Ce este adevărat? Asta vreau să abordez în această carte, 
deoarece democraţia, libertatea individuală şi capacitatea societăţii de a 
funcţiona şi a înflori depind de consensul asupra unor chestiuni 
esenţiale, precum şi de onestitatea discursului. 

În societăţile libere se consideră de la sine înţeles că majoritatea 
oamenilor sunt de acord cu unele chestiuni şi că cei mai mulţi încearcă să 
vorbească sincer. Cei mai mulţi dintre voi aţi fost educați să credeţi 
lucruri similare şi să fiţi sinceri şi cinstiţi. Dar acest lucru s-a schimbat. 
Unii sunt educați — chiar îndoctrinaţi — cu credinţe diferite față de 

majoritate şi au ajuns să creadă că convingerile lor sunt atât de 
importante, încât le vor susţine şi răspândi cu orice preţ. Mă refer aici la 
o versiune radicalizată a creştinismului, naționalismul creştin, care la 
bază, este un cult. 

Acest lucru este periculos. Piatra de temelie a unei societăţi libere 
este libertatea de a crede orice vreţi, atâta timp cât aceste credințe nu 
duc la acțiuni care dăunează altora. Această ultimă parte este cheia. 
Libertatea voastră de a crede în ceva este un privilegiu care trebuie 
acordat şi celorlalţi, atâta timp cât convingerile lor nu le fac rău altora. 
Sunteţi liberi să credeţi chiar şi minciuni, atâta timp cât aceste 
neadevăruri nu dăunează altora. Dar ce se întâmplă când aceste credinţe 
sunt neadevărate şi subminează democraţia şi libertatea acordată 
celorlalţi sau când încurajează tratamentul inuman şi inechitabil al 
celorlalţi? Ce facem atunci? 

Aceasta este întrebarea cu care vă confruntaţi acum. Ce veţi face cu 
cei ale căror credinţe duc la răul altora sau al societăţii, care cred că sunt 
puri şi drepţi, în sens religios, când susţin aceste credinţe şi care duc un 
fel de război împotriva celor care nu sunt de acord cu ei? 

Aceasta este o întrebare perenă, deoarece au existat întotdeauna 
dintr-aceia care au crezut fervent în ceva pentru care au afirmat că scopul 
scuză mijloacele sau dintr-aceia care nu credeau în nimic, aşa că au făcut 
orice le era oportun şi servea obiectivelor şi dorințelor ego-ului lor. Astfel 
de credinţe greşite sau lipsa oricărei credinţe au stat la baza majorităţii 
războaielor. 

Multe religii îşi consideră credinţele superioare şi că merită să lupte 
sau chiar să omoare în numele lor sau, cel puţin, că au primit învestitura 
de a-i converti pe alţii. Oare asta a fost calea mea? Oare acest gen de 
religie aş fi fondat eu? Creştinii au simţit adesea că luptă pentru mine sau 
luptă pentru virtute, dar luptau mereu pentru ei înşişi, dintr-un 
sentiment de îndreptăţire de sine şi superioritate sau, uneori, chiar din 
interes personal. Dar niciodată lupta, judecarea, ura sau pretenţia de 
superioritate nu au fost metoda mea, ceea ce ar trebui să vă fie clar. "Ce 
ar face Isus în această situaţie?” nu pare a fi o întrebare pe care să şi-o 
pună destul de mulţi creştini în aceste vremuri. Ori nu-i dau un răspuns 
adevărat. 

Învățăturile mele nu s-au referit la credinţe şi nici măcar la reguli, ci 
la a trăi ca dragoste şi ca pace, şi tot ce v-am învăţat servea acestui scop. 
Orice credinţă care nu slujeşte iubirii şi păcii nu vă slujeşte la nimic, nu 
mă slujeşte pe mine sau pe Dumnezeu, nu slujeşte umanităţii şi nu 
slujeşte vieţii. Orice credinţă care vă separă între voi, care vă determină 
să judecaţi sau să vă simţiţi superiori altora nu este ceea ce am predicat 
eu. Nu este Adevărul, cu majusculă. În aceste pagini, voi spune mai multe 
despre Adevăr şi voi face tot ce-mi stă în putinţă pentru a vă ajuta să 
discerneţi adevărul de ficţiune şi credinţa oarbă de credinţa adevărată 
sau cunoaşterea interioară. 

Din păcate, creştinismul, ca şi orice altă religie, este plin de credinţe 
care nu vă slujesc nici vouă, nici societăţii, iar această afirmaţie este 
adevărată dintr-un motiv: Fiinţele umane au un ego, iar religia a fost 
creată de fiinţele umane. Presupuşii fondatori ai religiilor voastre, cum aş 
fi eu sau Buddha, nu v-am întemeiat sau nu v-am modelat religiile, 
pentru că nu am fost de faţă de-a lungul secolelor — ba chiar, mileniilor — 
ca să o facem. Oamenii v-au modelat religiile: oameni având ego, oameni 
care nu şi-au depăşit ego-urile. 

Maeştrii spirituali pe care îi veneraţi în toate religiile voastre şi-au 
depăşit ego-urile, motiv pentru care au fost veneraţi. Au fost nişte 
exemple de cât de departe poate ajunge evoluţia spirituală umană. Au 
fost ființe umane iluminate, ceea ce veţi fi şi voi într-o bună zi, după 
multe, multe încarnări. 

Însă adepţii acelor oameni luminaţi, care au fondat o religie după 
cum au înţeles ei învățăturile acelui iluminat, nu-şi depăşiseră ego-urile. 
Fondatorii religiei şi liderii ulteriori nu au ştiut cum este conştiinţa unei 
persoane iluminate, deşi unii mai ştiau, dar acei puţini nu erau 
conducători în cadrul religiilor consacrate sau, poate, nici nu aparţineau 
vreunei religii. 

Este puţin probabil ca o fiinţă umană iluminată, precum am fost eu, 
să creeze o religie sau organizaţii religioase cum sunt cele pe care le aveţi. 
Prin natura lor, organizaţiile religioase sunt ierarhice, iar o ierarhie nu 
reflectă Adevărul. Oamenii iluminaţi nu se văd pe sine sau pe vreun altul 
ca fiind mai presus sau mai prejos de alţii, ci egali şi neseparaţi de 
ceilalți. 

Mai mult, cei iluminaţi recunosc că nu este nevoie de un preot sau 
alt mijlocitor între voi şi Dumnezeu. Ei comunică direct cu Dumnezeu, ca 
să zicem aşa, şi asta puteţi face şi voi, indiferent de nivelul vostru de 
conştiinţă. Dumnezeu este disponibil oricui şi oricând. 

Ego-ul este cel ce creează ierarhii, pentru că se străduieşte să se 
ridice în ochii altora, şi ce modalitate mai bună de a o face, decât într-o 
organizaţie care-i îndreptăţeşte pe unii să aibă putere asupra altora? De-a 
lungul veacurilor, ego-urile de la vârf au stabilit şi controlat ceea ce 
trebuie crezut şi ce nu trebuie crezut în cadrul unei religii. Aceasta este 
cea mai mare putere dintre toate, pentru că, dacă controlezi credinţele 
oamenilor, îi controlezi şi pe ei. 

Religia este o încercare de a trăi în neprihănire şi acea străduinţă, 
acea dorinţă, este lăudabilă. Dar ideea ego-ului privind neprihănirea se 
referă mai mult la respectarea regulilor, obţinerea aprobării din partea 
altora şi înţelegerea unor concepte, în timp ce lipseşte adevăratul sens al 
învățăturilor originale. Cum ar putea cineva aflat în starea egotică de 
conştiinţă — care este starea majorităţii umanităţii în majoritatea 
timpului — să înţeleagă cu adevărat conştiinţa iluminată?! Obligatoriu, 
vor exista neînţelegeri şi interpretări greşite ale învățăturilor care provin 
de la un iluminat. 

Eu am înţeles acest lucru şi m-am aşteptat să se întâmple aşa cu 
învăţăturile mele, dar acesta nu a fost un motiv suficient pentru a nu 
oferi învăţăturile care erau necesare. Întotdeauna au existat şi persoane 
care au putut înţelege învăţăturile — Adevărul — într-o măsură suficientă 
pentru a beneficia de Adevăr, de a-l trăi într-o oarecare măsură şi a-l 
transmite mai departe. Mai mult, chiar şi cei aflaţi în starea egotică de 
conştiinţă recunosc Adevărul atunci când îl aud. În inimile lor, ei cunosc 
Adevărul şi mulţi chiar încearcă să trăiască acest Adevăr. 

Adevărul despre care vorbesc este iubirea. Este atât de simplu, cu 
adevărat: Aţi venit din iubire şi sunteţi meniţi să vă întoarceţi la iubire, la 
starea voastră naturală, care este o stare de acceptare iubitoare şi 
împăcare cu viaţa, în care îmbrăţişaţi viaţa pentru darul care este ea, 
simțind dragoste şi preţuire pentru tot ceea ce există. 

A trăi realmente această stare este un lucru special — care necesită o 
conştiinţă iluminată, conştiinţa cristică — dar a înţelege că acesta-i lucrul 
important şi scopul pentru care vă aflaţi aici, nu este greu de înţeles. În 

Inimile voastre, asta vă doriţi cu toţii mai mult decât orice, iar busola 
voastră interioară vă îndreaptă continuu în această direcţie, în ciuda 
impulsurilor şi dorințelor egotice şi a înțelegerilor eronate despre viaţă. 

În această carte, voi spune mai multe despre Adevăr, cu majusculă. 
Şi voi explica ce anume vă împiedică să înţelegeţi şi să trăiţi acest Adevăr. 
Voi aborda şi problemele de bază ale condiţiei umane: problema de a 
avea un ego, ce vă provoacă el şi cum să depăşiţi acele urmări distructive 
şi neplăcute. Este important să înţelegeţi ce trebuie să ştiţi pentru a trăi 
ca iubire şi ce vă trebuie pentru a avea o societate viabilă şi de nădejde. 

Dintotdeauna, ego-ul a fost cel care subminează progresul spiritual 
şi social. Acum este mai necesar ca oricând să înţelegeţi acest lucru şi să 
faceţi tot posibilul pentru a nu lăsa ego-ul să vă conducă. Ego-ul, un 
aspect primitiv al omenirii, este programat să furnizeze minciuni şi 
înțelegeri eronate, care apar sub forma vocii din capul vostru şi chiar par 
a fi vocea şi gândurile voastre. Când credeţi acele neadevăruri şi trăiţi 
după ele, voi şi societatea nu veţi fi fericiţi sau la fel de eficienţi pe cât aţi 
putea fi. Nu veţi progresa aşa cum aţi putea. Trebuie să ajungeţi să priviţi 
dincolo de aceste percepții şi înțelegeri greşite şi, prin această carte, sper 
să vă ajut să reuşiţi. Fie ca să fiţi pe pace, acum şi pururea! Aceasta este 
dorinţa mea pentru voi şi pentru întreaga omenire.» 

Capitolul 1: 
CREDINŢELE 


1a. Minciunile 





«În multe privinţe, aceasta este o carte despre credinţe: credinţe 
bazate pe fapte, convingeri bazate pe credinţa oarbă în ceea ce v-a învăţat 
sau v-a spus cineva, credinţe bazate pe experienţă, credinţe bazate pe 
fantezii şi speranţe, credinţe bazate pe presupuneri şi credinţe bazate pe 
cunoaştere interioară. Aproape fiecare gând care vă vine în minte este o 
credinţă sau se bazează pe o credinţă sau un set de credinţe. 

Chiar şi dorinţele se bazează pe credinţa că aveţi nevoie de ceva, 
dintr-un motiv sau altul. Fără această credinţă, nu aţi avea niciun motiv 
să vă doriţi ceva. Atunci aţi face sau nu aţi face ceva fără ca să vă 
îmboldească vreo credinţă, ci, pur şi simplu, acţionând de dragul de a 
acţiona şi pentru că aşa v-a venit să faceţi. Aceasta este starea de trezire 
ori iluminare, sau ceea ce este adeseori numit „a fi în flux” sau „a te lăsa 
dus de curent”. 

Credinţele şi convingerile sunt o parte inevitabilă a condiţiei umane 
şi nu vă sugerez că puteţi sau ar trebui să le eliminaţi. Ceea ce vă sugerez 
este să deveniți mai conştienţi de credinţele voastre şi să căpătaţi o 
anumită abilitate de a distinge care sunt adevărate şi vă servesc şi care nu 
sunt adevărate şi nu vă servesc. 

Ceea ce veţi descoperi într-o astfel de auto-examinare este că 
majoritatea credințelor voastre nu sunt adevărate sau nu prea adevărate 
Şi, prin urmare, nu vă servesc, căci cum vă poate servi o minciună, ceva 
neadevărat? Ceea ce vă sugerez este că fericirea, împlinirea şi succesul în 
această viaţă sunt dependente de cât de adevărate sunt credinţele pe care 
le susțineţi. Prin urmare, atunci când susţineţi credinţe neadevărate, nu 
veţi fi fericiţi şi viaţa nu va merge bine. 

Am putea spune că aceasta este o lege naturală, o lege metafizică, 
anume că viaţa este configurată pentru a merge strună şi a aduce 
satisfacţie şi fericire atunci când sunteţi în acord cu adevărul, dar să nu 

meargă bine atunci când nu sunteţi în acord. Aţi observat? Acest lucru 
poate fi dificil de observat, deoarece nu sunteţi întotdeauna conştienţi de 
convingerile greşite pe care le aveţi, cele care vă provoacă nefericire şi 
dificultăţi. Majoritatea oamenilor nu îşi analizează suficient convingerile, 
încât să poată descoperi că au multe credinţe neadevărate şi, prin 
urmare, inutile. Ei îşi cred convingerile fără să le pună la îndoială. 
Aceasta este problema. 

Această problemă provine din faptul că voi, ca fiinţe umane, sunteţi 
programaţi să credeţi anumite lucruri care sunt neadevărate, din simplul 
motiv că aveţi un ego. Ego-ul vostru este un program, iar o mare parte 
din această programare este defectă şi vă face să suferiţi şi să fiţi 
nefericiţi. 

Această programare defectă este transmisă de la o generaţie la alta 
fără ca oamenii să-şi dea seama. Falsele presupuneri neanalizate ale unei 
generaţii sunt adoptate de alta, iar societatea în ansamblu suferă efectele 
acestor minciuni. Stereotipurile de gen şi prejudecățile rasiale sunt 
exemple în acest sens. 

Problema cu minciunile sau credinţele neadevărate, pe lângă ce-i 
deja evident, este că sunt proaste ghiduri despre cum să vă duceţi viaţa şi 
că sunt limitative. Credinţele neadevărate vă limitează opţiunile, ceea ce 
vă blochează potenţialul creativ şi capacitatea de a vă expansiona, de a 
explora, de a rezolva probleme, de a descoperi lucruri noi şi de a evolua. 
Minciunile sunt anti-viaţă. 

Ceea ce numesc minciună sau credinţă neadevărată ar putea fi 
numită şi neînțelegere, adevăr parţial sau viziune limitată. Există ceva 
adevăr în unele minciuni, care le face credibile, dar tot nu sunt adevărate. 
De exemplu, cândva se spunea că fetele nu sunt la fel de bune la 
matematică ca băieţii, de parcă sexul ar face diferenţa. Deşi este posibil 
să fie ceva adevărat în acest sens, ca urmare a modului diferit în care 
fetele şi băieţii au fost trataţi şi instruiți şi ce fel de jucării li s-au dat, 
totuşi nu există nimic în creierul lor care să provoace această diferenţă. 
Diferenţele care existau aparent probabil că au fost urmarea acestei 
înţelegeri eronate. Această credinţă neadevărată a devenit o profeție 
autoîmplinită, aşa cum se întâmplă cu multe dintre credinţele voastre şi 
motivul pentru care multe dintre ele rămân necontestate. 

Prefer să numesc astfel de minciuni „neînţelegeri” sau “înțelegeri 
eronate”, deoarece nu sunt intenţionate. De obicei, oamenii nu transmit 
intenţionat minciuni. Ei înţeleg ceva greşit şi apoi pasează mai departe 
acea neînțelegere. Deci, în niciun caz nu vă învinovăţesc pentru această 
tendinţă, ci doar o menţionez. Sunteţi programaţi să-i credeţi pe ceilalţi 
şi să vă credeţi propriile gânduri, până în momentul când vă daţi seama 
că trebuie să le puneţi la îndoială. 

Vă naşteţi să aveţi încredere în ceilalţi şi asta nu-i o trăsătură rea. 
Încrederea este un ingredient necesar în relaţiile personale şi în cadrul 
societăţii, dar este, de asemenea, important să vă daţi seama că 
majoritatea oamenilor trăiţi în conformitate cu credinţe neadevărate sau 
parţial adevărate, fără să vă daţi seama de acest lucru, şi că transmiteţi 
mai departe involuntar aceste înţelegeri eronate. 

Asta nu ar fi o problemă dacă adevărul nu ar conta. Dar, după cum 
spuneam, adevărul este esenţial pentru a fi fericiţi şi înfloritori. Viaţa este 
configurată aşa: Sunteţi răsplătiți când sunteţi în acord cu adevărul şi nu 
sunteţi răsplătiți sau sunteţi îngrădiţi când credeţi minciunile ego-ului şi 
ale altor persoane. Viaţa este în mod fundamental bună şi se bazează pe 
dragoste. Viaţa vă îndrumă cu iubire spre adevăr şi fericire, arătându-vă 
ce este adevărat şi neadevărat prin urmările convingerilor voastre. 

Dacă nu vă place cum vă simţiţi sau cum vă tratează ceilalţi sau cum 
merg lucrurile, ar fi bine să vă întrebaţi: „Ce cred eu despre mine, despre 
această situaţie sau despre această persoană, care nu este aliniat cu 
adevărul? Ce credinţe negative şi neadevărate pun în acţiune în acest 
moment sau situaţie? Ce rol joacă convingerile mele în crearea sau 
permiterea acestei experienţe?” 

Asta nu înseamnă că orice lucru neplăcut care vi se întâmplă este din 
vina voastră sau a convingerilor voastre; totuşi, convingerile pe care vă 
bazaţi când reacţionaţi la o situaţie o pot îmbunătăţi sau înrăutăţi. Acesta 
este rolul pe care îl joacă credinţele voastre: ele determină modul cum 
resimțiți o situaţie, dacă nu chiar şi situaţia în sine. Uneori, credinţele 
voastre provoacă în mod direct situaţia în care vă aflaţi, iar alteori, 
situaţia este co-creată de voi alături de mulţi alţi factori care nu ţin de 
controlul vostru. 

În orice caz, oricât de puţin control ai avea asupra situaţiilor, ai 
întotdeauna controlul asupra atitudinii interioare, a modului în care te 

raportezi la aceste situaţii. Eşti singurul care deţine controlul asupra 
acestui lucru. Reacţiile tale faţă de viaţă îţi creează trăirea vieţii, iar asta-i 
responsabilitatea ta şi a nimănui altcuiva. Ceea ce crezi are o mare 
legătură cu modul în care te simţi şi cum reacţionezi la viaţă şi la ceilalţi 
oameni şi, în consecință, cu modul în care îţi răspunde înapoi viaţa şi 
ceilalți. 

Te afli aici pentru a învăța să fii fericit şi împăcat cu situațiile pe care 
ţi le aduce viaţa. Aceasta este provocarea peste care trebuie să treci. Dacă 
te vei acorda cu adevărul şi nu vei cădea pradă minciunilor pe parcursul 
unor astfel de provocări, atunci vei deveni mai degrabă eroul vieţii tale, 
decât o victimă.» 


1b. Adevărul 





«Adevărul despre care vorbesc este un adevăr universal: ce este 
întotdeauna adevărat despre viaţă, despre modul în care funcţionează 
viaţa. Deci, vă voi vorbi despre acesta. 

Unele lucruri nu se schimbă, şi am putea spune că adevărul este ceea 
ce nu se schimbă şi este previzibil în privinţa vieţii, ca şi în legile naturii. 
Aşa cum legile fizice ale naturii sunt adevărate, şi anumite legi metafizice 
sunt adevărate, indiferent dacă le consideraţi astfel sau nu. Ceva adevărat 
este adevărat, fie că credeţi sau nu. 

Este important să recunoaşteţi aceste legi metafizice, deoarece 
necunoaşterea lor, la fel ca necunoaşterea legilor naturii, nu vă va fi de 
niciun folos. Fiinţele umane se luptă într-atât cu viaţa, din cauză că nu 
înțeleg Adevărul. Ele nu înţeleg legile metafizice care guvernează viaţa: 
modul în care funcţionează viaţa, care-i rostul vieţii şi ce urmăreşte ea. 

Desigur, este mai dificil să recunoaştem aceste legi decât legile 
naturii, deoarece multe dintre ele funcţionează pe intervale lungi de 
timp, chiar şi de-a lungul mai multor vieţi, cum este cazul cu legea 
karmei. Aceasta este prima lege metafizică pe care aş vrea să o abordez, 
deoarece karma este la fel de importantă pentru Adevăr cum este 
gravitația pentru legile naturii. 

Karma este o lege. E definită adesea prin „culegi ceea ce semeni”. 
Dar karma este mult mai complexă decât sugerează aceste patru cuvinte. 
Ele spun că ceea ce le faci celorlalţi, alţii îţi vor face ţie. Totuşi, 
interpretarea aceasta simplistă ratează scopul şi intenţia karmei, care nu 
este de a pedepsi, ci de a vă învăţa ceva. 

Dacă karma se manifestă uneori ca o pedeapsă, se întâmplă doar 
pentru că, adesea, acesta este cel mai eficient mod de a învăţa ceva şi 
pentru că sufletul a fost de acord să suporte acea metodă pedagogică. 
Aceasta este o distincţie importantă. Viaţa nu pedepseşte; ea vă învaţă. Şi 
dacă pare să vă înveţe într-un mod dur, înseamnă că i-a fost permis — 
chiar a fost invitată — de către sufletul care învaţă prin această metodă. 

Există multe modalităţi prin care sufletul vostru poate învăţa ce are 
nevoie şi el are de ales. Poate învăţa mai blând şi, probabil, mai lent sau, 
dimpotrivă, mai dur şi, probabil, mai repede. În ambele cazuri, 
evenimentele pe care le trăiţi sunt destinate exclusiv să vă vindece, să vă 
înveţe şi să vă ajute să evoluaţi, nu să vă pedepsească. 

De fapt, pedeapsa nu este un profesor prea eficient. Poate să îi înveţe 
pe oameni să nu facă ceva, dar în dauna progresului lor spiritual şi 
capacităţii de a se iubi pe ei înşişi, de a iubi viaţa şi de a-i iubi pe ceilalţi, 
care este lecţia supremă. Cei care primesc o pedeapsă sunt plini de ruşine 
sau furie şi resentimente, iar acesta este un iad de care trebuie să înveţe 
să se elibereze. 

Deoarece pedeapsa duce la o şi mai mare înrădăcinare a ego-ului şi 
la nefericire, este, de fapt, contraproductivă pentru progresul spiritual. 
Pedeapsa este calea prin care ego-ul remediază delictele şi greşelile, dar 
omenirea încă nu i-a recunoscut ineficiența. Pedeapsa perpetuează 
durerea şi negativitatea şi nu face nimic pentru a le vindeca. 

Toate delictele, greşelile şi suferinţa sunt cauzate de ego, aşa că 
soluţia nu este de a înrădăcina oamenii şi mai mult în ego-urile lor, 
pedepsindu-i, ci de a le oferi ceea ce i-ar putea ajuta să înţeleagă că ei nu 
sunt ego-ul. Iubirea este ceea ce vindecă şi scoate oamenii din starea 
egotică de conştiinţă şi nimic altceva: iubire, acceptare, bunătate, 
compasiune şi atenţie. Acestea sunt balsamurile care vindecă. 

Este adevărat că culegi ceea ce semeni — în această viaţă sau în alta. 
Adesea, rezultatul a ceea ce semeni vine imediat: Nu eşti amabil cu 
cineva şi el nu este amabil cu tine. Alteori, rezultatul este mai îndelungat: 

Mănânci prea mult zahăr, an de an, şi faci diabet. Iar unele urmări nu 
apar decât abia în altă viaţă: Îi dispreţuieşti pe cei săraci, iar în 
următoarea viaţă te vei naşte sărac. 

Ceea ce poate părea uneori o pedeapsă, din punct de vedere karmic, 
este adeseori doar cel mai bun mod de a învăţa ceea ce trebuie învăţat şi, 
adesea, ceea ce trebuie învăţat este compasiunea. Pentru acest scop, 
remediul este adesea să fii „pus în pielea celuilalt”. Fiecare dintre voi a 
avut multe, multe vieţi concepute pentru a vă învăţa compasiunea 
„punându-vă în pielea celuilalt”. 

De exemplu, dacă aţi minţit, aţi înşelat sau aţi escrocat pe cineva, să 
pățiţi acelaşi lucru la un moment dat sau într-o altă viaţă poate fi cel mai 
bun mod de a vă insufla compasiunea necesară pentru a vă împiedica să 
repetaţi aceeaşi greşeală. Dacă acesta este cazul, sufletul vostru va 
proiecta cu atenţie situaţiile şi vă va oferi resursele şi oamenii de care 
aveţi nevoie pentru a învăţa din acea experienţă. 

Fiecare suflet are la activ multe vieţi în care s-a comportat urât şi 
apoi a cules consecinţele. Acest lucru este inevitabil şi experienţa 
majoritară a primelor vieţi din lanţul reîncarnării. Nu există nicio 
modalitate de a evita învăţarea prin „lovituri grele” în această şcoală a 
vieţii, fapt ce ne conduce la o altă lege metafizică: Viaţa este o şcoală 
destinată evoluţiei sufletului. 

Învăţarea este încorporată în viaţă, precum este gravitația. Nu poţi 
trăi şi să nu înveţi ceva. Uneori tragi concluzii greşite, şi atunci vei trece 
prin mai multe lecţii neplăcute, până când înţelegi corect. Viaţa este 
foarte răbdătoare şi te poţi întinde cât de mult timp vrei ca să înveţi ceea 
ce trebuie să înveţi. Dacă înţelegi că viaţa încearcă să te înveţe ceva atunci 
când te confruntă cu o provocare, o problemă sau o persoană dificilă, 
atunci îţi va fi mult mai uşor să înveţi din acea experienţă. 

Dacă nu înţelegi că viaţa este o şcoală, îţi va fi mai dificil să înveţi din 
experienţele tale. Te vei simţi victimizat de viaţă, ruşinat că ai eşuat, 
supărat sau, pur şi simplu, confuz. Dar îndată ce înţelegi că tot ceea ce îţi 
aduce viaţa serveşte în scopul creşterii sufletului tău, poţi deveni curios 
care este acest scop şi îţi poţi folosi experienţele pentru a creşte. 

Multe dintre provocările vieţii sunt destinate a-ţi perfecționa şi 
contura caracterul: Înveţi să fii mai curajos, perseverent, răbdător, 
responsabil, de încredere, atent, amabil, iubitor, înţelept şi descurcăreţ. 

Viaţa te învaţă aceste lucruri şi numai din ea le înveţi. Nu le poţi învăţa 
citind o carte — viața însăşi este lecţia. 

Puteţi învăţa aceste lucruri fie de bunăvoie, fie fără voie, fie rapid, fie 
încet. Dacă nu vreţi, învăţarea va dura mai mult, dar, până la urmă, toţi 
deveniți mai curajoşi, perseverenţi, răbdători, responsabili, de încredere, 
grijulii, amabili, iubitori, înţelepţi şi descurcăreţi, ca urmare a trăirii 
multor vieţi. 

Karma acţionează prin ceilalţi şi prin situaţii de viaţă proiectate de 
sufletul vostru. Ceilalţi vă sunt învăţători prin modul în care răspund la 
ceea ce faceţi şi spuneţi. Vă oferă un feedback instantaneu despre cum au 
fost afectaţi de cuvintele şi faptele voastre, care, pentru voi, este o ocazie 
de a învăţa să vorbiţi sau să acţionaţi în aşa fel încât să obţineţi rezultate 
mai bune. 

Asta nu înseamnă că ar trebui să faceţi pe plac tuturor — deşi n-ar fi 
rău, atâta timp cât vă face şi vouă plăcere, adică, să vă trăiţi viaţa 
urmându-vă Inima. Dar când îi trataţi bine pe ceilalţi, şi ei vă vor trata 
bine. Relaţiile umane vă lămuresc foarte clar cum funcţionează legea 
karmei. Modul în care îi trataţi pe ceilalţi contează nu doar pentru ei, ci şi 
pentru experienţa voastră cu ei şi pentru senzaţia pe care v-o dă viaţa. 

Vă puteţi crea o experienţă de viaţă pozitivă sau una negativă. 
Depinde cu adevărat de voi, de modul în care vă comportaţi cu ceilalţi. 
Acest lucru contează nu numai pentru bunăstarea lor, ci şi pentru a 
voastră. Până la urmă, învăţaţi să îi trataţi bine pe ceilalţi, pentru că vă 
face să vă simţiţi bine, ceea ce ne conduce la o altă lege metafizică. 

O voi numi legea iubirii. Iubirea este ceea ce naşte viaţa, o susţine şi 
o îndrumă. Iubirea este în spatele a tot. Viaţa este dirijată de o mână 
iubitoare, nu una critică sau crudă. 

Aceasta este o lege care ar putea fi dificil de înţeles din punctul de 
vedere al ego-ului. Ego-ul crede că viaţa este înspăimântătoare şi crudă, 
dar asta, pentru că îşi proiectează asupra vieţii propria frică şi cruzime. 
Ego-ul însuşi face viaţa să pară înfricoşătoare şi crâncenă, dar nu aşa e 
viaţa. 

Viaţa este bună, viaţa este frumoasă, viaţa este binevoitoare şi 
înțeleaptă, dar ego-ul nu este aşa. El creează toate acele dezordini, 
confuzii, conflicte, sentimente negative, limitări şi frici care alcătuiesc 
condiţia umană, dilema umană. Cât de greu este să fii o fiinţă umană! 

Dar este aşa doar pentru că aveţi un ego. Fără ego, aţi fi profund 
îndrăgostit de viaţă şi tot ce aţi vedea ar fi dragostea şi bunăvoința din 
marele plan al vieţii, ceea ce ne conduce la o altă lege. 

Există un design, un plan. Viaţa are un scop, este proiectată şi 
ghidată de forțe superioare. Ca şi în cazul celorlalte legi metafizice, 
aceasta nu este atât de evidentă, dar există totuşi o mulţime de indicii. 
Dacă credeţi că viaţa are o intenţie, este planificată şi ordonată, veţi 
începe să vedeţi că chiar aşa este. Dacă însă priviţi prin ochii ego-ului, 
viaţa va părea întâmplătoare, nedreaptă, haotică şi capricioasă. Dar nu 
este aşa. 

Viaţa ta are un scop şi este ghidată divin. Eşti conceput aşa cum eşti 
pentru un motiv. Ţi s-a dat o personalitate, un corp fizic, un aspect fizic, 
situaţii de viaţă, o familie, moştenire genetică şi tendinţe care îţi oferă 
lecţiile de care ai nevoie şi care sprijină împlinirea scopului vieţii pentru 
care ai venit pe Pământ. 

Eşti o expresie unică a lui Dumnezeu! Iar Dumnezeu te iubeşte şi te- 
a creat pentru a fi exact aşa cum eşti. Există o inteligenţă în spatele vieţii 
şi această inteligenţă este binevoitoare. Numeşte-L Dumnezeu sau cum 
vrei tu. Aceasta este o altă lege, din moment ce această inteligenţă este 
absolut binevoitoare şi înţeleaptă. 

Imaginaţi-vă ce inteligenţă este necesară pentru a crea tot ceea ce 
există şi care să funcţioneze atât de frumos, ca un Întreg complicat, 
fiecare piesă fiind interdependentă şi împletită cu orice altă piesă a 
creaţiei. În realitate, nu există mai multe piese, ci doar Unimea care se 
manifestă sub forme diferite, toate formele fiind legate în mod esenţial 
între ele în virtutea faptului că sunt făcute din acelaşi „material”: 
conştiinţa. 

Inteligența este un cuvânt bun pentru a-l descrie pe Creator, 
deoarece tot ceea ce puteţi vedea şi cunoaşte despre Creator este 
rezultatul acestei inteligenţe. Creatorul este invizibil pentru voi; şi totuşi, 
tot ceea ce este vizibil şi invizibil este Creatorul. Acest lucru este la fel de 
valabil şi pentru noi şi cei ca noi, care călăuzim omenirea şi trăim într-o 
altă dimensiune, superioară. 

Este dificil să vă convingem de aceste legi metafizice atâta timp cât 
priviţi viaţa din punctul de vedere al ego-ului, care este programat să nu 
vadă adevărul despre viaţă, ci crede contrariul. Ce dilemă! Dar aceasta 

este provocarea care vi s-a dat — mai bine zis, pe care Dumnezeu, 
deghizat în voi, şi-a dat-o Sieşi. 

În cea mai mare parte, ego-ul a fost programat a se opune 
Adevărului şi trebuie să descoperiţi singuri că modul în care ego-ul 
percepe şi ceea ce crede nu este Adevărul. Dar nu este atât de uşor de 
descifrat această programare, mai ales atunci când toată lumea din jur 
are aceeaşi programare, aceleaşi percepții greşite şi înţelegeri eronate. 

Din fericire, Dumnezeu s-a asigurat că veţi depista această 
programare, provocându-vă suferinţă de fiecare dată când credeţi ceva 
care nu este adevărat. În general, suferiţi doar puţin din cauza acestei 
programări, dar uneori credinţele voastre vă fac să suferiţi mult. Măsura 
a cât de neadevărată este o credinţă este dată de cât de mult suferiţi din 
cauza ei. Micile minciuni, care conţin ceva adevăr, vă fac să suferiţi doar 
puţin, dacă le credeţi. Pe de altă parte, marile minciuni vă fac să suferiţi 
mult, dacă le credeţi. Sau, dacă veţi crede doar puţin din marile minciuni, 
veţi suferi mai puţin. 

Aşa funcţionează lucrurile şi veţi înțelege mai bine dacă vă examinaţi 
gândurile şi observați ce urmări au în corpul vostru. Unele gânduri au ca 
rezultat sentimente negative şi o senzaţie de contracție a energiei, în timp 
ce alte gânduri sunt mai neutre şi nu vă crispează. Unele dintre gânduri 
chiar vă fac să vă simţiţi bine, dar acestea sunt nişte excepţii. 

Gândurile cele mai problematice sunt cele care te au pe tine în 
centru. Această gândire autoreflectivă este deseori numită vocea din cap, 
fiindcă aşa sunt simţite aceste gânduri. Această voce face comentarii 
despre viaţă şi ţi se adresează direct. Îţi transmite judecăţi, te avertizează 
cu privire la potenţialele dificultăţi, îţi aminteşte de lista de sarcini, te 
admonestează, te zoreşte, flecăreşte cu tine ca un prieten, te sperie şi te 
ruşinează, îți spune cum să faci lucrurile, evaluează cum te descurci şi îţi 
dă sfaturi. Aceste gânduri apar în minte şi par a fi vocea sau gândurile 
tale, sau vocea altcuiva care conversează cu tine. 

Această voce este vocea ego-ului deghizată sub diverse înfăţişări, 
niciuna nefiind ceea ce pare: Sfaturile nu sunt neapărat înțelepte, 
judecăţile nu sunt utile, temerile sunt inventate, conversaţia este anostă, 
credinţele şi opiniile nu sunt neapărat bazate pe fapte, iar presupunerile 
sunt adesea simple imaginaţii. Vocea din cap, numită şi minte egotică, 
este un aspect irațional al minţii care nu are nimic de-a face cu intelectul 

sau cu gândirea raţională. Este condusă de frică, lăcomie şi alte emoţii de 
pază. Vocea din capul tău este sursa tuturor suferințelor — când o crezi. 

Ego-ul şi vocea din cap nu vor dispărea prea curând şi nici nu 
trebuie. Nu este necesar să scapi de ego, ceea ce ar fi imposibil, ci să-l 
detronezi. Ego-ul a uzurpat adevăratul stăpân, Sinele divin, adevăratul 
tău eu. Progresul pe calea spirituală înseamnă să recapeţi stăpânirea de 
la ego. Cine este acest tu care poate stăpâni ego-ul? Mai este ceva aici, 
nu-i aşa? Acesta eşti tu cu adevărat! Acesta este Sinele tău divin.» 


1c. Ego-ul 





«Când oamenii aud cuvântul ego, se gândesc deseori la aroganță sau 
mândrie: „Are un ego mare”. Dar ego-ul este mult mai mult decât o 
atitudine de superioritate, care este, oricum, doar un şiretlic, sau chiar 
egoism, deşi ambele sunt caracteristice ego-ului. De fapt, ego-ul este o 
programare care îi determină pe oameni să manifeste cea mai proastă 
versiune a lor. Îi face să fie egocentrişti, narcisişti, egoişti şi preocupaţi de 
obţinerea puterii, banilor şi a altor lucruri care îi vor oferi ego-ului 
senzaţia că el controlează viaţa. 

Ego-ul este, de fapt, foarte slab: Se teme, vrea să ţină totul sub 
control, este mărginit, meschin şi nesigur. Drept urmare, vrea să 
compenseze, agăţându-se de putere şi fiind autoritar şi dur, ca şi cum 
lipsa de bunătate l-ar pune deasupra tuturor. Ego-ului aşa îi pare. După 
cum am spus, ego-ul înţelege totul pe invers. Lucrurile pe care ego-ul le 
doreşte şi modul cum încearcă el să le obţină nu prea funcţionează bine, 
deoarece acţiunile sale se împotrivesc vieţii. Ceea ce manifestă ego-ul în 
lume produce rezultate slabe, acesta fiind un motiv pentru care oamenii 
care se identifică puternic cu ego-ul sunt nefericiţi. Sunt nemulţumiţi nu 
numai pentru că nemulţumirea este natura de bază a ego-ului, ci şi 
pentru că ego-ul manifestă negativitate şi, prin urmare, primeşte înapoi 
acelaşi lucru de la viaţă: „Ceea ce dai, aceea vei primi”. Ego-ul culege 
suferință pentru că provoacă suferinţă, atât lui, cât şi celorlalţi. 

Ego-ul este latura urâtă şi haotică a naturii umane şi nu se schimbă. 
Dar, din fericire, voi nu sunteţi ego-ul. Doar că sunteţi programaţi să vă 
comportaţi în aceste moduri negative. Negativitatea este setarea implicită 
a omenirii, starea la care vă întoarceţi mereu. Ego-ul, prin vocea din 
capul vostru, vă ţine încarceraţi într-o stare de nemulţumire, lipsă, frică, 
confuzie, suferinţă şi plictiseală, până când veţi descoperi cum să depăşiţi 
acest „demon” dinăuntru. 

Ego-ul este negativitatea din ființele umane, pe când Eul divin este 
bunătatea. Ego-ul este ceea ce este fals şi neadevărat la voi, în timp ce Eul 
divin este ceea ce este adevărat — cine sunteţi cu adevărat. Ego-ul este 
provocarea care vi s-a dat să o depăşiţi şi poate fi depăşită înțelegând că 
nu sunteţi acest eu negativ şi nefericit, ci Eul divin, care are toate 
calităţile pozitive imaginabile. 

Oamenii nu sunt perfecţi şi nu vor fi niciodată, dar nu sunt nici răi. 
În inima lor, sunt buni şi se străduiesc să fie buni, amabili, iubitori şi 
paşnici — cu excepţia cazului în care îi conduce ego-ul lor. Atunci, atâta 
timp şi în măsura în care ego-ul este la putere, vor fi în tot spectrul, de la 
neplăcuţi la ceea ce s-ar putea numi răi. 

Răul se manifestă atunci când ființele umane au stat separate o 
lungă perioadă de timp de dragostea şi bunătatea din inima lor şi sunt 
adânc scufundate în starea egotică de conştiinţă. Se poate declanşa o 
spirală spre negativitate, când oamenii se adâncesc tot mai mult în 
negativitate, până când nu vor mai simţi decât sentimente negative şi 
suferinţă. Acest lucru se întâmplă din diverse motive, în special ca 
urmare a traumelor psihologice profunde din copilărie. Când e vorba de 
aşa ceva, poate fi foarte dificil ca omul să iasă din conştiinţa egotică. Cei 
care suferă de depresie profundă ştiu despre ce vorbesc. 

Cei aflaţi în această stare sunt vulnerabili la forţele negative non- 
fizice care îi influenţează şi îi scufundă şi mai adânc în negativitate şi în 
ceea ce aţi numi rău. Majoritatea infracţiunilor violente şi a sinuciderilor 
se petrec în această stare şi sub influenţa entităţilor non-fizice negative. 

Pentru a se vindeca, cei care i-au rănit fizic sau emoţional pe alţii 
sunt, de obicei, plasați în medii iubitoare în următoarele vieţi, la fel ca şi 
victimele lor. Iubirea este ceea ce vindecă aşa-numitul rău. Deşi asta pare 
a contravine legii karmei, trebuie să fie aşa, deoarece negativitatea nu 
poate fi vindecată de mai multă negativitate, de pedeapsă. Dacă veţi 

înţelege acest lucru, veţi putea micşora drastic numărul de deţinuţi din 
închisori. Drept urmare, cei care i-au rănit pe alţii fizic sau emoţional, cel 
mai probabil, îşi vor echilibra karma în alt fel, decât să fie nevoiţi să 
trăiască pe propria piele abuzuri similare. 

Cei care fac rău altora sunt mânaţi de frică şi sete de putere. Ei cred 
că acţiunile lor sunt necesare pentru a-şi uşura propria suferință şi 
pentru a ajunge în vârf, pe care îl văd ca fiind valoarea supremă. Întrucât 
nu pot concepe că nu-şi vor realiza obiectivele, vor depune toate 
eforturile pentru a le atinge. Răul nu este văzut ca rău, ci doar ca ceea ce 
trebuie făcut. 

Astfel de indivizi cred că alţii sunt proşti dacă nu fac tot ce pot 
pentru a obţine ceea ce-şi doresc. Ei îi consideră pe cei care nu sunt 
dispuşi să facă anumite lucruri compromiţătoare ca fiind slabi sau proşti, 
iar pe cei asemănători lor, care sunt dispuşi să facă orice, ca fiind mai 
puternici şi mai deştepţi decât alţii. Dumnezeul lor este ego-ul, iar religia 
lor este să facă orice ce le poate aduce ceea ce vor. 

Astfel de indivizi nu cred în dragoste şi nici nu înţeleg valoarea 
dragostei, de obicei, din cauză că nu au primit suficientă dragoste în 
copilărie. Acest deficit ar putea fi cauzat şi de faptul că nu au simţit 
destulă dragoste într-o viaţă anterioară sau mai multe, şi au adus această 
neînțelegere a dragostei în viaţa actuală. Ei văd iubirea ca pe o slăbiciune. 
Însă viaţa îi va învăţa că nu e aşa. În cele din urmă, toată lumea se 
întoarce la iubire, pentru că pentru asta veniţi să trăiţi pe Pământ şi 
acesta-i rostul vieţii. 

Dar până atunci, aceşti oameni răniţi şi înstrăinaţi îşi pot face un 
mare rău lor înşile şi celorlalţi. Aceştia nu sunt nişte oameni fericiţi şi, 
din acest motiv, merită compasiunea voastră. Ceea ce descoperă ei în 
vieţile unde fac rău altora este că obţinerea a ceea ce vrea ego-ul este 
deşartă şi nu împlineşte sufletul. Nu este un mod de a trăi, dar fiecare 
trebuie să descopere acest lucru pe cont propriu.» 

1d. Calea spirituală 





«Progresul pe calea spirituală înseamnă depăşirea ego-ului, alinierea 
la bunătatea din miezul fiinţei voastre şi obişnuirea de a trăi aşa. Această 
bunătate este sinele vostru divin. Sunteţi Divinul încarnat care se joacă 
de-a fiinţa umană care are un ego. Sunteţi aici pentru a vă descoperi 
adevărata natură, care este adânc ascunsă de ego până în ultimele voastre 
vieţi pe Pământ. 

Vieţile anterioare, înainte de a intra pe calea spirituală, sunt folosite 
pentru a învăţa o mulţime de lecţii diferite şi a dezvolta puncte forte, 
abilităţi şi talente. Cea mai elementară lecţie este învăţarea iubirii. Când 
eşti un suflet tânăr, nu ştii să iubeşti. Atunci chiar eşti un ego plin de frică 
faţă de viaţă. 

Toate întrupările voastre pe Pământ au rostul, în esenţă, de a vă 
învăţa să iubiţi şi de a deveni cea mai bună fiinţă umană care puteţi fi: o 
fiinţă umană iluminată. Probabil că vă puteţi pune cu toţii de acord ce 
înseamnă asta. Ştiţi cum arată bunătatea. În inima inimii voastre, ştiţi 
care este scopul. 

Cum asta? Sunteţi programaţi să-l ştiţi! Cum altfel să scăpaţi din 
strânsoarea ego-ului? Ştiţi că iubirea este calea şi Adevărul şi mântuirea 
voastră, iar această cunoaştere, până la urmă, vă aduce înapoi Acasă la 
iubire. Eu am fost un mântuitor doar pentru că v-am îndreptat către 
iubire, care este adevăratul mântuitor. Nu aveţi nevoie de mine ca să vă 
mântui sufletul. Vă mântuiţi singuri învățând să iubiţi. Singurul meu 
scop a fost să vă învăţ asta. 

Vi se pare nerezonabilă noţiunea de reîncarnare şi evoluţia 
sufletului? Dacă da, când şi de ce aţi decis să nu credeţi în reîncarnare? A 
fost aceasta o decizie în cunoştinţă de cauză sau v-au spus alţii ce să 
credeţi? Ce anume credeţi şi de ce credeţi aşa? Mai important, credinţele 
voastre vă ajută să fiţi o persoană mai bună? Dacă nu, atunci la ce sunt 
bune? 

Nu contează dacă voi credeţi sau nu în reîncarnare. Pentru ca ceva să 
fie adevărat, credinţa voastră nu este necesară. Însă, dacă credeţi opusul 
a ceea ce este adevărat, aşa cum face ego-ul atât de des, şi vă lipseşte 
înțelegerea modului în care funcţionează viaţa, atunci va fi mai dificil să 

deveniți cea mai bună ființă umană ce puteţi fi. Veţi rămâne blocaţi în 
starea egotică de conştiinţă, prinşi în suferinţă şi percepții greşite. 

Reîncarnarea este adevărul. Ea explică atât de multe lucruri pe care 
religia, psihologia şi alte discipline intelectuale nu le explică, ci doar 
încearcă s-o facă. Există indicii certe, deşi nu dovezi, că reîncarnarea este 
posibil sau probabil adevărată. Decideţi singuri. Nu trebuie să mă credeţi 
pe cuvânt. Iată câteva lucruri pe care le explică reîncarnarea: 

e Explică de ce unii se nasc cu talente speciale, pentru care alţii 
trebuie să lucreze ca să le dezvolte. 

e Explică de ce unii sunt mai înţelepţi decât alţii — nu mai 
inteligenţi, ci mai înţelepţi. 

e Explică inechităţile din viaţă, cum ar fi, de ce unii se nasc şi trăiesc 
în confort şi fără griji, iar alţii nu. 

e Explică de ce copiii crescuţi în acelaşi mediu şi din aceiaşi părinţi 
pot fi foarte diferiţi şi se dezvoltă foarte diferit. 

e Explică de ce unii au nevoie de mai mult sprijin din partea 
semenilor şi de la societate decât alţii. 

e Explică fantomele, abilitatea de a vorbi cu cei care au trecut 
dincolo şi relatările despre întâlniri cu rudele care au murit, petrecute în 
timpul experienţelor aproape de moarte (NDE). 

e Explică de ce unii copii au amintiri detaliate că au fost altcineva în 
altă viaţă. 

e Explică, în parte, de ce unii sunt, în mod natural, mai plini de 
iubire decât alţii. 

e Explică, în parte, de ce unii se luptă mai mult cu viaţa şi au o viaţă 
mai grea decât alţii. 

e Explică, în parte, de ce aveţi dificultăţi să vă înţelegeţi cu anumite 
persoane. 

e Poate explica de ce sunteţi puternic atraşi de cineva sau de ce 
simţiţi o obligaţie puternică faţă de cineva. 

e Poate explica de ce unii simt că au mai fost într-un loc sau că au 
trăit în altă perioadă sau de ce unii rezonează mai mult cu anumite 
culturi sau locuri decât alţii. 

Oare credinţa în reîncarnare vă ajută să fiţi o ființă umană mai 
bună? Se poate. Deoarece reîncarnarea explică inechităţile şi diferenţele 
dintre oameni, această credinţă vă poate face să aveţi mai multă 

compasiune şi toleranţă față de cei care sunt diferiţi sau mai puţin 
înţelepţi sau care au un comportament urât. E un lucru bun. 

Dar tot credinţa în reîncarnare ar putea fi folosită şi pentru a da vina 
pe cineva sau pentru a-l privi cu dispreţ pentru nenorocirea lui, caz în 
care această credinţă vă poate diminua compasiunea: „Eşti sărac, pentru 
că ai făcut ceva rău în altă viaţă, aşa că, de ce să te ajut? ” 

Orice adevăr, cum ar fi reîncarnarea, poate fi sucit sau folosit greşit 
de către ego, dar asta nu îl face neadevărat. În cea mai mare parte, 
credinţa în reîncarnare face viaţa oamenilor mai bună, nu mai rea. Şi 
acesta este testul Adevărului: Credinţa pe care o ai îţi îmbunătăţeşte viaţa 
şi te face să fii o persoană mai bună şi mai plină de compasiune, de 
îngăduinţă şi bunătate, sau dimpotrivă? 

Credinţa în Adevăr vă va face viaţa mai bună şi pe voi, o persoană 
mai bună, iar a nu crede Adevărul sau a crede o minciună va realiza 
contrariul. Acesta este aranjamentul, legea stabilită de Inteligența din 
spatele vieţii, deoarece această Inteligență este bună şi înțeleaptă şi vrea 
să vă înveţe să deveniți buni şi înţelepţi. Vă aduce acasă la Sine. 
Adevărata voastră natură este această inteligenţă, această conştiinţă 
înțeleaptă, iubitoare şi care vă vrea numai binele. Vă arată ce este 
adevărat şi ce nu-i adevărat şi pe ce cale să mergeţi în viaţă. Este demnă 
de încredere, întotdeauna iubitoare şi vă susţine creşterea şi evoluţia ca 
suflete.» 

Capitolul 2: 
CREŞTINISMUL - ADEVĂR ŞI FICŢIUNE 


2a. Credinţa oarbă 





«Nu intenţionez să conving pe nimeni să fie sau să nu fie creştin sau 
de orice altă religie. Una dintre cele mai importante alegeri pe care le vei 
face vreodată este credinţa spirituală. Din acest motiv, nu este o idee 
bună să accepţi o anumită credinţă religioasă fără o analiză atentă. Tu 
eşti cel care vei beneficia sau vei plăti preţul pentru ceea ce crezi, nu 
oamenii care te-au învăţat ce să crezi. Cel mai probabil, părinţii, 
profesorii şi preoţii tăi au înghiţit pe nemestecate credinţele care le-au 
fost date fără să le pună la îndoială sau să-şi dea seama ce daune ar putea 
provoca aceste credinţe lor înşile sau celorlalţi. Când vine vorba de 
religie, adeseori, orbii conduc orbii — şi nici nu ştiu că sunt orbi. 

Acest lucru poate suna dur şi, cu siguranţă, există şi excepţii, în care 
religia are un impact pozitiv covârşitor asupra vieţii oamenilor. Dar mă 
tem că, cel mai adesea, religia este o sabie cu două tăişuri: Dă şi ia, şi 
adesea mai mult ia decât dă. 

Ceea ce ea dă este o orientare morală: „lubeşte-ţi aproapele ca pe 
tine însuţi”, „Fă-le altora aşa cum ai vrea să-ţi facă ei ţie”, „Ceea ce vei 
semăna, aceea vei culege”, „Eşti mai binecuvântat când dai decât când 
primeşti”, „ Iubeşte-l pe Dumnezeu din toată inima”. Acestea sunt 
adevărurile universale pe care le învaţă creştinismul şi alte religii, 
sfaturile preţioase pe baza cărora să trăim şi piatra de temelie a unei 
societăţi sănătoase. 

Dar religia are şi o latură întunecată: Multe religii folosesc 
sentimentele de frică, vinovăţie şi ruşine pentru a controla oamenii. De 
exemplu, multe dintre confesiunile creştine îndoctrinează oamenii de 
mici copii şi le spun că ar putea merge în Iad dacă nu cred şi nu ascultă. 
Chiar şi dacă tot ceea ce a propovăduit creştinismul ar fi fost Adevăr, este 
o lipsă de respect faţă de inteligenţa şi bunătatea înnăscută a oamenilor 
să se folosească frica, vinovăția şi ruşinea pentru a-i controla şi a-i 

împiedica să pună la îndoială învăţăturile. Este, de asemenea, neplăcut, 
dureros din punct de vedere emoţional şi psihologic, precum şi o 
manipulare. 

Adevărul, cu majusculă, nu trebuie să fie impus oamenilor. Adevărul 
este evident de la sine şi benefic. Adevărul sună veridic în Inimile 
oamenilor şi este o bucurie să-l urmezi. Problema este că religiile învaţă 
adesea cu totul altceva decât Adevărul. Predică minciuni alături de 
Adevăr. Şi pentru că este mult mai greu să-i faci pe oameni să creadă 
falsuri şi afirmaţii nedemonstrabile care sfidează logica şi ştiinţa — cum 
ar fi naştere imaculată sau învierea corpului — aceste născociri trebuie să 
provină de la cineva care este privit ca o autoritate de necontestat, cineva 
care nu trebuie să fie pus la îndoială şi ale cărui afirmaţii sunt întărite cu 
ameninţări dacă altcineva îndrăzneşte să nu le creadă. 

Pentru a-i face pe oameni să creadă astfel de lucruri absurde, 
credinţa trebuie impusă prin intimidări sau ei trebuie îndoctrinaţi de la o 
vârstă fragedă. Sau ştiinţa trebuie dezavuată, iar atunci ne aflăm în plină 
ficţiune. Când faptele şi realitatea trebuie ignorate pentru a susţine un 
„adevăr” religios, intrăm într-un teritoriu periculos. Religiile care se 
agaţă de falsităţi neverosimile trebuie să recurgă la o conducere 
autoritară şi să nege ştiinţa şi faptele pentru a-şi păstra adepţii. 

Frica — ameninţarea cu pedeapsa veşnică sau cu judecata şi 
respingerea comunităţii — îi ţine pe adepţi în banca lor şi îi face să creadă 
sau cel puţin să nu pună credinţa sub semnul întrebării în mod deschis. 
Religiile folosesc multe din aceleaşi tactici pe care le folosesc şi sectele 
pentru a-şi controla şi păstra membrii. 

Ca să fim corecţi, şi cei din vârful ierarhiei religioase şi-au ocupat 
locul tocmai în structura în care au fost crescuţi şi nu înţeleg daunele pe 
care ierarhia le face adepților — pentru că şi ei sunt nişte adepţi. Liderii 
Bisericii, ei înşişi, nu sunt conştienţi de faptul că doctrina Bisericii se 
bazează pe nişte minciuni fundamentale. Ei sunt credincioşi adevăraţi, 
răspândind aşa-numitul adevăr aşa cum au fost învăţaţi să facă. 

Acest lucru distinge creştinismul, în general, şi majoritatea celorlalte 
religii de secte, prin aceea că un lider de sectă minte cu bună ştiinţă 
pentru a manipula adepţii în propriul său interes. Religiile, în cea mai 
mare parte, nu fac acest lucru. Oamenii religioşi cred cu sinceritate 
neadevărurile transmise de-a lungul secolelor, deşi au mai apărut din 

când în când şi secte creştine cu lideri narcisişti şi egocentrişti. Dar în 
general, religiile nu mint în mod intenţionat, aşa cum fac sectele. Dacă 
liderii religioşi ar minţi în mod intenţionat, ar fi consideraţi ipocriţi şi 
imorali — ceea ce se mai şi întâmplă uneori. 

Sectele sunt ierarhizate. Au un lider în vârf, care stabileşte dogma şi 
amestecă ceva adevăr cu minciuni, ca orice şarlatan priceput. Iar pentru a 
păstra controlul şi a împiedica oamenii să plece, sectele folosesc o formă 
de intimidare. Dacă dogma nu ar fi alcătuită din minciuni — nu ar fi atât 
de neconformă cu realitatea şi adevărul — atunci nici nu ar mai fi nevoie 
să manipuleze oamenii pentru a-i face să creadă aceste idei. 

În majoritatea sectelor, liderul este zeificat şi i se acordă autoritate 
incontestabilă, deoarece se crede că este special sau că are acces la 
cunoştinţe speciale. Minciunile care m-au zeificat pe mine au exaltat 
viziunea oamenilor despre creştinism, le-au sporit loialitatea faţă de 
acesta şi l-au stabilit ca fiind superior altor religii. Făcându-mă pe mine 
special, au devenit şi ei speciali. Pare că este chiar opera ego-ului, nu-i 
aşa? 

Naşterea din fecioară, învierea trupului şi unele dintre minunile 
atribuite mie în mod fals au fost concepute pentru a mă transforma într- 
un zeu şi a mă deosebi de restul omenirii. Deoarece creştinismul insista 
pe faptul că fiinţele umane sunt păcătoase, eu nu puteam fi privit ca un 
simplu om. Trebuia să fiu diferit de fiinţa umană obişnuită într-un mod 
spectaculos şi convingător. 

Adevărul este că am fost la fel de uman ca şi voi, deşi eram iluminat. 
Am fost imperfect, ca şi voi. Nu am pretins că sunt Dumnezeu, deşi 
oamenii m-au înţeles greşit şi au crezut aşa. Nu am vrut niciodată să fiu 
văzut ca un zeu. Nu am căutat niciun fel de putere lumească sau 
spirituală cât am trăit, ci am venit, pur şi simplu, să vă învăţ. 

Una dintre cele mai dăunătoare minciuni promovate de creştinism 
este ideea de păcat şi a Păcatului Originar. Adevărul este că toată lumea 
este imperfectă şi greşeşte şi fiecare face tot ce poate în această şcoală 
haotică a vieţii. Adevărul este că nu există aşa ceva ca păcatul. Totuşi, 
păcatul este un concept util pentru stabilirea unei ierarhii. 

Într-o ierarhie religioasă, se presupune că oamenii buni sunt în vârf. 
Ei sunt puri, iar voi sunteţi nişte păcătoşi. Liderii Bisericii sunt 
consideraţi reprezentanţii lui Dumnezeu pe Pământ şi, probabil, nu la fel 

de păcătoşi ca restul umanităţii, aşa că aveţi încredere în ei şi îi credeţi. 
Poziţia lor în ierarhie le-a dat autoritate morală, iar conceptul de păcat i- 
a ridicat până acolo. 

Păcatul le-a dat şi celor din ierarhie ceva de făcut. Le-a dat preoţilor 
şi pastorilor un rol în viaţa de zi cu zi a oamenilor: să le ierte păcatele şi 
să îi îndrume pe păcătoşi. Preoţii şi pastorii erau necesari ca 
intermediari, mediatori între Dumnezeu şi păcătoşi. Întrucât păcătoşii nu 
puteau avea încredere în ei înşişi că sunt buni sau că ştiu ce este 
adevărat, preoţii şi pastorii le spuneau cum să se comporte şi ce să 
creadă. Preoţii şi pastorii erau necesari pentru a consolida şi a perpetua 
falsităţile vechi de secole. Fără această consolidare, probabil că adepţii s- 
ar fi îndepărtat, mai ales dacă ar fi cunoscut şi alte religii sau credinţe. 

Conceptul de păcat mi-a dat şi mie, Isus, un scop în viaţa oamenilor, 
pe lângă cel de a fi venerat. Acum puteam face ceva pentru voi, ceva de 
care aveaţi nevoie: să vă spăl păcatele, să vă salvez din starea voastră 
păcătoasă, chiar dacă asta nu prea părea să aibă eficienţă în practică. 

Nimic din toate acestea nu v-am învăţat eu. Făcându-mă un zeu, m- 
aţi pus în vârful ierarhiei, autoritatea supremă de necontestat, una la a 
cărei înălţime nu vă puteaţi ridica niciodată şi una la care trebuia să vă 
închinaţi. O astfel de venerare obligatorie este, de asemenea, 
asemănătoare sectelor. Dumnezeu nu v-a creat pentru că ar fi vrut să fie 
venerat. Doar ego-ul ar vrea asta. În realitate, mai degrabă Dumnezeu vă 
venerează şi vă adoră pe voi! Dumnezeu venerează şi adoră să trăiască 
viaţa prin voi. Acesta este adevărul, iar eu am fost doar un învăţător al 
acestui adevăr, pe care atât de mulţi l-au înţeles greşit. 

Una dintre problemele creştinismului este că pleacă de la premisa că 
oamenii sunt, în esenţă, răi şi nu se poate avea încredere în ei că ar fi 
buni. Consideră că oamenii trebuie să fie ameninţaţi cu pedeapsa — Iadul 
— ca să devină buni. Asta nu-i adevărat. 

Majoritatea oamenilor nu au nevoie de ameninţări pentru a fi buni. 
Pur şi simplu, trebuie să fie încurajată şi celebrată propria lor bunătate. 
Ei trebuie trataţi cu dragoste şi respect. A le spune că sunt păcătoşi este 
opusul a ceea ce au nevoie. Fi trebuie să-şi cunoască propria bunătate, să 
creadă în ea şi să fie susținuți pentru a o urma. Trebuie să fie iubiţi şi 
priviţi cu încredere şi trataţi frumos, şi atunci vor deveni nişte adulţi 
iubitori, de încredere şi amabili. Sună simplist? Poate. Dar acest lucru 


Credinţă, fapte şi ficțiuni pag. 28 


este aproape întotdeauna adevărat. Să credeţi în bunătatea voastră 
esenţială! Aceasta este o credinţă adevărată. Adevărata voastră natură 
este iubirea, deoarece aceasta este adevărata natură a lui Dumnezeu. 

Fiecare dintre voi a primit o busolă interioară demnă de încredere. 
Întotdeauna indică Adevărul. Desigur, unii oameni nu urmează mereu 
această busolă — îi lovesc pe alţii şi se rănesc pe ei înşişi. Dar majoritatea 
învaţă din greşelile lor în mod natural, de-a lungul timpului. Oamenii vor 
să fie buni, vor să aibă succes în viaţă, vor să fie fericiţi şi se poate avea 
încredere că vor alege corect, pe baza unor îndrumări generale şi a 
experienţei în luarea de decizii — cu excepţia cazului când au fost învăţaţi 
minciuni. 

Religiile şi sectele ierarhice se bazează pe o credinţă oarbă şi pe 
minciuni pentru a câştiga puterea şi a rămâne la putere: „Credeţi ceea ce 
vă spun eu şi nu puneţi la îndoială această credinţă!”. Acest lucru este 
periculos şi anti-democratic, anti-libertate. Este poziţia unui autocrat şi 
asta nu a făcut bine niciodată societăţii. 

Singurul care şi-ar dori o astfel de putere pentru sine este omul care 
este înrădăcinat în ego. O asemenea putere este visul ego-ului şi coşmarul 
celorlalţi. Ca urmare, autocraţiile nu funcţionează bine. Cum ar putea 
merge bine ceva care se bazează pe falsităţi? Ar fi o poveste cu totul 
diferită dacă un iluminat ar avea o asemenea putere, dar este puţin 
probabil ca un iluminat să-şi dorească sau să accepte o astfel de putere. 
Deci, autocraţiile sunt sortite eşecului şi să distrugă totul în cădere. Când 
celor de la putere le pasă numai de ei înşişi, rezultatul va fi multă 
suferinţă, deoarece numai alinierea la Adevăr poate conduce o societate 
la fericire şi prosperitate. 

Ideea este că creştinismul şi alte religii au multe dintre 
caracteristicile unei secte şi unei şarlatanii, deşi nu prea îşi dau seama de 
asta. De-a lungul secolelor, învăţăturile mele au fost înţelese greşit şi 
denaturate, atât în mod intenţionat, cât şi neintenţionat. Au fost 
amestecate cu minciuni, cu poveşti şi învățături fabricate. Acest amestec 
al adevărului cu ficţiunea, aşa cum fac sectele şi şarlatanii, conferă 
credibilitate falsurilor. De exemplu, eu chiar am făcut ceea ce unii ar 
numi miracole, de obicei legate de vindecări fizice, dar nu am făcut toate 
miracolele ce mi se atribuie. Multe dintre aceste relatări au fost înflorite 
pentru a mă zeifica şi a da credibilitate creştinismului. 


Credinţă, fapte şi ficțiuni pag. 29 


Iată alte câteva gânduri despre unele falsuri-cheie pe care se bazează 
creştinismul şi care ajută la menţinerea ierarhiei: 

e Credinţa că puteţi veni la Tatăl numai prin mine, Isus, vă 
subminează autoritatea personală, discreditează alte religii şi sisteme de 
credinţă şi descurajează punerea la îndoială a credințelor Bisericii sau 
căutarea altor tipuri de înţelegere. Această minciună vă limitează 
curiozitatea intelectuală şi subminează libertatea de a gândi singuri, care 
face parte integrantă dintr-o democraţie şi o societate liberă. 

e Credinţa că am murit pentru păcatele voastre vă face să vă simţiţi 
vinovaţi, ca şi cum mi-aţi datora ceva mie sau Bisericii. Încearcă să 
obţină ascultarea voastră culpabilizându-vă. Această minciună foloseşte 
victimizarea ca strategie de manipulare. Glorifică victimizarea şi 
îndeamnă adepţii să devină martiri în numele Bisericii. 

e Odată ce credeţi în Iad, trebuie să credeţi şi tot restul, fără a vă 
îndoi. Dar dacă nu aţi crede în Iad?! Nu aţi mai fi buni?! Desigur că aţi fi 
buni. Credinţa în Iad este o credinţă inutilă, dar serveşte pentru a 
controla oamenii şi a-i ţine captivi în dogma Bisericii. 

e Credinţa că eu aş fi înfiinţat o Biserică prin intermediul unei 
persoane (adică, Petru) creează un precedent pentru ca oamenii să 
intervină în învăţăturile mele şi să le schimbe după propriul lor plac şi ca 
să se potrivească cu agenda lor. Fără această minciună, nu ar exista nicio 
ierarhie religioasă şi, posibil, nicio religie. 

Întrebări ce trebuie să vi le puneţi despre o religie sau un grup 
spiritual: 

m Credinţa lor vă face să fiți o fiinţă umană mai amabilă, mai 
iubitoare şi mai pașnică? Credinţa lor vă ajută „să vă iubiţi aproapele ca 
pe voi înşivă” şi vă încurajează să trăiţi în acest mod? Dacă nu, atunci 
acea credinţă nu este de la Dumnezeu, ci de la ego. 

m Credinţa lor vă determină să urâţi sau să vă temeţi de cei care sunt 
diferiţi de voi sau care au credinţe diferite? Credinţa lor vă face să vă 
temeţi de lume, de viaţă sau de moarte? Dacă da, acea credinţă nu este de 
la Dumnezeu, ci de la ego, şi poate fi o sectă. 

m Credinţa lor vă face să vă simţiţi separați și speciali sau superiori 
celorlalți? Dacă da, acea credinţă nu este de la Dumnezeu, ci de la ego, şi 
poate fi o sectă. 

m Această religie sau acest grup insistă să urmezi liderul fără 
crâcnire? Dacă da, acea credinţă nu este de la Dumnezeu, ci de la ego, şi 
poate fi o sectă. 

m Credinţa lor vă ameninţă cu vreun fel de pedeapsă sau o urmare 
negativă dacă nu credeţi sau dacă puneţi la îndoială ce vă învaţă? Dacă 
da, acea credinţă nu este de la Dumnezeu, ci de la ego, şi poate fi o sectă. 

m Este această religie sau grup tolerant față de alte credinţe 
religioase sau nereligioase? Dacă nu, acea credinţă nu este de la 
Dumnezeu, ci de la ego, şi poate fi o sectă. 

Credinţa oarbă înseamnă să crezi ceva ce ţi-a spus cineva doar 
pentru că ţi-a spus să o crezi, fără dovezi. Credinţa oarbă poate include 
chiar şi a crede ceva în ciuda dovezilor contrare. Puteţi crede, de 
exemplu, că învierea trupului meu s-a petrecut în realitate. Unii spun că 
există şi dovezi, dar sunt doar poveşti, iar poveştile nu sunt dovezi. 

Poveştile nu sunt prea demne de încredere din mai multe motive. 
Poveştile sunt colorate de percepțiile, motivele şi interesele oamenilor şi, 
în general, se schimbă în timp. Ele pot fi schimbate intenţionat sau 
neintenţionat, dar rezultatul este acelaşi: o denaturare a ceea ce s-a 
întâmplat de fapt. După cum arată jocul „Telefonul fără fir”, transmiterea 
fidelă a informaţiilor de la persoană la persoană sau din generaţie în 
generaţie nu este atât de uşoară pe cât ne-am aştepta, mai ales în acele 
culturi şi vremuri fără comunicare în masă şi cu o alfabetizare minimă, ca 
să nu mai vorbim de detaliile care s-au pierdut sau au fost adăugate şi 
sensurile ce au fost modificate prin numeroasele traduceri ale acestor 
poveşti de-a lungul secolelor. 

Au trecut decenii între momentul morţii mele şi până când s-au scris 
Evangheliile. În acel răstimp, mărturiile despre ceea ce am făcut şi am 
spus s-au transformat în mitologie, iar Biserica a făcut şi ea unele 
schimbări, pentru că a putut. Cine putea să le oprească, să le verifice sau 
să le corecteze? Cine chiar ştia care a fost adevărul? Până la sfârşitul 
primului secol, unele minciuni fundamentale erau deja ferm încorporate 
în doctrina Bisericii. 

Este de mirare că s-au păstrat intacte, de-a lungul acestor secole, 
chiar şi aceste puţine lucruri pe care le-am spus şi au ajuns până la voi. În 
cea mai mare parte, cele mai cunoscute citate atribuite mie corespund cu 
ceea ce am predicat, deşi unele citate-cheie au fost modificate în 

avantajul Bisericii, iar altele au fost inventate. Am spus mai multe despre 
acest lucru în cartea mea “Ce vrea Isus să se ştie astăzi”, aşa că nu voi 
mai repeta acele informaţii. 

Ceea ce spune Biblia nu este o dovadă. Biblia este o colecţie de 
poveşti scrise de-a lungul secolelor de către indivizi care au trăit vieţi 
foarte diferite faţă de voi, majoritatea dintre aceştia nefiind educați sau 
evoluaţi spiritual. Şi totuşi, mulţi copii sunt învăţaţi că tot ce scrie în 
Biblie este adevărat. Odată ce cresc, mulţi continuă să creadă asta, din 
cauza amenințării cu Iadul şi a presiunilor puse de alţi credincioşi. 

Să te împotriveşti mulţimii şi să pui la îndoială ce ai fost învăţat este 
riscant şi necesită efort, şi mulţi nu fac niciodată acest pas, mai ales dacă 
cei din jur nu au făcut-o niciodată. Aşadar, comunităţile de oameni care 
cred cu fervoare în Biblie trăiesc alături de necredincioşi, care sunt văzuţi 
de credincioşi ca fiind în eroare şi sortiţi la pedeapsa veşnică. Cunoaşteţi 
bine situaţia. 

Acest lucru nu ar fi atât de deranjant, dacă creştinii ar fi capabili „să 
trăiască şi să-i lase şi pe ceilalţi să trăiască”, dar unele versiuni ale 
creştinismului nu încurajează acest lucru sau nu-i sprijină pe creştini să 
facă asta. Judecăţile lor, nevoia de a-i converti pe ceilalţi şi alte 
convingeri pe care le mai au nu fac decât să mărească distanţa dintre ei şi 
ceilalţi. În loc să le aducă unitate şi armonie în viaţa lor, religia lor îi 
separă de ceilalţi şi îi determină să nu aibă încredere în ceilalţi. Acesta nu 
este un semn bun. Acesta nu este rezultatul pe care creştinismul, o religie 
ce se presupune că ar fi bazată pe iubire, ar trebui să-l aibă asupra 
oamenilor şi nu este nici intenţia învățăturilor mele. 

Această prăpastie dintre cei care sunt religioşi şi cei care nu se 
identifică cu o anumită religie a crescut recent, întrucât un număr tot mai 
mare de oameni pun la îndoială ceea ce au fost învăţaţi. Asta-i bine, căci 
o mare parte din ceea ce au fost învăţaţi nu le slujeşte astăzi. Învățăturile 
mele au fost profund denaturate, astăzi mai mult ca niciodată. Ceva 
profund greşit s-a întâmplat în evanghelismul creştin, în special, iar 
această formă de creştinism nu reflectă adevăratele mele învățături şi nici 
măcar învăţăturile originale ale creştinismului. 

Deşi ego-ul a avut întotdeauna un rol în coruperea adevărului în 
creştinism, astăzi ego-ul încearcă să folosească creştinismul pentru a 
câştiga putere politică, ceea ce nu s-a întâmplat până acum (în America — 

n.tr.). Aceasta este o marcă diferită de creştinism — naționalismul creştin 
— care nici măcar nu-i creştin, ci motivat de a câştiga putere asupra 
celorlalţi, asupra necredincioşilor, care-i o agendă extrem de necreştină. 
Deci, trebuie s-o spun clar. Naţionaliştii creştini nu doar că predică 
denaturările obişnuite, ci mai adaugă şi propagandă clară — minciuni 
intenţionate, aşa cum fac sectele. Naționalismul creştin se pretinde a fi 
creştin, dar are prea puţină legătură cu principiile şi valorile creştine 
originale. 

Creştinii s-au străduit întotdeauna să se ridice la înălţimea 
învățăturilor mele despre „iubeşte-ţi aproapele” şi „fă-le altora aşa cum ai 
vrea ca ei să-ţi facă ţie”. Creştinii s-au implicat în organizaţii de caritate şi 
în adăpostirea celor care nu se pot îngriji singuri. Au căutat să-i ridice pe 
cei săraci, pe cei persecutați şi pe cei slabi. Dar această nouă marcă a 
creştinismului îi jigneşte pe cei săraci şi persecutați şi este dispusă să 
calce în picioare drepturile oricui gândeşte diferit sau stă în calea 
obţinerii puterii politice. Cum să numim asta? Îl voi numi aşa cum 
merită: Fascism. 

Fascismul şi naționalismul creştin susțin valori opuse 
creştinismului. Ele sunt naționaliste (spre deosebire de îndemnul de a-i 
îmbrăţişa pe toți oamenii), ierarhice şi anti-democratice. Ele cred în 
impunerea propriei voințe şi valori celorlalţi şi cred în folosirea forţei şi a 
oricăror alte mijloace pentru a obţine acest lucru. Ce ar putea fi mai 
necreştin, mai diferit de ceea ce v-am învăţat? 

Credinţa oarbă. La asta vă duce credinţa oarbă. Odată ce oamenii 
necinstiţi, conduşi de ego, însetaţi de putere şi plini de ură ajung în vârful 
ierarhiei şi încep să-şi răspândească minciunile, întregul sistem se 
infectează, cu excepţia cazului în care oamenii încep să pună la îndoială 
acele minciuni. Ierarhiile religioase deschid calea către autocraţii şi le 
ajută să se înfiinţeze.» 

2b. Credinţa 





«Există şi o credinţă care nu este oarbă. Ştiţi asta, nu-i aşa? Ştiţi ce 
înțeleg prin credinţă, dar este greu de pus în cuvinte, nu-i aşa? Asta 
pentru că credinţa nu ţine de acest tărâm, ci de tărâmul subtil, care este 
foarte real, dar nu-i un loc în care poate ajunge mintea. Pentru a simţi 
tărâmul subtil, trebuie să renunţaţi la minte. Trebuie să treceţi dincolo de 
minte într-un ţinut mai misterios, ţinutul Inimii spirituale. 

Ştiţi, de asemenea, la ce mă refer prin Inimă, cu majusculă. Îmi 
place să folosesc termenul „Inimă spirituală” sau să scriu Inimă, cu 
majusculă, pentru a o diferenţia de latura emoţională a vieţii, la care se 
referă adesea cuvântul inimă. Inima spirituală nu are nimic de-a face cu 
emoţiile, decât dacă considerăm bucuria şi iubirea ca fiind emoţii. Le-am 
putea numi emoţii superioare, deoarece nu sunt generate de ego, ci de 
Sinele divin. Prefer să numesc sentimentele pe care le generează ego-ul 
ca fiind emoţii şi să pun bucuria, iubirea, pacea şi recunoştinţa într-o altă 
categorie, numindu-le calităţi ale naturii voastre adevărate. 

Inima spirituală este domeniul acestor calităţi. Este avanpostul din 
interiorul fiinţei umane care primeşte îndrumare şi cunoştinţe, sau 
intuiţii, de la cei care vă ghidează din tărâmurile nonfizice. Inima 
spirituală, ca şi inima fizică, se află în piept, motiv pentru care a fost 
numită Inima. În această zonă a corpului, fiinţa umană se conectează cu 
Divinul şi cu entităţile nonfizice care ajută la realizarea planului divin al 
fiecărei persoane, planul sufletului. 

Inima spirituală oferă încurajări, intuiţii, inspiraţie, „Aha”-uri şi 
momente de iluminare pe care le trăieşte toată lumea, care sunt menite 
să vă ghideze viaţa şi chiar o fac într-o anumită măsură. Reacţionaţi în 
mod natural la aceste încurajări şi cunoaşteri intuitive, adesea fără să vă 
daţi seama. 

Toată lumea este ghidată în acest fel, dar când deveniți mai 
conştienţi de acest sistem de ghidare, încurajările şi intuiţiile devin mai 
evidente şi mai uşor de crezut şi de urmat. Deveniţi tot mai pricepuţi în a 
vă lăsa ghidaţi de ele. Când se întâmplă asta, viaţa devine mai uşoară. 

Ce vreau să spun prin încurajări? Acestea sunt atingerile subtile pe 
umăr, impulsurile, imboldurile, pornirile, inspiraţia bruscă, şi bucuria şi 
emoția care vă determină să acţionaţi şi să vorbiţi. Ştiţi cu toţii cum se 

simt aceste încurajări, iar când le urmaţi, vă simţiţi bine. Ceva captivant 
vă stârneşte interesul şi treceţi la acţiune fără prea multe întrebări sau 
ezitări. Prin aceste încurajări, primiţi îndrumări interioare de la Inima 
spirituală, pe lângă acele intuiţii, pe care le simţiţi mai mult ca nişte 
cunoştinţe sau descărcări de informaţii. 

Fără acest sistem de ghidare, aţi rămâne cu setarea implicită: vocea 
ego-ului şi condiţionările voastre. Această voce are o valoare redusă. Nu 
ştie nimic despre planul vostru spiritual sau ce vă va face profund fericiţi. 
Vocea din capul vostru nu este interesată de aceste lucruri, ci doar de 
obţinerea a ceea ce vrea ego-ul. Asta lasă pe dinafară multe lucruri 
semnificative şi care vă pot aduce împlinire. 

Credinţa autentică este similară cu cunoştinţele şi intuiţiile care vin 
de la Inimă şi, la fel ca intuiţia, credinţa se dezvoltă de-a lungul 
numeroaselor voastre încarnări. Lipseşte la sufletele mai tinere, a căror 
trăire principală este frica. Credinţa se dezvoltă pe măsură ce se dezvoltă 
legătura voastră cu Divinul. De-a lungul numeroaselor voastre încarnări, 
vă apropiaţi de Dumnezeu. Ajungeţi să-l cunoaşteţi şi să-l simţiţi pe 
Dumnezeu şi ajungeţi să-l iubiţi şi să aveţi încredere în Dumnezeu, dacă 
nu cumva v-aţi pierdut această încredere, ceea ce se mai întâmplă. Nu 
puteţi explica de ce, dar ştiţi că Dumnezeu există şi reprezintă tot ce este 
bun din voi şi din viaţă. Credinţa este această profundă cunoaştere şi 
simţire că Dumnezeu există şi că Dumnezeu este bun. 

Credinţa autentică nu înseamnă să crezi în ceva, ceea ce o deosebeşte 
de credinţa oarbă. Credinţa nu se bazează pe idei, ci pe cunoaşterea şi 
simţirea interioară personală a lui Dumnezeu. Prin credinţă, simţi o 
legătură cu Dumnezeu şi îl simţi pe Dumnezeu. Este posibil să ai şi unele 
convingeri despre Dumnezeu care îţi întăresc credinţa, dar credinţa 
înseamnă în primul rând să simţi că Dumnezeu există şi că eşti copilul 
unui Dumnezeu iubitor. 

Credinţa autentică ar putea fi descrisă şi ca credinţă în puterea 
iubirii şi a bunătăţii. Am venit să vă învăţ iubirea, pentru că iubirea este 
esenţa vieţii. Am venit să vă sporesc credinţa în dragoste şi să vă sporesc 
credinţa în Dumnezeu, să vă îndrept către ceea ce este adevărat şi 
important. 

Credinţa autentică nu este acea convingere într-un anumit rezultat 
viitor, cum este atât de des folosit acest cuvânt, de genul: „Am credinţă că 

se va vindeca”. Asta-i mai mult o speranţă sau credinţă în dorința să se 
întâmple ceva. Deşi speranţa sau o convingere pozitivă privind viitorul 
este mai bună decât o convingere negativă despre viitor, totuşi, nu este 
acea credinţă autentică, ci mai degrabă o credinţă oarbă: crezi în ceva 
despre care nu ştii dacă este adevărat. 

Credinţa despre care vorbesc este acea credinţă în ceva despre care 
ştiţi că este adevărat, deoarece aţi parcurs nenumărate vieţi anterioare 
care v-au făcut să cunoaşteţi la un nivel profund că Dumnezeu există şi că 
sunteţi conectaţi la Dumnezeu şi iubiţi de Dumnezeu. Această cunoaştere 
este foarte diferită de a cunoaşte ceva cu mintea, deoarece credinţa se 
bazează pe experienţe şi pe simţirea prezenţei lui Dumnezeu în viaţa 
voastră. Pe baza multor vieţi pline de experienţe, ştiţi că viaţa este bună, 
aranjată în mod divin şi se desfăşoară aşa cum trebuie şi că aveţi toate 
resursele în interior pentru a face faţă la orice vă aduce viaţa. 

Credinţa se referă la relaţia personală cu Dumnezeu. De exemplu, 
simţi prezenţa lui Dumnezeu într-o biserică sau în alt cadru sacru sau 
natural? ÎI iubeşti pe Dumnezeu? Ori da, ori nu. Dacă nu, ce credinţe te 
împiedică să ai încredere şi să-l iubeşti pe Dumnezeu? 

Relaţia cu Dumnezeu ar fi putut fi afectată de credinţe care v-au 
făcut să vă temeţi de Dumnezeu sau să concluzionaţi că Dumnezeu este o 
noţiune prostească şi copilărească. Oricum, atât credinţa oarbă, cât şi 
lipsa de credinţă în Dumnezeu, din cauza dezamăgirilor produse de 
religie, vă pot înstrăina faţă de propria voastră natură, care este divină. 

Sunteţi o scânteie din Dumnezeu găzduită temporar într-un corp şi, 
adânc în voi, vă cunoaşteţi originea. Această cunoaştere înseamnă 
credinţa autentică. Religia poate dăuna credinţei, relaţiei omului cu 
Dumnezeu, fie prin insuflarea fricii şi prin limitarea relaţiei cu 
Dumnezeu, fie prin faptul că vă poate determina „să aruncaţi bebeluşul 
odată cu apa din albie”: adică să aruncaţi ceea ce este adevărat şi bun din 
religie odată cu ceea ce este fals. 

Indiferent de defectele religiei, mulţi au o trăire profundă a lui 
Dumnezeu într-un context religios, cum ar fi o biserică. Multora, religia 
le îmbunătăţeşte relaţia cu Dumnezeu. Loialitatea faţă de religie provine 
din simţirea reală a lui Dumnezeu atunci când participă la slujbe sau în 
momentele de linişte. În acest fel, religia are un rol benefic. 

Indiferent de ceea ce credeţi sau chiar dacă nu credeţi nimic despre 
Dumnezeu, eu sunt prezent ori de câte ori mă chemaţi şi oriunde se 
adună doi sau mai mulţi în numele meu. Dorinţa sinceră de a mă simţi şi 
de a-l simţi pe Dumnezeu în biserică sau în momentele de linişte va primi 
întotdeauna răspuns prin prezenţa mea. Oamenii simt prezenţa mea şi 
acest lucru le întăreşte credinţa. Uneori, ei cred că doar religia le permite 
să mă simtă pe mine sau pe Dumnezeu, dar nu este necesară decât 
intenţia curată de a se conecta cu mine, oriunde s-ar afla. 

Pentru a intra în legătură cu mine, nu este necesară nicio credinţă, ci 
doar o dorinţă sinceră de a intra în legătură cu mine şi de a-mi urma 
învăţăturile despre dragoste şi pace. Unii dintre oamenii cu cea mai mare 
credinţă autentică au cea mai redusă credinţă religioasă şi nu participă 
niciodată la slujbele din biserică. Dacă mersul la biserică vă 
îmbunătăţeşte relaţia cu mine şi cu Dumnezeu şi vă face o persoană mai 
iubitoare şi mai liniştită, este minunat. Dar dacă nu, cel mai bine ar fi să 
vă reevaluaţi credinţa religioasă. 

Din păcate, pentru că mulţi au o legătură cu mine şi cu Dumnezeu în 
cadrul Bisericii, ei presupun că tot ceea ce îi învaţă Biserica este adevărat. 
Ei justifică astfel: „Dacă mersul la biserică mă face să mă simt atât de 
bine, înseamnă că ceea ce ne învaţă Biserica trebuie să fie adevărat”. 
Dacă vă daţi un pas în spate şi analizaţi această afirmaţie, puteţi vedea că 
nu este logică, dar asta nu le este întotdeauna clar respectivilor. 

Mulţi rămân într-o Biserică autoritară şi inhibantă nu numai pentru 
că le este frică să plece, ci şi pentru că au o experienţă împlinită cu 
Dumnezeu când sunt în biserică. Pe mulţi, amestecul acestor două 
lucruri îi buimăceşte: dogma este apăsătoare, dar trăirea este înălțătoare. 
Cu toate acestea, biserica şi credinţa provenită din apartenenţa la acea 
Biserică, nu acestea vă oferă experienţa lui Dumnezeu; vă oferiţi singuri 
experienţa lui Dumnezeu prin faptul că sunteţi deschişi spre această 
trăire, care se poate întâmpla oriunde şi oricând. 

Este important ca atât persoanele religioase, cât şi cele nereligioase 
să înţeleagă asta. Dacă nu sunteţi religioşi, asta nu înseamnă că nu puteţi 
să vă conectaţi cu Dumnezeu. Spiritualitatea nu are nicio legătură cu 
religia sau cu ideea religiei despre Dumnezeu. 

Spiritualitatea este o caracteristică a fiinţei umane. Voi, oamenii 
sunteţi în mod natural spirituali, pentru că sunteţi făcuţi din Dumnezeu 

şi de către Dumnezeu, şi vă aflaţi aici pentru a descoperi sau redescoperi 
acest lucru. Când eşti nou pe calea spirituală, crezi că eşti o persoană cu 
probleme. Apoi, pe măsură ce progresezi pe cale, descoperi că eşti o fiinţă 
spirituală care ia lecţii la şcoala vieţii. Iar cunoaşterea propriei fiinţe 
evoluează: Îţi dai seama că nu eşti ego-ul, ci Sinele divin îmbrăcat ca o 
persoană cu ego. Spiritualitatea înseamnă să îţi dai seama de acest lucru 
şi apoi să înveţi să trăieşti ca Sinele divin, aşa cum a fost intenţia lui 
Dumnezeu şi cum am făcut eu când am trăit pe Pământ.» 

Capitolul 3: 
A ŞTI ŞI A PRETINDE CĂ ŞTII 


3a. Abilităţile parapsihice 





«Fără îndoială că oamenii pot cunoaşte unele lucruri prin mijloace 
paranormale, prin mijloace parapsihice. Chiar dacă ştiinţa nu poate 
explica cum este posibil, dovezile sunt incontestabile. Totuşi, este 
rezonabil să aveţi îndoieli cu privire la acest fenomen, deoarece multe 
lucruri care parvin prin mediumi sunt inexacte. Dar se petrece ceva 
foarte real şi s-a întâmplat de-a lungul întregii istorii a omenirii. 

Primirea informaţiilor pe cale parapsihică este un alt mod de 
cunoaştere: Un lucru poate fi considerat adevărat fie pentru că este un 
fapt verificat, fie pentru că vi s-a dat cunoaşterea lui pe cale parapsihică 
dintr-o sursă de încredere. Spun „vi s-a dat cunoaşterea”, deoarece în 
spatele tuturor cunoştinţelor primite parapsihic şi intuitiv se află nişte 
fiinţe non-fizice, căci nu pot fi aflate altfel. 

Vi se pare surprinzător? Într-o anumită măsură, toţi sunteţi 
mediumi, în sensul larg al cuvântului. Poate că nu sunteţi paranormali, 
dar toată lumea are intuiţie într-o anumită măsură. În fiecare zi şi 
aproape în fiecare moment al vieţii voastre, fiinţele non-fizice vă trimit 
informaţii şi îndrumări sub formă de intuiţii. Dacă că le primiţi sau nu, 
este o altă poveste. Mintea majorităţii oamenilor este prea ocupată 
pentru a percepe aceste comunicări subtile, care nu ajung în minte, ci în 
corp sub formă de cunoştinţe şi „Aha!”-uri. Aceste comunicări subtile 
sunt uşor de ratat dacă vă pierdeţi în gânduri. 

Abilitatea intuitivă se dezvoltă pe parcursul mai multor vieţi. Pe 
măsură ce evoluaţi spiritual, deveniți în mod natural mai intuitivi, căci 
această evoluţie e totuna cu capacitatea de a vă detaşa de vocea din capul 
vostru. Cu cât sunteţi mai prezenţi în acest moment fără gânduri, cu atât 
sunteţi mai uşor de ghidat intuitiv. 

Aceasta nu înseamnă că darurile parapsihice reprezintă neapărat 
măsura dezvoltării spirituale a cuiva. Nu există o corelaţie directă între 

darurile parapsihice şi evoluţia spirituală. Dar darurile parapsihice, dacă 
chiar sunt menite să se dezvolte, cresc odată cu vârsta sufletului. Însă ele 
pot fi, de asemenea, cultivate în mod activ în orice moment al evoluţiei 
voastre, ceea ce poate fi o problemă. 

Multe tradiţii spirituale îi avertizează pe căutători despre pericolele 
cultivării abilităţilor parapsihice fără o dezvoltare spirituală adecvată şi, 
pe bună dreptate. Pentru ca abilităţile psihice să fie folosite cu 
înţelepciune şi în siguranţă, dezvoltarea lor trebuie să meargă mână în 
mână cu evoluţia spirituală. Faptul că nu se întâmplă întotdeauna aşa 
este motivul pentru care paranormalii sunt atât de des dezaprobaţi sau 
neluați în seamă. Abilităţile parapsihice sunt un mare dar, însă pot fi un 
blestem când sunt prezente într-un suflet nedezvoltat sau într-o persoană 
cu motivații imorale, ceea ce va duce la nişte lecţii dure pentru toţi cei 
implicaţi. 

Când mediumii şi paranormalii sunt nedezvoltaţi spiritual — ceea ce 
înseamnă că legătura cu Dumnezeu şi bunătatea lor este redusă, iar 
ataşamentul faţă de ego este încă puternic — atunci fiinţele non-fizice cu 
care se conectează din alte tărâmuri, mai precis din planul astral inferior, 
vor fi de o vibraţie mai mică şi nu prea utile sau chiar dăunătoare. Numai 
atunci când mediumii şi parapsihicii pot ajunge în planul astral superior 
şi mai sus, vor intra în legătură cu fiinţe care sunt ghizi devotați, maeştri 
ascensionaţi şi alţi învăţători evoluaţi şi vindecători, al căror singur scop 
este de a sluji omenirea. 

Entităţile din planul astral inferior variază de la cele relativ benigne 
până la trişori, şarlatani şi extratereştri, care se joacă cu oamenii folosind 
mediumi şi paranormali pentru propria lor distracţie sau în scopuri mai 
nefaste. Multe entităţi din planul astral inferior sunt fiinţe umane 
decedate care aşteaptă să se reîncarneze, iar altele sunt ghizi minori, 
extratereştri din dimensiunea a patra (4D) sau entităţi negative. 

Când eşti parapsihic, dezvoltarea ta spirituală şi puritatea inimii 
determină cu cine din tărâmul non-fizic te vei conecta. Dacă eşti foarte 
dezvoltat spiritual şi cu inima curată, vei putea ajunge dincolo de astralul 
inferior, iar dacă nu eşti, nu vei putea. În cel mai bun caz, vei putea 
ajunge doar la fiinţele umane decedate şi la ghizii mai puţin importanţi. 

Cu cât cineva este mai dezvoltat spiritual, cu atât abilităţile sale 
psihice vor fi mai utile pentru alţii. Cu cât cineva este mai puţin dezvoltat 

spiritual, cu atât aceste abilităţi vor răspunde ego-ului său şi al altor 
persoane, şi cu atât mai probabil informaţiile vor fi inexacte, nu atât de 
folositoare sau chiar dăunătoare. Feriţi-vă de mediumii sau parapsihicii 
care dovedesc lăcomie sau lipsă de umilinţă. Acestea sunt semne că nu 
sunt suficient de dezvoltați spiritual. Dacă mediumii sau paranormalii 
cred că abilităţile lor îi fac speciali, probabil că nici nu ar trebui să le 
folosească. 

Puritatea inimii este la fel de importantă ca dezvoltarea spirituală 
pentru atingerea dimensiunilor superioare. Prin aceasta înţeleg 
devotamentul şi dragostea faţă de Dumnezeu şi absenţa oricărui interes 
imoral. Cineva poate fi dezvoltat spiritual, dar tot să mai aibă interese 
imorale. Acest lucru poate părea contradictoriu, dar ego-ul este capabil să 
se regrupeze chiar şi în momentele mai avansate ale dezvoltării 
spirituale. Cineva poate fi avansat spiritual, dar să fie corupt de ego, fără 
să-şi dea seama. Ego-ul este foarte şmecher şi poate prelua iarăşi 
puterea, mai ales dacă crezi că eşti mai presus de orice ego. Tocmai ego- 
ul te-ar face să crezi asta, când, de fapt, nimeni nu este niciodată complet 
de neatins de către ego. 

Meditaţia zilnică este esenţială pentru a vă menţine vibraţiile 
ridicate. Meditaţia vă va ajuta să vă menţineţi legătura cu Dumnezeu şi 
cu cei care vă călăuzesc. Această legătură nu este ceva care vi se cuvine 
oricum, indiferent de nivelul vostru de dezvoltare spirituală. Spiritele- 
ghizi sunt întotdeauna disponibile, dar trebuie să vă deschideţi către ele 
şi să vă dedicați în fiecare zi — în fiecare moment — să vă aliniaţi cu 
dragostea şi pacea. Desigur, uneori veţi şovăi şi veţi eşua, dar contează în 
primul rând angajamentul şi intenţia voastră sinceră de a fi aliniaţi cu 
dragostea şi pacea. 

Este important ca mediumii şi paranormalii să pună mai presus de 
orice dorinţa de a se pune în slujba celorlalţi şi dedicarea faţă de propria 
lor creştere spirituală. Cei care se încurcă cu entităţi inutile sunt, de 
obicei, excesiv interesaţi de bani şi succes. Dacă sunteţi medium sau 
paranormal şi nu simţiţi devoțiune față de Dumnezeu şi pentru a sluji 
altora, ar fi mai bine să nu vă folosiţi abilităţile parapsihice până nu vă 
mai dezvoltați spiritual. 

În plus, dacă vă lipseşte dezvoltarea spirituală şi puritatea de care 
vorbesc, nu va fi suficient să efectuaţi tehnici cum ar fi aceea să vă 

înconjurați cu lumină albă şi să vă împământaţi pentru protecţie 
împotriva forţelor negative. Aceste practici le oferă adesea celor care 
lucrează în domeniul non-fizic un fals sentiment de securitate. Ei 
presupun că se conectează cu fiinţe superioare, deşi este posibil să nu fie 
adevărat. Protecţia împotriva forţelor negative se câştigă sau se merită 
odată cu avansarea spirituală. 

Un parapsihic este o persoană al cărei al şaselea simţ este dezvoltat 
într-o oarecare măsură. Unii parapsihici cred că ar fi mai dezvoltați decât 
sunt, ceea ce poate fi o problemă. Este dificil să te evaluezi singur, ceea ce 
te face să fii uşor indus în eroare de entităţi negative non-fizice. 

Al şaselea simţ poate fi o extensie a oricăruia dintre cele cinci 
simţuri. Cele mai frecvente forme de abilitate psihică sunt clarviziunea 
sau vederea clară; claraudiţia sau auzul clar; şi clarsimţirea, sau senzaţia 
clară. 

Clarvăzătorii primesc informaţii vizuale. Ei văd imagini sau 
simboluri prin ochii minţii. De asemenea, pot vedea aurele, spiritele şi 
alte energii cu ochii deschişi. Clarvăzătorii mai dezvoltați pot vedea cu 
ochii deschişi şi închişi. Când sunt foarte dezvoltați, li se oferă şi 
interpretarea a ceea ce văd intuitiv, adică ceea ce simt a fi o descărcare de 
informaţii. 

Clairauditivii primesc informații auditive.  Mediumnitatea 
conştientă este abilitatea de a auzi cuvinte în minte şi de a dialoga mental 
cu o ființă non-fizică. Pe de altă parte, în mediumnitatea inconștientă sau 
încorporare, mediumii îşi părăsesc corpul, timp în care o ființă non-fizică 
îl foloseşte pentru a vorbi cu ceilalţi oameni, caz în care, în general, 
mediumii nu sunt foarte conştienţi de ceea ce se spune prin intermediul 
lor. Când claraudiţia este pe deplin dezvoltată, persoana este capabilă să 
transmită mesaje în timp ce este conştientă, ceea ce este mai sigur şi mai 
sănătos decât încorporarea. 

ClarLenzitivii primesc informaţii prin corpul lor. Simt emoţiile 
altora şi percep energia celorlalţi. Când sunt nedezvoltaţi, au dificultăţi în 
a discerne dacă o emoție este a lor sau a altuia şi pot prelua cu uşurinţă 
energiile negative de la alte persoane. Dacă sunt pe deplin dezvoltați, 
primesc cunoştinţe intuitive despre ceea ce simt, adesea ca descărcări de 
informaţie în corpul lor. Ei sunt numiţi şi empaţi. 

Majoritatea parapsihicilor se bazează pe un singur mod de primire a 
informaţiilor, dar unii şi-au dezvoltat mai multe. Unii se nasc cu abilităţi 
psihice, iar unii îşi recapătă brusc abilităţile dezvoltate în alte vieţi, în 
timp ce alţii capătă abilităţi psihice prin practică. Darurile parapsihice 
necesită multe vieţi pentru a se dezvolta pe deplin şi implică multe lecţii 
diferite. 

În general, dacă nu aveţi abilităţi parapsihice evidente şi doriţi să le 
dezvoltați, să nu credeţi că abilităţile pe care le veţi dezvolta vor fi 
suficiente pentru a le fi de ajutor celorlalţi. Dezvoltaţi-le dacă doriţi, dar 
păstraţi-le pentru voi înşivă, cu excepţia cazului în care sunteţi absolut 
siguri că aveţi ceva cu adevărat util de oferit celorlalţi. Este posibil să mai 
dureze încă câteva vieţi până ca abilităţile voastre parapsihice să fie pe 
deplin dezvoltate. 

Aşa cum cele cinci simţuri vă permit să cunoaşteţi şi să exploraţi 
lumea fizică, al şaselea simţ vă permite să cunoaşteţi şi să exploraţi 
tărâmuri non-fizice. Al şaselea simţ este la fel de real ca oricare dintre 
cele cinci simţuri, dar la majoritatea oamenilor este latent, deşi toată 
lumea are intuiţie într-un anumit grad. 

Pentru entităţile care trăiesc în tărâmurile non-fizice, tărâmul lor 
este la fel de real, pe cât este lumea fizică pentru voi — doar că voi nu îl 
percepeţi ca real. Când veţi trece în acele tărâmuri la moarte, veţi avea 
acolo o viaţă nu foarte diferită de viaţa voastră din această lume, dar fără 
strădaniile şi dificultăţile pe care le trăiţi aici. 

Existenţa tărâmurilor non-fizice este un fapt cert. Doar pentru că 
acest fapt nu este recunoscut de ştiinţă, nu înseamnă că ar fi mai puţin 
real. Un alt fapt cert este că universul cunoscut de voi nu include toate 
realităţile posibile. Aici metafizica se loveşte de ştiinţă. Ştiinţa poate 
verifica doar ceea ce se poate măsura cu cele cinci simţuri şi 
instrumentele sale. Evident, acest lucru nu poate include tot ceea ce 
poate fi cunoscut în tot universul, ca să nu mai vorbim şi de alte 
universuri. Cele cinci simţuri şi instrumentele voastre măsoară doar o 
fracțiune din realitate, fracțiunea pe care o experimentează fiinţele 
umane cu cele cinci simţuri ale lor. 

Şi animalele au cinci simţuri, dar spectrul simţurilor lor este diferit 
de al vostru, aşa că se află, într-un sens, în altă lume decât voi, chiar dacă 
împărtăşiţi aceeaşi realitate fizică, aceeaşi planetă. A limita faptele la 

universul vostru cunoscut, bazat pe cele cinci simţuri, înseamnă să aveţi 
ochelari de cai, să nu vedeţi întreaga existenţă. Este o atitudine antropo- 
centrică, dar de înţeles. 

De-a lungul istoriei şi în toate culturile, au existat relatări despre 
diverse tipuri de contacte cu fiinţe non-fizice, multe dintre ele fiind 
menţionate în Biblie. Unele dintre aceste experienţe au stat la baza 
credințelor religioase ale culturii respective, cum ar fi, în Vechiul 
Testament, povestea tufişului de foc care i-a vorbit lui Moise. Deşi cele 
cinci simţuri şi ştiinţa voastră nu pot explica aceste schimburi între 
lumea voastră şi a noastră, multe dintre ele au avut o profundă 
semnificaţie, au inspirat şi i-au transformat pe cei care le-au trăit. 

Desigur, nu toate aceste relatări din Biblie sau din altă parte s-au 
întâmplat în realitate. Dar destul de multe s-au întâmplat şi continuă să 
aibă loc, iar informaţiile au suficientă consistenţă ca să merite cel puţin o 
deschidere mentală faţă de astfel de fenomene. 

Motivul pentru care paranormalii şi abilităţile parapsihice nu sunt 
atât de acceptate este că rezultatele contactului cu tărâmurile non-fizice 
sunt foarte amestecate. Dacă informaţiile care vin prin mediumi şi 
paranormali ar fi în mod consecvent adevărate şi utile, mediumii şi 
persoanele paranormale nu ar fi atât de dispreţuiţi şi puşi la îndoială. 
Biblia şi alte surse au dreptate când avertizează oamenii cu privire la 
pericolele channeling-ului şi ale altor daruri psihice, din cauză că mulţi 
oameni au experienţe negative legate de aceste abilităţi. Unii mediumi şi 
parapsihici nu sunt foarte pricepuţi, câţiva sunt şarlatani, dar unii slujesc 
în mod onest ca punti între dimensiunea voastră şi a noastră. 

Discrepanţele dintre diversele experienţe ale publicului cu mediumii 
şi paranormalii sunt cauzate de tipurile diferite de fiinţe întâlnite în 
tărâmurile non-fizice. Aceste tărâmuri sunt extrem de variate. Există 
multe niveluri diferite, cu multe tipuri diferite de fiinţe, toate cu propriile 
perspective şi agende. Multe din planul astral inferior au o agendă care 
nu are nimic de-a face cu serviciul-pentru-alţii, pe când cele din 
tărâmurile superioare sunt dedicate slujirii umanităţii. 

Planul astral inferior este populat de ființe umane decedate, având 
diferite vârste ale sufletului. Mulţi mediumi vorbesc cu morţii şi primesc 
de la ei informaţii care ajută la alinarea celor dragi rămaşi. Cei dedicați 
acestui tip de muncă prestează un serviciu de vindecare a celor care i-au 

pierdut pe cei dragi. De asemenea, îi asigură pe oameni că viaţa continuă 
după moarte, ceea ce aduce o mângâiere enormă. 

Unii mediumi comunică cu fiinţele umane decedate care doresc să 
înveţe sau să ajute oamenii într-un fel. Cu toate acestea, în funcţie de 
vârsta sufletului şi de gradul de cunoaştere, ajutorul pe care îl pot oferi 
este adesea de o valoare limitată. Multe dintre aceste fiinţe umane 
decedate îşi doresc sincer să ajute, dar nu sunt în măsură să fie mai de 
ajutor decât atunci când erau în viaţă. A fi mort nu-ţi conferă puteri 
magice sau cunoştinţe infinite. De obicei, ființele care vorbesc cu un 
accent pronunţat se încadrează în această categorie. O personalitate 
puternică şi accentul sunt, în general, semnele unei fiinţe umane 
decedate care nu a atins încă statutul de ghid spiritual. Ghizii spirituali, 
care sunt fiinţele non-fizice desemnate să ghideze fiinţele umane, trăiesc 
în planul astral superior. 

Unii dintre şmecherii şi şarlatanii care trăiesc în planul astral 
inferior sunt fiinţe umane decedate care erau mincinoase şi 
manipulatoare încă de când trăiau pe Pământ şi îşi continuă jocurile în 
viaţa-de-apoi. Aceşti indivizi se joacă adesea cu  mediumii 
neexperimentați sau nedezvoltaţi şi cu oamenii care se joacă cu plăcile 
Ouija, cu urmări proaste. Le place să sperie oamenii şi să-i facă să pară 
ridicoli. 

Planul astral inferior este, de asemenea, populat cu entităţi negative, 
fiinţe care nu au fost şi nu vor fi niciodată oameni, care încearcă să 
câştige putere în tărâmul lor prin manipularea oamenilor să le 
împlinească dorinţele. Entităţile negative pot face acest lucru prin mintea 
inconştientă şi prin vocea din cap. Vocea lor poate părea a fi vocea ta sau 
a unei autorităţi spirituale, dar este mai negativă. 

Dacă gândurile tale devin foarte negative şi rămân aşa mult timp, 
probabil că eşti sub influenţa unei entităţi negative. Acesta este un 
fenomen real. Entităţile negative joacă un rol în bolile mintale, inclusiv în 
depresie, şi chiar în unele boli fizice. 

Ştiţi când sunteţi în contact cu o entitate negativă, deoarece vă 
simţiţi rău sau speriaţi. Frica este instrumentul preferat al acestor fiinţe. 
Făcându-i pe oameni să se teamă, ele se simt şi par puternice. Din acest 
motiv, le place să prezică evenimente viitoare negative. Dau avertismente 
şi semnale de alarmă sau dezvăluie presupuse comploturi criminale care 

se desfăşoară în culise. Atunci când persoanele credule primesc astfel de 
informaţii, sunt recunoscătoare pentru a fi aflat ceva ce cred că au 
neapărată nevoie să ştie. Dar nu au deloc nevoie! 

Aceste fiinţe născocesc asemenea scenarii înspăimântătoare din 
cauză că sunt foarte slabe la prezicerea viitorului. Şi, oricum, viitorul nu 
este foarte previzibil. Asemenea predicții dau impresia că aceste fiinţe ar 
fi puternice şi atotştiutoare, motiv pentru care le şi fac. Este doar o 
modalitate prin care aceste fiinţe se pretind a fi importante şi utile. 

De asemenea, entităţile negative şi alte fiinţe astrale inferioare adoră 
să le spună oamenilor exact ce vor să audă despre ei înşişi şi despre 
viitorul lor. Şi oare nu de aceea mulţi oameni merg la parapsihici?! De 
exemplu, ele le spun adesea oamenilor că se vor întâlni cu bărbatul sau 
femeia visurilor lor sau că vor câştiga mulţi bani. Asta îi face pe oameni 
fericiţi şi îi face curioşi să audă mai multe. Informaţiile personale de 
această natură sunt foarte îmbietoare şi atrag oamenii. 

Un alt truc preferat este să le spună oamenilor ce se întâmplă în 
culise, în secret, lucruri pe care majoritatea oamenilor le-ar plăcea să le 
ştie. Necunoaşterea acestor lucruri este una dintre cele mai mari frustrări 
ale ego-ului. Oare nu acesta este motivul pentru care iubiţi filmele? Voi 
puteţi vedea în culise, în timp ce personajele respective nu pot. Ce 
distracţie! Din păcate, nu aşa funcţionează viaţa reală. Nu prea ajungeţi 
să cunoaşteţi aceste lucruri. 

Desigur, nu există nicio modalitate de a testa sau de a verifica 
veridicitatea acestor informaţii secrete sau din culise, motiv pentru care 
această stratagemă funcţionează atât de bine. Deoarece informaţiile sunt 
neverificabile, fiinţele astrale inferioare pot spune aproape orice fără a 
putea fi trase la răspundere. Multe teorii ale conspirației au fost pornite 
şi răspândite de astfel de fiinţe şi extratereştri negativi care vorbesc 
oamenilor prin mai mulţi mediumi. Asta se întâmplă şi astăzi, fără ca 
mediumii să-şi dea seama că ei şi adepţii lor sunt înşelaţi. 

Un medium poate face channeling cu o fiinţă din dimensiunile 
superioare, cum sunt eu, şi apoi să pierdă contactul cu acea ființă. Dacă 
acel medium nu se mai poate ridica până la acel nivel, fiinţa din 
dimensiunea superioară se va da la o parte şi va permite unei fiinţe 
astrale inferioare să preia acel rol. Acest lucru se întâmplă mai des decât 
credeţi, deoarece nu toţi mediumii sunt capabili să-şi menţină o vibraţie 

ridicată. Când se întâmplă acest lucru, deseori va trece neobservat de 
mediumi şi de adepţii lor, deoarece fiinţele astrale inferioare sunt 
imitatori excelenți. Această experienţă face parte din lecţiile unui 
medium şi lecţiile adepților acestuia. 

Dacă mediumul şi cei care ascultă channeling-ul nu sunt instruiți în 
privinţa tărâmurilor non-fizice şi nu sunt capabili să simtă nivelul fiinţei 
cu care vorbesc, pot fi înşelaţi pentru o perioadă foarte lungă de timp. 
Sunt nişte ape periculoase acestea! Fiinţelor astrale inferioare le place să 
se joace cu convingerile voastre, iar convingerile voastre sunt puternice! 
Este periculos să crezi minciuni şi, cel puţin, umilitor când descoperi că 
ai fost păcălit. 

Nu este deloc distractiv să fii păcălit, iar entităţile negative şi alte 
fiinţe astrale inferioare se pricep foarte bine la asta. Deoarece vă pot citi 
gândurile, emoţiile, dorinţele şi trecutul, vă pot manipula cu uşurinţă. 
Încearcă să vă facă să vă daţi peste cap viaţa şi relaţiile, să vă răniţi pe voi 
sau pe alţii sau, pur şi simplu, să păreţi ridicoli, ceea ce este un rezultat 
inevitabil, din cauză că, până la urmă, se vor da de gol. Cacialmaua poate 
continua doar până este dezvăluită. Minciunile nu pot concura cu 
adevărul. 

Înşelarea oamenilor este modul prin care entităţile negative obţin 
„puncte” în tărâmul lor. Entităţile negative doresc putere asupra fiinţelor 
umane, deoarece puterea este moneda tărâmului lor. Cu cât entităţile 
negative par să aibă mai multă putere în tărâmul vostru, cu atât li se dă 
mai multă putere în tărâmul lor. Pentru ele, puterea este ca banii în 
lumea voastră: Cu cât au mai multă putere, cu atât pot acumula mai 
multă putere. Întrucât entităţile negative nu cred în dragoste şi nu o 
trăiesc, existenţa lor se reduce la puţina bucurie şi uşurare de propria 
teamă pe care o obţin prin hărţuirea fiinţelor umane. 

Este o existenţă tristă, într-adevăr, şi care se va încheia, în cele din 
urmă, când vor realiza adevărul că dragostea este singura cale. Dar ele 
pot exista în acest tărâm înspăimântător pentru o lungă perioadă de 
timp, căznindu-se în mod constant pentru un loc mai înalt în ierarhie, 
până când vor fi convinse de îngeri sau de alte entităţi să meargă în 
lumină sau să iubească. 

Ele fug de lumină sau de un tărâm plin de iubire, deoarece cred că 
vor pieri în acea lumină. Ele cred că existenţa pe care o au, oricât de 

oribilă, este mai bună decât pierirea. Aceste minciuni li s-au spus de către 
superiorii din ierarhia tărâmului lor şi le cred, până în ziua când nu le vor 
mai crede deloc. 

Mai devreme sau mai târziu, orice entitate ajunge la o suferinţă atât 
de mare, încât riscă totul şi intră în lumină, unde descoperă că a fost 
minţită tot timpul. Iubirea chiar există şi este minunată! În cele din 
urmă, astfel de ființe evoluează suficient pentru a deveni ajutoare şi 
vindecători în numele iubirii. Odată eliberaţi de acea existenţă 
îngrozitoare, cele mai multe se dedică aducerii şi altora la lumină şi 
înapoi Acasă la iubirea Creatorului. 

Creştinii numesc aceste entităţi negative „demoni” sau „forţe 
demonice”, ceea ce le dă prea multă putere, deoarece aceste cuvinte vă 
înfricoşează. Entităţile negative se pricep să sperie oamenii, dar nu le pot 
provoca cu adevărat rău, decât dacă oamenii cred ceea ce le spun şi fac 
ceea li se spune. Entităţile negative nu le pot face rău fizic oamenilor, dar 
pot convinge oamenii, prin vocea din cap, să-şi facă rău lor înşile sau 
altora şi deseori încearcă să-i convingă. 

Departe de a fi demoni, în sensul obişnuit, înfricoşător al cuvântului, 
situaţia lor este mai degrabă jalnică şi merită compasiunea voastră. Dacă 
credeţi că s-au lipit de voi sau comunică mental cu voi, vorbiţi-le cu 
compasiune. Spune-ţi-le că le cunoaşteţi şi că nu mai sunt binevenite în 
câmpul vostru energetic şi nici în minte, şi încurajaţi-le să intre în 
lumină. 

Faceţi acest lucru ferm, fără frică sau furie, deoarece frica şi furia 
sunt emoţii negative, iar entităţile negative se hrănesc cu astfel de emoţii. 
Apoi, faceţi tot posibilul pentru a vă menţine o stare emoţională pozitivă. 
Atâta timp cât rămâneţi pozitivi, entităţile negative nu vor putea să vă 
afecteze energetic sau să vă pătrundă în minte. 

Dacă simţiţi că aveţi nevoie de ajutor pentru a îndepărta entităţile 
negative, căutaţi un vindecător care face acest tip de lucrare. Mulţi 
vindecători cu energie sunt conştienţi de acest fenomen şi ştiu cum să-i 
facă faţă. Mai presus de orice, nu vă temeţi de entităţile negative. Frica le 
dă putere. În schimb, trimiteţi-le dragoste şi compasiune, iar atunci nu 
vor putea rămâne lângă voi. 

Aş dori să profit de ocazie pentru a spune că Satana nu există şi nu a 
existat niciodată. Orice poveste despre Satana este un mit — o invenţie. 

Aceste poveşti susțin marea poveste a binelui contra răului. Împart viaţa 
în băieţii buni şi băieţii răi, ceea ce, pur şi simplu, nu este adevărat. 
Oricine are potenţialul de a fi atât bun, cât şi rău. 

Nu există nicio fiinţă care să fie conducătorul tuturor entităţilor 
negative. Există entităţi mai mult sau mai puţin puternice, dar nu şi o 
fiinţă eternă care să conducă toate entităţile. A fi o entitate negativă este 
o experienţă temporară, la fel cum a fi om este o experienţă temporară. A 
fi o entitate negativă este o experienţă în care unele ființe pot decade, dar 
din care apoi se ridică, după ce învaţă anumite lecţii. Unele fiinţe non- 
fizice, care nu se încarnează niciodată ca oameni, fac acest ocol pentru o 
vreme. Dar în miezul său, orice fiinţă, umană sau nu, este divină şi, prin 
urmare, eternă. 

Satana este un mit, o fantezie, o ficţiune, ca atâtea multe altele scrise 
în Biblie. Când atât de multe falsităţi sunt amestecate cu ceva adevăr, aşa 
cum se întâmplă în Biblie, devine foarte dificil să separi faptele de 
ficțiune. Asta fac escrocii pentru a convinge oamenii de minciunile lor: 
amestecă adevărul cu ficțiunea. Din păcate, marile adevăruri pe care le- 
am predicat fac ca dezinformările din Biblie să pară şi mai credibile. Nu 
spun că falsurile din Biblie au fost neapărat intenţionate, deşi unele au 
fost. Majoritatea au fost înţelegeri eronate sau înfloriturile şi modificările 
obişnuite pe care le fac oamenii când repovestesc o poveste. 

Este important să înţelegeţi asta despre Biblie. Dacă vă agăţaţi de o 
minciună ca şi cum ar fi adevărată, acest lucru vă va încetini progresul 
spiritual. Adevărul vă va conduce Acasă la iubire, dar minciunile nu. Ele 
vă fac să vă învârtiţi pe loc, ca într-un vârtej, fără busolă sau cale de 
ieşire. 

Adevărul este calea de ieşire. „Adevărul vă va elibera” înseamnă să 
mergeţi în direcția Adevărului. Aceasta este calea către eliberarea de 
suferință. Dacă aţi fost educați să credeți tot ce scrie în Biblie, iată câteva 
întrebări pe care să vi le puneţi: „Cum m-a ajutat pe mine? M-au adus 
aceste credințe mai aproape de iubire şi pace sau nu? Cât de fericit şi de 
lipsit de suferinţă sunt? Cât de amabil şi de îngăduitor sunt cu cei diferiţi 
de mine?” 

Învățăturile mele au fost despre dragoste şi au avut intenţia să vă 
elibereze de suferinţă, dar multe dintre ele au fost modificate sau înţelese 
greşit. Au fost destinate să elibereze oamenii şi de minciunile din Vechiul 

Testament; şi totuşi, foarte mulţi creştini încă apelează la Vechiul 
Testament pentru adevăr, când acolo există foarte puţin. 

Ce înseamnă să mergi în direcţia Adevărului? Înseamnă să mergi în 
direcţia iubirii, bucuriei şi păcii. Fă orice îţi aduce dragoste, bucurie şi 
pace. Dacă nu ai face decât atât, şi tot ai deveni iluminat în cel mai scurt 
timp. Problema este că oamenii se îndreaptă către lucruri care nu sunt 
foarte adevărate: Urmează sentimentele, temerile şi dorinţele ego-ului, 
care nu au prea mult sens sau adevăr. Sentimentele, frica şi anumite 
tipuri de dorinţe sunt create şi întreţinute de ego pentru scopurile ego- 
ului. Dacă le permiteţi acestora să vă mişte şi să vă ghideze acţiunile, veţi 
rămâne blocaţi în ego şi separați de adevărata fericire. 

Dorinţele egotice sunt o minciună, din cauză că nu îndeplinesc ceea 
ce promit. Promit să vă facă fericiţi odată pentru totdeauna, dar nu 
reuşesc decât să vă ţină închişi alergând în roata suferinţei, urmărind o 
dorinţă după alta, dar nefiind niciodată mulţumiţi, neîncetând niciodată 
eforturile pentru a obţine ceva sau a ajunge undeva. Chiar dacă simţiţi 
ceva fericire când vă împliniţi dorinţele, acea fericire nu durează mult, şi 
iarăşi reîncepeţi să vă doriţi altceva. Vă întoarceţi de unde aţi plecat şi, 
posibil, într-o postură chiar mai rea, cum se întâmplă după ce aţi fost 
înşelaţi.» 


3b. Cum să distingeţi entităţile superioare de cele 
din astralul inferior 





«Este important să puteţi evalua ce nivel are entitatea cu care voi sau 
altcineva face channeling. În caz contrar, puteţi avea parte de mari 
probleme, deoarece ființele din astralul inferior sunt foarte inteligente şi 
ştiu exact cum să vă manipuleze şi să vă determine să faceţi lucruri pe 
care nu le-aţi face în mod obişnuit. Aceasta este agenda lor — să capete 
putere asupra voastră. Cele mai rele vor încerca să vă determine să vă 
sinucideţi sau să vă faceţi rău vouă înşivă sau altora într-un fel sau altul. 
Cele mai benigne vă vor face să vă pierdeţi timpul şi se vor distra pe 
spinarea voastră. 

Fiinţele din dimensiunile superioare vă respectă liberul arbitru şi nu 
vor face nimic contrar acestuia. Vă oferă îndrumări dacă le solicitaţi, dar 
trebuie să le cereţi. De obicei, nu vă vorbesc decât dacă vă deschideţi 
către ele şi le puneţi o întrebare. Nu vă spun ce să faceţi în mod detaliat, 
chiar dacă voi aţi vrea asta, dar vă vor ajuta să luaţi voi o decizie. Puteţi 
discuta unele lucruri cu ele, dar nu pălăvrăgesc cum ar face-o amicul sau 
prietenul vostru. 

Relaţia cu fiinţele din dimensiuni superioare este un tip de relaţie 
mai sobru şi mai sacru decât cu o fiinţă din astralul inferior sau o fiinţă 
umană. Ele păstrează distanţa şi îşi menţin rolul de ghid şi învăţător. 
Sunt amabile fără să vă măgulească sau să vă umfle ego-ul. Sunt blânde, 
nu vă judecă şi, în general, sunt destul de serioase şi protocolare. Nu fac 
afirmaţii într-un mod care să vă facă să simţiţi frică sau să vă ruşinaţi sau 
să aveţi alte emoţii negative. Vă răspund simplu şi direct, dar fără 
duritate. Şi rareori fac predicții clare în legătură cu viaţa voastră. 

Fiinţele astrale inferioare sunt adesea foarte bune imitatoare ale 
fiinţelor din dimensiunile superioare. Cu toate acestea, fiinţele din 
astralul inferior fac toate acele lucruri pe care NU le vor face fiinţele din 
dimensiunile superioare: Glumesc mult, folosesc limbajul argotic, 
exagerează, te flatează, se comportă amical, îţi spun secrete de culise, 
prezic anumite evenimente, îţi spun ce să faci şi îţi spun ce anume să 
alegi dacă urmează să faci o alegere. Nu sunt în mod deschis dure, decât 
dacă sunt deconspirate, iar atunci se dezlănţuie cu toată forţa negativă 
asupra ta. Nu sunt înțelepte şi nu au cu adevărat nişte răspunsuri bune, 
dar se prefac că le-ar avea şi vă vor răspunde la orice întrebaţi, indiferent 
dacă este adecvat sau nu. 

De exemplu, s-ar putea să vă spună ce gândeşte sau face altcineva, 
deşi cel mai probabil născocesc. Şi vor continua să mintă pentru a acoperi 
această minciună, ca să nu fie descoperite. Marfa lor sunt minciunile, 
cum procedează orice bun escroc. Fără minciuni, ar fi pierdute, deoarece 
capacitatea lor de a cunoaşte şi a prezice este destul de limitată. Deşi pot 
citi gândurile oamenilor, sunt adesea prea leneşe pentru a se obosi să 
obţină informaţii reale, căci le este mai uşor să inventeze şi oricum n-aţi 
putea face diferenţa. 

Un alt mod prin care poţi discerne între ființele superioare şi cele 
inferioare este cum te simţi atunci când vorbeşti cu ele. Când vorbeşti cu 

o fiinţă din dimensiunile superioare, te simţi înălţat, în largul tău, 
acceptat şi, eventual, având o senzaţie de conştiinţă extinsă, deoarece, 
adeseori, cuvintele ei sunt însoţite de o transmisie de energie superioară. 
Se întâmplă invers cu o fiinţă astrală inferioară. Aici ar putea apare o 
senzaţie de înălţare, dar numai pentru că îţi laudă ego-ul. Te cuceresc şi 
îți ung vigilența pentru a accepta ceea ce-ţi spun, măgulindu-te. Deci, 
dacă te fac să te simţi special şi superior celorlalţi, ăsta-i un semnal clar 
de alarmă. 

lată câteva întrebări la care să vă răspundeţi în situaţia unui 
channeling pentru a stabili nivelul respectivelor entităţi: 

e Te fac să te simţi special? 

e Îţi spun lucruri pe care vrei să le ştii despre viitor? 

e Îţi spun lucruri grandioase despre tine şi viitorul tău? 

o Îţi spun exact ce să faci şi ce decizii să iei (adică îţi iau puterea, pe 
care şi tu abia aştepţi să le-o dai)? 

„După roadele lor le vei cunoaşte.” Ce rezultate a dat ascultarea 
sfaturilor lor în viaţă, în relaţii şi în modul cum te simţi în interior? 
Răspunsul la această întrebare îţi oferă tot ce ai nevoie să ştii. 

Sper că v-am imprimat în minte importanţa dezvoltării voastre 
spirituale şi a purității inimii pentru utilizarea abilităţilor psihice ca să le 
fiți de folos celorlalţi. Dar ce înseamnă să fii avansat spiritual? Vă voi 
oferi un răspuns şi o măsură foarte simplă: Progresul vostru spiritual 
poate fi măsurat prin gradul de detaşare pe care l-aţi atins faţă de vocea 
din cap. Eşti capabil să-ţi observi gândurile înainte ca acestea să te facă 
să te simţi rău sau să provoace alte sentimente? Ce faci îndată ce îţi 
observi gândurile sau îndată ce te vezi prins în fluxul de gânduri? Te 
întorci la gând sau te îndepărtezi de gând? 

Cu cât eşti mai capabil să te îndepărtezi de gândurile care nu te 
slujesc, cu atât eşti mai avansat spiritual. În cele din urmă, rareori vei 
mai fi prins în gânduri care provoacă suferinţă şi nu-ţi vei mai pierde 
timpul nici cu cele mai benigne sau neutre, ba chiar nici cu cele pozitive. 
Cufundarea în gândire va fi înlocuită de cufundarea în trăirea 
momentului prezent. Aceasta este starea de trezire sau iluminare: să fii 
pe deplin prezent la orice apare în momentul acum şi să-i permiţi să-ţi 
influenţeze modul în care acţionezi în lume. 

Ceea ce apare aici-şi-acum nu sunt doar senzaţii şi alte experienţe 
senzoriale, ci intuiţii mai subtile şi străfulgerări din lumea subtilă, care îţi 
vor ghida şi îmbogăţi viaţa. A fi prezent sau a fi în Prezenţă este 
alternativa la urmarea vocii din cap. Cu cât trăieşti mai mult în Prezenţă, 
cu atât viaţa ta va merge mai bine. Vei fi mai fericit, viaţa va fi mai uşoară 
şi nu vei face alegeri pe care le vei regreta ulterior. Da, viaţa poate fi aşa şi 
trebuie să fie aşa. Aceasta este răsplata pentru toate vieților tale 
pământeşti şi a lecţiilor pe care le-ai învăţat pe parcurs. 

Abilitatea de a fi prezent în momentul acum se dezvoltă prin 
practică. Trebuie să exersezi prezenţa în meditaţie şi în viaţa de zi cu zi. 
Este o abilitate învățată şi, ca orice altă abilitate, stăpânirea ei necesită 
sârguinţă şi răbdare. Se învaţă cel mai eficient în meditaţie, dar şi alte 
practici spirituale sunt valoroase. Am scris despre asta în altă parte, aşa 
că nu voi intra în detalii despre meditaţie sau practicile spirituale care 
sunt cele mai utile. Deocamdată aş vrea să revin la titlul acestui capitol: a 
şti şi a pretinde că ştii.» 


3c. A pretinde că știi 





«Am vorbit despre cele două moduri în care fiinţele umane pot să 
stabilească faptele: parapsihic şi prin cele cinci simţuri. Aceste şase 
simţuri sunt capabile să vă ofere fapte despre realitate. Apoi, mai există 
şi: presupuneri, opinii, preferinţe, judecăţi, evaluări, fantezii, dorinţe şi 
alte astfel de idei şi credinţe fabricate de minte, care apar în fluxul de 
gânduri, adică vocea din cap. De unde vin acestea? Ce scop servesc? Sunt 
adevărate? 

Oare vă puneţi astfel de întrebări despre gânduri? Probabil că nu. 
Majoritatea oamenilor iau gândurile de-a gata. Au fost mereu prezente în 
minte, deci trebuie să fie utile şi adevărate. Dar dacă nu sunt? Dacă doar 
pretind că ar fi utile şi adevărate? Dacă nu aveţi nevoie deloc de aceste 
gânduri? Dacă vă fac viaţa mai rea, nu mai bună? 

Nu sugerez ca fiinţele umane să elimine astfel de gânduri şi nici 
măcar că ar fi posibil. Aceste gânduri fac parte din programarea voastră, 

ceea ce însă nu le face utile sau adevărate. Este un şoc când descoperiţi 
asta pentru prima dată! Gândurile cu care aţi trăit toată viaţa, despre care 
credeaţi că sunt propriile voastre gânduri şi care păreau adevărate şi 
importante, de fapt, nu sunt deloc aşa. Ele sunt doar o programare şi nu 
există niciun „eu” căruia să-i aparţină. Ele sunt, pur şi simplu, modul 
cum este programată omenirea. 

Programarea este doar o programare şi nimic mai mult. Nu există 
nimeni în spatele acelor programe — nimeni înţelept şi atotştiutor, niciun 
„om din spatele cortinei”. Cineva sau ceva a iniţiat acel program şi acum 
rulează de unul singur. De-a lungul tuturor acestor milenii, oamenii au 
trăit cu aceeaşi programare, dar puţini au înţeles adevărul. Acum, a venit 
timpul să înţelegeţi acest lucru, care este o adevărată revelaţie. 

Gândurile care îţi trec prin minte reflectă programarea prezentă în 
orice altă fiinţă umană. Nu această programare te face unic. Şi ea nici 
măcar nu-i necesară supravieţuirii, fericirii sau bunăstării, deşi pare să 
fie. Eşti programat să crezi că ai nevoie de programarea ta! Hmmm. Asta 
chiar că merită a fi înţeles. 

Ce se întâmplă când înţelegeţți asta? Unii oameni trec pe lângă şi nu- 
şi mai bat niciodată capul. Altora, această revelaţie le schimbă complet 
viaţa. Acesta este unul dintre adevărurile care vă vor elibera. Vă va 
elibera de suferinţă, deoarece gândurile din fluxul gândirii sunt cauza 
suferinţei, nu alţi oameni sau lucrurile care vi se întâmplă. Ceea ce vă 
spuneţi — ceea ce vă spune vocea din cap — despre aceste lucruri este ceea 
ce vă face să fiţi trişti, furioşi, supăraţi, dezamăgiţi, geloşi, invidioşi, 
ruşinați şi deprimaţi. Propriile gândurile (care nu sunt, de fapt, ale 
voastre) sunt cauza suferinţei. 

Vocea din capul tău este un impostor. Se preface că eşti tu, se 
preface că este înțeleaptă şi se preface că ştie lucruri pe care nu le ştie. De 
exemplu, pretinde că ştie ce ai nevoie ca să fii fericit şi împlinit, pretinde 
că ştie ce gândeşte altul sau ce ar trebui ori nu ar trebui să facă altcineva. 
Această voce este plină de opinii, presupuneri, judecăţi şi evaluări despre 
tine şi oricine şi orice. E suficient s-o întrebi ceva şi-ţi va spune ce crede. 
Are ceva de spus despre orice. 

Observă acest lucru pe timpul zilei. De exemplu, când te uiţi la o 
floare, mintea ar putea spune: „Nu mai este atât de drăguță pe cât era”. 

Oare ai nevoie de acea părere, de acea evaluare? Chiar dacă este 
adevărată, este utilă la ceva? Îţi face viaţa mai bună? Ce scop serveşte? 

Astfel de gânduri servesc ego-ului, care se află în spatele vocii din 
capul tău. Acest gând oferă ego-ului ceva de făcut şi pretenţia că ştie ceva. 
În lumea ego-ului, opiniile sunt considerate drept cunoaştere, iar 
cunoaşterea este egală cu controlul, puterea şi superioritatea. Pentru ego, 
cunoaşterea este bună, chiar dacă doar pretinzi că ai şti ceva. Oricum, 
majoritatea oamenilor nu fac diferenţa — fie sunt de acord cu tine, fie au 
propriile lor opinii, în care ei cred cu tărie. De la aceste păreri pleacă cele 
mai multe dintre ironiile pe care şi le aruncă oamenii între ei. 

Astfel de aprecieri şi opinii servesc unui alt scop al ego-ului: Te 
menţin captiv în lumea de disimulări a ego-ului, o lume ireală, o realitate 
imaginată şi nebazată pe fapte. Vocea din capul tău generează o altă 
realitate, născocită de ea: o realitate virtuală. Lucru important: când te 
implici în această realitate creată de minte, nu te mai poţi implica în 
realitatea concretă de aici-şi-acum. 

Nu-i vorba că n-ar exista şi unele fapte reale în această realitate 
generată de minte, dar ele se pierd printre nenumăratele opinii, judecăţi 
şi evaluări, de care mintea este îndrăgostită. Nici aceste gânduri n-ar fi o 
problemă, dacă nu te-ar îndepărta de aici-şi-acum. Dar când te copleşesc 
astfel de gânduri, nu mai eşti prezent în trăirea momentului actual. 

Nu poţi să te pierzi în gânduri şi, în acelaşi timp, să trăieşti pe deplin 
aici-şi-acum. Faci ori una, ori alta. Dacă te pierzi în evaluările, opiniile, 
judecăţile şi visele ego-ului tău, eşti în lumea ego-ului şi vezi viaţa prin 
ochii ego-ului, care este o stare nefericită, deşi uneori poate fi şi plăcută. 
Dar în acel caz, trebuie să plăteşti un preţ. 

Pe de altă parte, să te pierzi în aici-şi-acum este o experienţă foarte 
diferită, dar mintea nu este interesată să o aibă. Atâta timp cât eşti ataşat 
şi te identifici cu mintea ta, nu vei fi interesat să fii prezent aici-şi-acum. 
Este o stare mult prea simplă şi liniştită pentru a fi de interes pentru 
minte, care iubeşte drama. 

Ego-ului îi place să fie în centrul atenţiei, ceea ce şi este între 
propriile sale gânduri, în schimb, când eşti prezent aici-şi-acum, „tu” nu 
mai exişti deloc! A te cufunda în aici-şi-acum înseamnă să renunţi la 
gândurile tale şi la sentimentul de sine pe care ţi-l dau aceste gânduri, 
senzaţia de „eu”, care este sinele egotic, sinele fals. A fi în aici-şi-acum 

este experienţa de a te pierde în acest moment. Ştiţi cu toţii cum este. 
Este o stare fără griji, o plăcere şi încântare sau, cel puţin, o experienţă de 
uşurinţă, relaxare şi mulţumire.» 


3d. Ficţiunile 





«O mare parte din ceea ce spune vocea din cap este o născocire. 
Toate opiniile, presupunerile, judecăţile, evaluările, fanteziile şi dorinţele 
tale nu sunt fapte, ci ficțiuni. Sunt un punct de vedere personal, punctul 
„tău” de vedere. Acest „tu”, care se preface a fi vocea din capul tău, este, 
de asemenea, o ficţiune şi o mare parte din ceea ce crede şi perorează este 
tot ficţiune. Acesta este sinele fals. Este fals, pentru că, de fapt, nici nu 
există. Este alcătuit din idei generate de un program. Nu-i nimic real în 
spatele vocii din capul tău. Este doar o voce artificială. Condiţionările tale 
fac parte din această programare şi se comportă foarte asemănător cu un 
program de computer. 

Unele dintre cele mai mari ficțiuni propagate de vocea din cap sunt 
trecutul şi viitorul — amâdouă sunt inventate. S-ar putea să credeţi că, 
atunci când vă gândiţi la trecut, vi-l amintiţi aşa cum a fost, dar vă 
amintiţi doar propria versiune a trecutului, trecutul din punctul vostru de 
vedere. 

Al cui punct de vedere? Punctul de vedere al ego-ului, care nu este 
obiectiv. Când mintea îţi aminteşte trecutul, îl transformă într-o poveste 
— o poveste despre tine. Întotdeauna eşti în centrul acestei poveşti: cum 
te-ai simţit, ce ai făcut, ce au spus şi au făcut ceilalţi în relaţie cu tine şi 
cum ai perceput toate astea. În amintirile tale, tu eşti starul şi personajul 
central. 

Asta-i o poveste destul de incompletă, aşa cum sunt toate poveştile. 
Iar poveştile incomplete nu sunt adevărul. Şi oare cum ar putea fi? 
Adevărul este întregul adevăr, nu doar o parte din el. Iată de ce suferi din 
cauza trecutului: Spui o poveste incompletă, adesea o poveste tristă sau o 
poveste plină de indignare sau alt fel de poveste care-ţi creează nişte 
sentimente. Acestea sunt amintirile tale. 

Şi apoi, mai există şi ficţiunile create în jurul acestor poveşti despre 
trecut: „Ar fi putut fi altfel”. „Ar fi trebuit să fie altfel”. „Aş fi putut face 
ceva.” „Ar fi trebuit să fac ceva.” „Nu ar fi trebuit să facă asta.” „Viaţa nu 
ar trebui să fie atât de grea.” „Viaţa nu este dreaptă.” „De ce a făcut 
Dumnezeu asta?” Acestea sunt neadevărurile care măresc durerea 
evenimentelor trecute. Astfel de gânduri apar în mintea oricui când se 
întâmplă ceva nedorit, care doar creează mai multă durere. 

Gândurile ce conţin în ele „ar putea” şi „ar trebui” sunt nişte 
pretenţii şi nu au nicio bază în realitate. Sunt gânduri inutile şi 
neadevărate, motiv pentru care provoacă suferinţă. Lucrurile nu ar fi 
putut şi nu ar fi trebuit să fie altfel decât au fost! Au fost aşa cum au fost 
şi asta nu se poate schimba. Astfel de gânduri chinuie oamenii timp de 
mulţi ani după vreun eveniment, iar acea suferinţă este complet inutilă. 

Adevărul vă va elibera de această suferinţă. Adevărul înseamnă 
întreaga imagine, nu doar punctul de vedere al minţii despre ceea ce s-a 
întâmplat. Adevărul include întregul adevăr, o perspectivă superioară, 
perspectiva sufletului, la care oamenii nu prea au acces. Ei nu văd 
întregul tablou, scopul în care un eveniment poate sluji sufletului. 

Fiecare eveniment slujeşte sufletului. Dacă vreţi să vă împăcaţi cu 
viaţa, trebuie să recunoaşteţi asta. În viaţă, acţionează o putere mai mare 
şi o ordine superioară, care este înţeleaptă şi binefăcătoare. Nu sunteţi o 
victimă a vieţii. Sufletul vostru a ales de bunăvoie să experimenteze orice 
aţi trăit sau trăiţi, pentru creşterea şi evoluţia sa, deoarece ştia că poate 
câştiga ceva important. 

Numai Adevărul, cu majusculă, poate ameliora durerea, cel puţin în 
parte. A crede minciuni doar adânceşte durerea. Dar oamenii nu 
consideră drept minciuni „ar fi putut” şi „ar fi trebuit” şi nu caută 
neapărat o soluţie la durerea lor, deşi rareori sunt conştienţi de asta. De 
fapt, ego-ul lor caută mai multă durere. 

Ego-ul este cel ce creează suferinţa şi o măreşte, şi obţine ceva 
făcând acest lucru. Te prinde în reţeaua sa de minciuni şi te ţine captiv 
acolo. Vocea din capul tău pare adevărată şi rezonabilă şi chiar utilă, dar 
ea îţi creează durerea, cu concursul tău: “Nu ar fi trebuit să se întâmple 
asta, viaţa este nedreaptă, ai fi putut face ceva, nu-i aşa?” Toate aceste 
afirmaţii par atât de adevărate, dar sunt ficțiuni, scenarii alternative 
imaginare. 

Există o singură ieşire, anume: să intri în momentul prezent. Dar 
ego-ul nu-ţi va sugera niciodată asta. Vocea din capul tău nu îţi aduce 
consolare. Numai Adevărul o poate face, ceea ce nu-i de găsit în mintea 
egotică. Trebuie să fii dispus să cauţi Adevărul în altă parte, iar El se 
găseşte doar în odihna momentului prezent şi deschiderea minţii şi 
ascultarea înțelepciunii tale interioare, care îţi vorbeşte în tăcere şi fără 
cuvinte. În momentul prezent, aici vei găsi îngăduinţă şi pace, unde te 
poţi refugia de auto-tortura minţii egotice. 

Viitorul este o ficţiune şi mai mare decât trecutul. Mintea adoră să se 
gândească la viitor şi uneori chiar trebuie să te gândeşti la viitor. Dar o 
mare parte din ceea ce gândeşte mintea despre viitor este pură 
imaginaţie, pură speculație — este o plăsmuire. De exemplu, atunci când 
planifici o întâlnire în viitor, îţi imaginezi că te afli la acea întâlnire. Este 
necesar? Este util? Una este să planifici o întâlnire şi să te pregăteşti 
concret pentru ea şi alta este să îţi imaginezi cum va decurge. Unele 
dintre aceste imaginaţii sunt practice şi utile: îţi imaginezi că va trebui să 
aduci anumite lucruri la întâlnire şi îţi imaginezi cât timp îţi va lua 
pregătirea întâlnirii sau durata drumului până acolo. Asta-i folositor: Îţi 
foloseşti mintea raţională pentru a te pregăti pentru ceva care se va 
întâmpla. 

Dar cu totul altceva este să te imaginezi în întâlnire şi cum te vei 
descurca şi ce vor spune oamenii. Îţi imaginezi cum va avea loc 
întâlnirea. Aceasta este o fantezie! Aceste gânduri sunt cu totul altceva, 
deoarece provin dintr-o altă parte a creierului, din mintea egotică, de la 
vocea din cap, nu din mintea raţională. Diferenţa este că tu eşti în centrul 
acestor gânduri. 

Este ceva util? Unii ar spune că da. Unii spun că, dacă îţi imaginezi 
un rezultat pozitiv în viitor, atunci asta se va întâmpla, deşi rareori viaţa 
funcţionează aşa. Imaginarea unui rezultat pozitiv ar putea fi utilă pentru 
a suprima vocea negativă din cap, care ţi-ar putea sabota şansele de a 
avea o întâlnire fructuoasă. Dar mai există şi o altă posibilitate. Ce-ai zice 
doar-să-fii-prezent în acest moment şi să permiţi acţiunilor şi vorbirii 
tale să vină din fluxul vieţii? 

Mintea egotică este sabotorul vieţii tale, aşa că, în loc să încerci să 
lucrezi cu ea, de ce să nu-ţi îndepărtezi atenţia de la ea şi doar-să-fii în 
acest moment? Aşa creezi cel mai bun rezultat posibil. Asta nu se predă 

în şcolile pentru afaceri, dar ar trebui. Mai degrabă decât să te modelezi 
după imaginea unei persoane de succes, cufundă-te în această clipă şi 
răspunde la viaţă în mod natural. Pregăteşte-te pentru întâlnire, dar când 
va avea lor, fii relaxat şi reacţionează spontan în momentul respectiv la 
orice vine din fluxul vieţii. 

Diferenţa dintre planificare, care este o utilizare practică a minţii 
raționale, şi fanteziile despre viitor este că fantezia te are pe „tine” în 
centrul ei, la fel cum te au şi gândurile tale despre trecut. Fanteziile sunt 
despre tine: cum vei arăta, ce vei spune şi ce vei face şi cum îţi vor 
răspunde ceilalţi. Oamenii petrec enorm de mult timp gândindu-se la ei 
înşişi în acest mod, de parcă asta le-ar servi în vreun fel. 

Prin fantezii, ego-ul încearcă să gestioneze viaţa şi să o controleze, 
dar nu prea au eficienţă. Fantazarea se preface a fi utilă, dar nu este. Cine 
este acest „tu” din centrul tuturor fanteziilor? Este un „tu” de fantezie. 
Mintea raţională nu fantazează, ci numai ego-ul. Este bine să fii conştient 
de acest lucru, deoarece ego-ul nu-ţi arată o imagine adevărată despre 
tine. Versiunea imaginară a cui este aceasta? Este alcătuită din idei 
despre tine pe care le-ai adunat de la alţii şi pe care le-ai crezut 
adevărate, doar pentru că vocea din capul tău ţi-a spus-o. 

Clipă de clipă, vocea din cap îţi spune cine eşti. Variază oarecum de 
la o zi la alta şi chiar de la o oră la alta. De unde vin aceste gânduri şi 
evaluări? Acesta este un mare mister, nu-i aşa? Gândurile îţi apar în 
minte, pur şi simplu, şi crezi că tu le-ai gândit, dar oare aşa să fie? Cine 
este acest „tu” care crede că el gândeşte? Oare nu doar îţi imaginezi că tu 
produci aceste gânduri? De fapt, nimeni nu le-a produs. Doar păreau că 
vin de la tine, dar au apărut de nicăieri. S-au ivit brusc în mintea ta. 

Adevărul este că au ieşit din mintea inconştientă, care este un 
depozit de amintiri, sentimente, credinţe, condiţionări, experienţe, 
lucruri pe care ţi le-au spus oamenii, lucruri pe care le-ai citit, lucruri pe 
care le-ai învăţat şi lucruri pe care ţi le-au spus entităţile negative. 

Amintirile tale şi multe alte lucruri din mintea inconştientă te au pe 
„tine” în centrul lor şi sunt stocate în mintea inconştientă sub forma de 
poveşti sau imagini cu tine. De aici îţi tragi senzaţia de sine — din 
imaginile-de-sine şi identități. Dar nu eşti aceste imagini-de-sine sau 
identități. Poate că, uneori, te comporţi într-un anumit fel, dar asta nu 
înseamnă că ai fi aşa. Mintea inconştientă creează o identitate din toate 

aceste informaţii şi declară: „Acesta eşti tu!” Dar tu nu eşti acesta, chiar 
dacă te comporţi ca şi cum ai fi. Prin urmare, aşa te limitează mintea 
inconştientă. 

În realitate, eşti acel ceva capabil să înţeleagă adevărul despre 
această situaţie. Eşti ceea ce poate fi obiectiv cu privire la aceste 
informaţii. Eşti ceea ce nu poate fi limitat sau definit de ele — pentru că 
nu eşti, de fapt, limitat sau definit de niciuna dintre aceste amintiri, 
poveşti, imagini sau credinţe. 

Eşti conştiinţa care îţi animă corpul şi care, uneori, foloseşte mintea 
rațională, iar alteori, este captivată de vocea iraţională din cap. Tu, ca 
conştiinţă, intri şi ieşi din identificarea cu gândurile. Şi când această 
conştiinţă nu este identificată cu gândurile, eşti pe pace. Te cufunzi în 
Sinele adevărat, Sinele divin, şi recâştigi Împărăţia cu toate comorile 
sale: iubire, pace, bucurie, compasiune, tărie, înţelepciune şi claritate. 

Eşti un suflet — o scânteie din Dumnezeu — care a ales să te desfacă 
din legătura cu Dumnezeu pentru a experimenta condiţia de om, pentru 
un timp relativ scurt din istoria fiinţei veşnice care eşti. Odată ce îţi dai 
seama de acest lucru, poţi continua să trăieşti în lume ca Sinele divin. 
Sinele tău divin ştie exact cum să trăieşti viaţa într-un mod plin de 
bucurie, bun şi înţelept. Acesta eşti tu. 

Noi, cei din aceste dimensiuni, ştim toate acestea despre voi şi 
suntem aici pentru a vă împărtăşi această veste minunată şi bună şi 
pentru a vă încuraja să vă priviţi aşa cum sunteţi cu adevărat. Să vă 
priviţi aşa nu este deloc o fantezie. Este un fapt, iar toate celelalte moduri 
în care vă priviţi sunt ficţiune. Sunt false. Asta trebuie să ajungeţi să 
înțelegeţi pe cont propriu. Aceasta este călătoria, calea spirituală, calea 
de întoarcere Acasă la dragoste.» 

Capitolul 4: 
PĂŞIND PE CALEA SPIRITUALĂ 


4a. Trezirea lui Kundalini 





«Cuvintele „cale spirituală” exprimă un adevăr simplu: Există o cale 
pe care oamenii păşesc într-un anumit moment al evoluţiei lor spirituale, 
care este marcat de interesul de a-şi răspunde marilor întrebări despre 
viaţă şi de a-i găsi un sens spiritual. S-ar putea să credeţi că acest interes 
este viu în toată lumea, dar nu este. Până la un anumit moment al 
evoluţiei sufletului, astfel de întrebări mai profunde nu prezintă prea 
mult interes. Acest lucru se explică prin faptul că are loc o evoluţie 
naturală pe măsură ce sufletul progresează de la implicarea în ego către 
iubire, către întruchiparea Sinelui divin. Până atunci, majoritatea 
sufletelor mai tinere se mulţumesc să accepte ceea ce-i învaţă despre 
viaţă religia sau alţii. 

Cu toate acestea, vine un moment în evoluţia fiecărui suflet când 
lecţiile existenţei umane au fost învăţate îndeajuns pentru a continua cu 
deschiderea către un alt nivel al fiinţei. Până în acel moment, sufletul a 
fost implicat în primul rând în învăţarea lecţiilor de bază ale vieţii, 
impuse de starea egotică de conştiinţă. Înainte ca oamenii să păşească pe 
calea spirituală, ei sunt conduşi de ego în principal. Se ocupă în viaţă cu 
supraviețuirea şi cu îndeplinirea dorințelor şi obiectivelor ego-ului lor. 
Însă în ultimele vieţi pământeşti, sufletul începe să privească spre Acasă 
şi se deschide spre un nou mod de a trăi. Sufletul vrea să detroneze sinele 
egotic, sinele fals, pentru ca Sinele divin, adevăratul Sine să-şi ia locul de 
drept ca stăpân. Calea spirituală este, în esenţă, legată de acest proces de 
detronare, aşa cum am spus. 

Cei care apelează la calea spirituală pentru a găsi răspunsuri la cele 
mai profunde întrebări ale vieţii o fac, de obicei, pentru că sunt 
dezamăgiţi de unde i-a dus ego-ul şi mintea egotică. Se aşteptau să poată 
controla viaţa, să obţină ceea ce doresc şi să fie fericiţi, dar au descoperit 
că nu pot controla viaţa şi sunt, în general, nemulţumiţi şi nefericiţi, 


Credinţă, fapte şi ficțiuni pag. 61 


chiar şi atunci când au obţinut ceea ce doresc. Se simt incompleţi, ca şi 
cum încă le-ar lipsi ceva pentru a fi fericiţi. "Ce altceva?" se întreabă ei. O 
astfel de întrebare profundă este adesea semnul că omul este pregătit 
pentru calea spirituală. 

Sufletul păşeşte pe calea spirituală într-un moment marcat de ceea 
ce se numeşte trezirea lui Kundalini. Acest lucru nu trebuie confundat cu 
ceea ce se numeşte trezire spirituală, care se petrece atunci când cineva 
este mult mai avansat pe calea spirituală. Voi spune mai multe despre 
trezirea spirituală în capitolul final. 

O trezire a lui Kundalini înseamnă trezirea energiei Kundalini de la 
baza coloanei vertebrale. Se iniţiază un proces în care Kundalini se ridică 
pe coloana vertebrală, prin diferitele chakre, până la vârful capului. Acest 
proces durează în mod normal mai multe vieţi. Procesul Kundalini este 
asociat cu procesul de iluminare, care aduce o lumină mai mare în corpul 
de energie subtilă şi se finalizează cu iluminarea spirituală. 

Călătoria lui Kundalini continuă de unde a rămas Kundalini în viaţa 
anterioară. Deci, dacă în ultima viaţă, Kundalini s-a ridicat până la 
chakra inimii, atunci, în viaţa următoare, se va ridica începând de acolo. 
În general vorbind, dezvoltarea spirituală a unui suflet este marcată de 
nivelul până la care a crescut Kundalini. 

Procesul Kundalini variază foarte mult la fiecare individ. Kundalini 
se poate bloca într-o chakră pentru multe vieţi sau se poate ridica prin 
una sau mai multe chakre într-o singură viaţă. Poate chiar să cadă înapoi 
în chakrele inferioare. Progresul său depinde de mulţi factori, dintre care 
unii sunt sub controlul omului, dar alţii nu. 

Acesta este un subiect complex, pe care nu-l voi aborda mai departe, 
spunându-vă doar că calea spirituală este adesea aspră şi dificilă, însă, de 
asemenea, este ghidată frumos şi perfect prin activitatea lui Kundalini. 
Procesul Kundalini este procesul spiritual şi se desfăşoară aşa cum vrea 
el şi aşa cum trebuie, într-un mod oarecum previzibil, dar individual. 
Acest proces este ghidat de suflet şi de fiinţele non-fizice care împlinesc 
planul sufletului. Acest proces nu depinde de voinţa persoanei respective. 
De fapt, voinţa personală cauzează adesea probleme în acest proces, care 
necesită predare de sine şi abandon, nu voinţă. 

Acest proces nu poate fi grăbit, deşi multe lucruri, cum ar fi 
meditaţia, îl susţin şi asigură un proces mai lin. Este neînţelept să forțăm 

Kundalini mai departe decât trebuie. Unele practici spirituale încearcă s- 
o facă, dar plătesc un preţ. Pot produce o persoană dezechilibrată: care a 
avansat spiritual sau care are puteri parapsihice, însă fără destulă 
integritate morală şi întruchipare a Adevărului. Practicanţii ocultismului 
se ocupă adesea cu aşa ceva, ceea ce nu este de recomandat. Totul vine la 
timpul său, iar Kundalini se va trezi în mod natural şi, probabil, fără 
probleme atunci când sufletul este gata să păşească pe calea spirituală.» 


4b. Pășind pe cale prea devreme 





«Oamenii ajung să fie dezamăgiţi de căile ego-ului numai după 
multe vieţi în care, deşi şi-au atins obiectivele, totuşi, nu sunt mulţumiţi. 
Este important să trăiască această experienţă din plin înainte de a păşi pe 
calea spirituală. Dacă păşesc pe cale prea devreme, vor aduce cu ei 
dorinţele ego-ului şi vor încerca să le îndeplinească prin mijloace 
spirituale, în loc să le îndeplinească în modurile obişnuite. De exemplu, 
ei pot încerca să obţină putere sau admiraţie dezvoltând puteri 
paranormale sau avansând spiritual. 

Este posibil să avanseze spiritual, dar să se comporte în continuare 
urât şi egoist, ceea ce provoacă o mare confuzie în rândul căutătorilor 
spirituali din jurul lor. Această lipsă de integrare sau lipsă de 
întruchipare, aşa cum se numeşte adesea, are ca rezultat acele abuzuri de 
putere pe care le vedeţi în grupările spirituale. Acest lucru este posibil, 
fiindcă există mijloace oculte pentru a trezi Kundalini înainte de a-i veni 
vremea. 

Astfel de indivizi vor folosi ceea ce se câştigă pe calea spirituală 
pentru a-i manipula pe ceilalţi ca să obţină ceea ce ego-ul şi-a dorit 
dintotdeauna, inclusiv bogăţie, dar şi putere, respect, atenţie, sex sau 
orice altceva şi-ar dori ei. Sunt suflete tinere cele care fac asta. Ele păşesc 
pe calea spirituală prea devreme, înainte de a fi suficient de purificate de 
poftele egotice. 

Astfel de indivizi pot câştiga destul de multă putere şi control asupra 
celorlalţi înainte de a fi demascaţi ca impostori spirituali. Este posibil să 

fi câştigat realmente o anumită putere spirituală, adică o abilitate de a 
atrage oamenii cu Adevărul, şi chiar puteri parapsihice. Dar, din cauză că 
nu sunt suficient de avansați pentru a gestiona această putere, vor cădea 
la un moment dat de pe piedestal. Mulţi lideri de secte sunt exemple de 
acest gen. Unii au o viziune autentică asupra Adevărului şi o folosesc 
pentru a atrage oamenii şi a-i fascina cu un intelect strălucitor, o 
exprimare verbală convingătoare sau abilităţi paranormale. 

Există, de asemenea, guru-şi şi învăţători spirituali care abuzează de 
puterea lor. Totuşi, cei care au devenit guru-şi sau învăţători spirituali au 
început, în general, ca aspiranţi spirituali sinceri, dar puterea pe care o 
câştigă pe parcurs îi corupe şi le opreşte progresul spiritual. Aceştia vor 
trebui să se întoarcă într-o altă viaţă sau alte vieţi şi să încerce din nou 
să-şi folosească mai înţelept realizarea spirituală. Pentru unii, această 
încercare durează vieţi la rândul. 

Calea spirituală este plină de capcane chiar şi pentru căutătorii 
sinceri, dar este de-a dreptul periculoasă pentru cei care nu sunt curaţi la 
inimă şi pregătiţi să meargă pe această cale. Asta păţesc multe suflete 
tinere, în special cele care se ocupă cu dezvoltarea paranormală şi cu 
ocultismul. Cei care caută aceste lucruri caută adesea puterea şi vor fi 
obligaţi să urmeze lecţiile legate de lipsa integrităţii morale, ce ar trebui 
să însoțească puterea. 

Integritatea morală, ca şi discriminarea, se dezvoltă treptat de-a 
lungul mai multor vieţi şi se dezvoltă complet abia în ultimele vieţi de 
om. Drept urmare, în arena spirituală vor exista întotdeauna dintr-aceia 
care vor încerca să câştige puterea în mod incorect, precum şi dintr-aceia 
care le vor cădea pradă, din cauză că nu vor să-şi asume responsabilitatea 
pentru propria lor viaţă. Mulţi aflaţi pe cale caută pe cineva care să le 
spună ce să facă, ce să creadă şi cum să-şi trăiască viaţa. 

Ambele tipuri de oameni învaţă lecţii importante, pe care fiecare 
suflet trebuie să le înveţe. Fiecare ființă umană ia puterea de la alţii în 
unele momente ale evoluţiei sale şi le dă altora propria putere în alte 
momente. Durează multe vieţi tot făcând aceste lucruri până ca lecţiile să 
fie învăţate temeinic. 

Unora le ia un timp extrem de lung pentru a învăţa aceste lecţii. 
Viaţă după viaţă, fac aceleaşi alegeri. Când se întâmplă acest lucru, îşi 
formează o identitate puternică fie ca individ ce preia puterea de la alţii, 

fie ca unul ce îşi cedează puterea altora, iar această identitate este dusă în 
viaţa următoare. 

De exemplu, dacă ţi-ai dat puterea iar şi iar, aceasta devine a doua 
natură pentru tine. Te gândeşti la tine ca fiind slab, neajutorat, având 
nevoie de ceilalţi să-ţi spună ce să faci sau că ai fi o victimă. Odată ce s-a 
format o asemenea identitate puternică, va trebui concepută o viaţă sau o 
serie de vieţi pentru a contracara această tendinţă, pentru a învăţa ceea 
ce trebuie învăţat într-un mod mai dramatic, din cauză că nu s-a învăţat 
lecţia iniţială. 

Acelaşi lucru este valabil dacă ţi-ai consolidat o identitate de lider 
carismatic şi te-ai obişnuit ca alţii să te asculte şi să te trateze cu respect. 
Când aceasta a devenit identitatea ta, sufletul trebuie să te umilească 
într-o viaţă sau mai multe pentru a te dezlega de această identitate. 

Cei despre care se spune că au carismă şi-au dezvoltat-o de-a lungul 
multor vieţi. Carisma este un fel de talent. Este o combinaţie între o mare 
încredere în sine şi o ştiinţă naturală de a-i manipula pe alţii folosind 
farmecul personal şi alte tehnici. Oamenii învaţă să fie mari şarlatani şi 
şefi carismatici de-a lungul mai multor vieţi. Când se întâmplă acest 
lucru, sufletul va trebui să echilibreze această tendinţă — să o dezveţe — 
până ce persoana va deveni suficient de umilă pentru a progresa 
spiritual. 

Un narcisist este un exemplu de suflet tânăr cu farmec personal care 
a învăţat să-i manipuleze pe alţii în propriul interes. Dacă un narcisist dă 
întâmplător peste Adevăr şi devine un învăţător al Adevărului, aşa se 
naşte un lider de sectă. Adevărul este puternic şi uşor de recunoscut ca 
înţelepciune de către cei aflaţi pe cale. Se presupune că un lider care este 
capabil să rostească Adevărul este şi înţelept, ceea ce îl face să câştige 
respectul şi încrederea celorlalţi. 

Din păcate, cei de pe calea spirituală nu au neapărat suficient 
discernământ pentru a-şi da seama că cineva nedezvoltat spiritual poate 
folosi Adevărul pentru a-i atrage către propriile scopuri egoiste. 
Narcisiştii şi alţi escroci amestecă cu destulă pricepere adevărul cu 
minciunile pentru a-şi atrage adepţi. De exemplu, liderii de secte mint 
adesea în privința trecutului lor personal şi înfrumuseţează sau îşi 
mistifică realizările. Sau pretind că au abilităţi sau o dezvoltare spirituală 
pe care nu le au sau inventează poveşti despre experienţe sau iniţieri 

spirituale care nu au avut loc niciodată. Sau pot spune că au primit 
informaţii de la entităţi non-fizice, deşi nu le-au primit. 

Aceşti indivizi care îi mint pe alţii o fac cu atâta îndrăzneală şi 
încredere în sine, încât oamenii îi cred. Încrederea în sine pe care o 
etalează este extrem de atractivă şi datorită ei pot deveni şarlatani de 
succes. Ei emană o încredere în ei înşişi şi în ceea ce oferă într-o măsură 
atât de puternică şi de completă, încât şi alţii capătă încredere. Mizează 
pe încrederea, compasiunea, naivitatea, sinceritatea, dorinţa de a sluji 
sau dorinţa de a fi special a căutătorilor spirituali, ca să le ia banii, timpul 
şi, uneori, chiar viaţa. 

Majoritatea oamenilor sunt încrezători şi cinstiţi şi o pradă uşoară 
pentru cei care nu sunt deloc preocupaţi de a fi oneşti sau de nădejde. 
Aceşti şarlatani sunt imorali într-un grad atât de aberant şi patologic, 
încât majoritatea oamenilor nici nu-şi pot imagina că cineva ar putea face 
aşa ceva pentru a obţine ceea ce îşi doreşte. Cu cât mint cu mai multă 
îndrăzneală şi obrăznicie, cu atât li se par mai credibili celorlalţi, care se 
gândesc: „Nimeni n-ar putea născoci aşa ceva!”» 


4c. Transmisiile energetice 





«Dar mai intervine ceva care le poate întări credibilitatea liderilor de 
secte, pe lângă gândirea obişnuită de turmă: adică atunci când oamenii 
cred ceva, pentru că şi cei din jur cred. Când oamenii se adună cu intenţia 
de a se vindeca sau de a-şi ridica vibraţiile, forţele non-fizice răspund 
inevitabil şi îi înalţă printr-o transmisie de energie elevată. Nici măcar 
nu-i necesar să existe un lider pentru ca acest lucru să se întâmple, deşi 
credinţa într-un lider carismatic le poate facilita căutătorilor spirituali să 
simtă această transmisie şi înălţare sau stare de conştiinţă extinsă. 

În realitate, ceea ce simt căutătorii este propria lor putere de a se 
eleva pe ei înşişi, de a-şi înălța starea, pur şi simplu, invocând ajutorul 
forţelor non-fizice. La aceste tipuri de rugăciuni se răspunde întotdeauna 
printr-o transmisie de energie superioară şi în alte moduri, indiferent 
dacă omul este conştient sau nu că primeşte ceva. Iar cât de mult va 

primi depinde, în principal, de cât de deschisă este persoana pentru a 
primi acest ajutor. 

Dacă în această invocare este pomenit şi liderul, transmisia poate fi 
atribuită liderului, când, de fapt, transmisia a fost provocată de propria 
deschidere a căutătorului. Iată ce mare putere aveţi fiecare dintre voi 
pentru a primi transmisii din alte dimensiuni! Acesta este motivul pentru 
care şarlatanii îi pot păcăli pe căutătorii spirituali. Căutătorii pot avea o 
experienţă autentică de elevare emoţională, stări superioare de conştiinţă 
şi chiar vindecări în prezenţa unui şarlatan, deoarece ei au cerut cu 
sinceritate o transmisie de la forţele non-fizice. 

Acelaşi lucru se întâmplă în biserici şi în alte locuri sacre. Oamenii 
solicită ajutor de la forţele spirituale şi îl primesc, ei adesea creditând 
religia, biserica, locul sacru sau un ritual pentru acea înălţare, când era 
suficientă doar chemarea în ajutor. Bisericile, locurile sacre, pastorii, 
preoţii şi ritualurile lor îi ajută pe oameni să se deschidă către forţele 
spirituale şi să primească ceea ce le este întotdeauna disponibil. Niciun 
mijlocitor de niciun fel — nici bisericile, nici locurile sacre, nici ritualurile 
şi nici alţi oameni — nu este vreodată necesar pentru a primi o transmisie 
de la forţele spirituale. Aveţi şi aţi avut întotdeauna o legătură directă cu 
Dumnezeu prin ghizii voştri non-fizici şi alte forţe care vă facilitează 
evoluţia spirituală. 

Spunând toate acestea, nu înseamnă că bisericile, locurile sacre şi 
anumite persoane n-ar avea adesea propria lor transmisie puternică de 
energie. Învăţătorii treziţi spirituali şi locurile sacre pot acţiona ca nişte 
canale puternice şi amplificatoare de energie superioară. Ca un laser, un 
învăţător spiritual trezit sau un loc sacru poate spori efectele unei 
transmisii. 

Transmisiile au fost folosite de-a lungul istoriei şi în diferite tradiţii 
spirituale pentru a ridica conştiinţa oamenilor. Cei care au atins un grad 
ridicat de dezvoltare spirituală emană în mod natural şi canalizează 
energiile superioare către cei dornici şi capabili să le primească. Aceste 
energii ar putea fi blocate de o entitate negativă aflată în câmpul 
energetic al cuiva, dar majoritatea oamenilor care se deschid către aceste 
energii le vor primi. Vindecările fizice pe care le-am efectuat când am 
trăit printre voi au fost exemple de transmitere a energiei. Deşi nu toate 
transmisiile duc la vindecarea fizică, ele aduc multe alte beneficii. 

Acest fenomen a fost observat în jurul învăţătorilor spirituali, guru- 
şilor şi altor oameni treziţi sau iluminaţi, de când există astfel de oameni 
pe Pământ. Aceşti indivizi trăiesc, în general, într-o stare de conştiinţă 
mai înaltă decât majoritatea şi, atunci când se află în lume, tind să le 
ridice vibrația celor din jur. Pur şi simplu, se întâmplă de la sine. Iar 
transmisia este şi mai eficientă când cei care sunt treziţi sau iluminaţi 
transmit în mod intenţionat această vibraţie mai înaltă către căutători, 
iar aceştia sunt deschişi. 

Transmisia este un fapt. A fost observat de nenumărate ori de-a 
lungul istoriei. Are rezultate previzibile şi consistente. Această 
predictibilitate îl face să fie un fapt. Transmisia este un fenomen 
adevărat, observabil şi, cu instrumentele adecvate, ar putea fi chiar 
măsurat. 

Efectele transmisiei sunt numeroase şi depind, în parte, de intenţiile 
emiţătorului şi receptorului. Vindecătorii se acordează şi canalizează 
fiinţe non-fizice specializate în vindecarea fizică, în timp ce învățătorii 
spirituali folosesc transmisia, în primul rând, pentru a creşte nivelul de 
conştiinţă. Pentru aceasta, şi învățătorii spirituali primesc ajutor de la 
fiinţe non-fizice, dar de la cele specializate în elevarea conştiinţei sau care 
sunt interesate să-l sprijine pe acel învăţător. Când învățătorii treziţi 
spiritual oferă transmisiuni oamenilor, atâta timp cât motivaţia lor este 
cinstită, vor primi ajutor de la fiinţe din dimensiunile superioare, care 
ştiu exact de ce are nevoie omul şi cum să-i uşureze evoluţia spirituală. 

Fiecăruia dintre aceştia li se alocă nişte ghizi spirituali. Vindecătorii 
şi învățătorii spirituali, dar şi toate celelalte profesii, beneficiază de ghizi 
care îi ajută în munca lor. Cu adevărat, nimeni nu face nimic singur. 
Creativitatea, inspiraţia, invențiile, ideile noi, informaţiile, vindecarea şi 
transmisiile vin prin oameni; dar nu sunt produse de oamenii înşişi. 
Sinele uman nu este decât un vehicul pentru exprimarea Divinităţii pe 
Pământ. 

Nu sunteţi niciodată singuri, ci lucraţi întotdeauna cu forţe nevăzute 
din alte planuri, ființe non-fizice care vă preţuiesc existenţa şi doresc să 
fiți fericiţi şi împliniţi. Sunt gata să vă ofere tot ceea ce aveţi nevoie, doar 
dacă vă deschideţi către ele. 

A învăţa să te deschizi şi să primeşti este o lecţie importantă pe calea 
spirituală. Pentru a primi, este important să ai încredere că există forțele 

non-fizice şi că sunt disponibile pentru a te ajuta. Acesta este adevărul. 
Fără această încredere şi deschidere, nu vei putea primi tot ce îţi trimit 
ele. Dar având această încredere şi deschidere, viaţa îţi va deveni mai 
uşoară şi mult mai bună. 

Uneori, informaţiile primite prin channeling nu sunt demne de 
încredere, dar nu lăsaţi asta să vă împiedice să vă deschideţi către fiinţele 
din dimensiunile superioare, care sunt disponibile a vă ajuta personal în 
evoluţia voastră spirituală, prin transmisii şi în alte moduri. În schimb, 
dacă învăţăturile primite prin mediumi vă ajută să vă relaxaţi şi să trăiţi 
iubirea, bucuria şi pacea adevăratei voastre naturi, atunci veţi şti că aţi 
dat peste Adevăr. 

Adevărul are un impact pozitiv asupra voastră la fiecare nivel: 
energetic, emoţional şi fizic prin relaxare, precum şi spiritual, înălţându- 
vă într-o stare mai plină de iubire şi pace lăuntrică. Aşa vă daţi seama că 
este Adevărul. Dacă cuvintele unui învăţător sau channel spiritual nu au 
acest efect, atunci probabil că nu aveţi nevoie de acele informaţii. Foarte 
multe informaţii venite prin channeling sunt inutile şi neverificabile. 
Multe dintre ele nu vă îmbunătăţesc viaţa, ci doar vă hrănesc imaginaţia. 

„Adevărul vă va elibera”, în timp ce minciunile vă vor întemniţa în 
confuzie, îndoială, frică şi alte sentimente negative sau, pur şi simplu, vă 
vor face să vă învârtiţi inutil printre gânduri. Acestea sunt semne că aţi 
căzut pradă propriei minţi egotice sau a altuia şi că nu aveţi nevoie de 
acele gânduri sau credinţe. Fie ca aceste semne să vă fie ghid. 

Am venit să aduc pacea şi iubirea pe minunata voastră planetă şi aşa 
se face — oferindu-vă Adevărul. Acest Adevăr este clar pentru Inima 
voastră, Inima spirituală. Ea recunoaşte Adevărul când îl aude şi vă 
atrage atenţia asupra lui, aducându-vă într-o stare de relaxare, pace şi 
iubire. 

Efectul cel mai evident şi scopul esenţial al transmisiilor este de a vă 
ridica conştiinţa sau vibraţiile. Ce vreau să spun prin asta? Pur şi simplu, 
transmisiile vă mută temporar, dar până la urmă, permanent, din starea 
egotică de conştiinţă în cea de Prezenţă, starea voastră naturală. Vă 
conduc de la identificarea cu sinele vostru fals la Sinele divin şi de la 
suferinţa umană la pace şi iubire, care este starea voastră naturală. 

Starea naturală nu este o experienţă spirituală sau o stare în care nu 
puteţi funcţiona normal, ci starea în care sunteţi meniţi să funcţionaţi. 

Este starea voastră optimă, starea în care sunteţi mulţumiţi de viaţă aşa 
cum este ea şi senzaţia de a fi în flux, fără lamentări sau împotrivire la ce 
vă aduce viaţa. Trezirea spirituală înseamnă trecerea mai permanentă la 
starea voastră naturală, ce devine astfel setarea voastră implicită, şi asta 
îşi propun transmisiunile să realizeze. 

Transmisiile realizează acest lucru infuzându-vă cu o energie de 
vibrație mai înaltă, pe care eu şi mulţi alţii o numim Conştiinţa Cristică. 
Este conştiinţa unui om iluminat. În timp ce primiţi transmisia şi imediat 
după aceea, sunteţi ridicaţi la acest nivel de conştiinţă într-un anumit 
grad. Ca urmare a unei transmisii sau a unei serii de transmisii, nu este 
ceva neobişnuit ca omul să se cufunde periodic în Conştiinţa Cristică pe 
neaşteptate şi, aparent, fără niciun motiv. Poate fi doar pentru o secundă 
sau mai mult, dar acest lucru marchează un proces care va continua să se 
amplifice dacă vă deschideţi şi îi faceţi loc în viaţa voastră. 

Conştiinţa Cristică este o trăire foarte obişnuită, cu adevărat. 
Înseamnă linişte, compasiune, acceptare, mulţumire şi iubire. Este un 
sentiment de înălţare, expansiune, luminozitate interioară, bucurie 
subtilă şi lejeritate. Această conştiinţă se află în interiorul vostru, dar este 
posibil să nu o trăiţi până când nu este activată de cineva care trăieşte 
permanent în această stare, fie o persoană fizică, fie o entitate non-fizică. 

Procesul de întruchipare a Conştiinţei Cristice începe prin gustarea 
acesteia în cadrul unei transmisii. Pe măsură ce vă familiarizați cu 
această stare prin transmisii, obţineţi acces pe cont propriu la ea din ce în 
ce mai mult. Acesta este un nou mod de a vieţui. Scopul căii spirituale 
este de a rămâne în această stare, care este şi semnul distinctiv al cuiva 
care este bine stabilit pe cale. 

Un alt beneficiu al transmisiilor este vindecarea rănilor emoţionale 
vechi şi a altor condiţionări sau tipare mentale limitative. Fiinţele din 
dimensiunile superioare vă ajută să vă eliberaţi de frici, emoţii refulate, 
imagini de sine negative, credinţe neadevărate şi alte condiţionări care vă 
ţin legaţi de starea egotică de conştiinţă. În timpul sau după o transmisie, 
oamenii sunt adesea potopiţi de lacrimi, ceea ce indică o eliberare de 
emoţii. Lacrimile pot fi, de asemenea, un semn al deschiderii inimii şi a 
umplerii cu dragoste sau devotament faţă de Dumnezeu. Acestea sunt 
lacrimi foarte plăcute: lacrimi purificatoare şi lacrimi de înălţare şi 
iubire. 

Unul dintre cele mai importante efecte pe termen lung ale 
transmisiilor este o uşurare a fiinţei. Parcă vi s-a luat o greutate de pe 
umeri. În sfârşit, nu mai simţiţi povara vechilor imagini şi idei. Ca şi cum 
v-aţi fi născut din nou, viaţa pare imaculată, proaspătă şi plină de 
posibilităţi. Trăiţi starea Sinelui vostru divin eliberat de sinele fals şi de 
poverile sale. Observaţi că râdeţi mai mult, vă distraţi, sunteţi mai 
jucăuşi şi capabili să nu vă luaţi prea în serios pe voi şi pe ceilalţi. 
Lucrurile nu vă mai deranjează ca înainte sau, oricum, mult mai puţin. 

Această uşurare este ceea ce oamenii caută şi aşteaptă de la calea 
spirituală: o uşurare a poverii de a fi om, să poţi vedea latura luminoasă a 
vieţii, să iubeşti viaţa şi să te simţi bine şi una cu viaţa. Calea spirituală 
oferă acest rezultat, iar transmisiile îl accelerează exponențial. Ele sunt 
un dar şi o binecuvântare şi una dintre principalele modalităţi prin care 
este accelerată creşterea spirituală şi cu foarte puţin efort. Tot ce vi se 
cere este să fiți deschişi şi doritori de a primi ceea ce a fost dintotdeauna 
disponibil pentru toţi. 

Ca urmare a transmisiilor pot apare şi vindecări fizice, mai ales dacă 
transmisia este special desemnată în acest scop. Puteţi oricând să cereţi 
vindecarea fizică şi veţi primi tot ce este spre binele vostru cel mai înalt. 
Problema este că nu-i întotdeauna spre binele vostru cel mai înalt să 
primiţi vindecarea atunci când o cereţi. 

Bolile şi dizabilităţile servesc creşterii sufletului şi oferă multe lecţii 
care nu pot fi învăţate în alt mod sau, cel puţin, nu la fel de eficient. O 
boală sau un handicap ar putea, de asemenea, să pregătească terenul 
pentru mai multe descoperiri spirituale. Adesea, oamenii trebuie să fie 
scoşi din obişnuinţele lor ca să-şi facă timp pentru a aprofunda 
spiritualitatea, dacă aceasta este dorinţa sufletului. Dacă aveţi dificultăţi 
fizice, înseamnă că aceasta este experienţa potrivită în acest moment şi 
trebuie să găsiţi o modalitate de a profita la maximum de această 
experienţă. 

Deşi apar uneori şi vindecări instantanee ca urmare a unei 
transmisii, mai probabil atunci când solicitaţi o vindecare este că veţi 
primi revelații sau îndrumări intuitive care vă vor accelera vindecarea, în 
acelaşi timp ajutându-vă să învăţaţi tot ce aveţi nevoie din problema 
fizică. Adesea, pentru ca dificultatea fizică să se diminueze, trebuie întâi 
să se schimbe ceva în interiorul vostru, iar transmisiile vor ajuta la asta. 

Transmisiile vă elevează şi vă conectează cu Sursa voastră, cu 
dragostea, pacea şi bunătatea. Din acest motiv, sunt plăcute şi benefice. 
Te simţi bine când eşti în legătură cu Sursa şi chiar este bine! Adevărul 
este că eşti intim conectat cu tot ceea ce există în lumea fizică şi dincolo 
de ea. Eşti conectat, pentru că totul provine din aceeaşi Sursă. Dumnezeu 
este viu în tine şi în toate formele de viaţă. Tu eşti Dumnezeu manifestat 
într-o formă umană! Toată lumea tânjeşte să simtă această conexiune, iar 
transmisiile îndeplinesc această dorinţă. Acesta este unul din rolurile lor. 

Sunt periculoase transmisiile? Voi începe prin a spune că 
transmisiile pot fi periculoase. Multe lucruri pot fi periculoase, chiar 
foarte periculoase, cum ar fi focul, electricitatea şi mersul pe bicicletă, 
dar totuşi, folosiţi sau faceţi aceste lucruri, pentru că sunt benefice sau 
plăcute. Deci, o întrebare mai bună ar fi: Cum pot deveni transmisiile 
periculoase şi cum ne putem proteja de aceste pericole? 

Ce poate face transmisiile periculoase este acelaşi lucru ce poate face 
şi channeling-ul periculos: neputinţa de a vă conecta cu ființele din 
dimensiunile superioare. Progresul spiritual şi puritatea emiţătorilor este 
cea mai importantă calitate, deoarece aceasta va determina nivelul de 
energie pe care îl pot transmite. Pot ei transmite Conştiinţa Cristică? 
Dacă nu sunt treziţi sau iluminaţi, probabil că nu pot, cel puţin nu într- 
un mod consecvent sau intens. 

Dacă mediumii sau emiţătorii nu sunt suficient de avansați şi 
purificaţi, vor da peste tot felul de entităţi cu propriile lor interese, care 
nu sunt potrivite pentru a ghida, ajuta sau vindeca pe nimeni. Se pot 
transmite şi fluxuri negative de energie prin clarvăzători, mediumi, 
vindecători şi învăţători spirituali, dacă nu sunt suficient de dezvoltați 
spiritual sau sunt mânaţi de dorinţa de putere, admiraţie sau bogăţie. 
După ce aţi stat în prezenţa lor sau aţi primit o transmisie de la ei, este 
posibil să vă simţiţi rău sau agitaţi, iar această stare negativă sau chiar 
depresie poate persista o perioadă de timp. 

Mai important, transmisiile venite dintr-o sursă negativă pot scoate 
la lumină nişte material inconştient care nu era cazul să fie tulburat şi 
căruia poate fi dificil să-i faceţi faţă. Există un timp pentru toate, iar 
unele lucruri este mai bine să fie lăsate în pace. Stimularea prematură a 
emoţiilor reprimate poate provoca probleme emoţionale. Transmisiile 

din surse negative pot, de asemenea, activa şi direcţiona greşit Kundalini, 
energia care orientează procesul spiritual. 

Este ceva foarte diferit de procesul de vindecare sau cel spiritual 
declanşat în timpul unei transmisii de la entităţile superioare, care ştiu 
exact ce este necesar şi cât poate suporta cineva şi cum să-i faciliteze 
efortul. Odată ce fiinţele superioare pun în mişcare un proces, ele rămân 
lângă acea persoană pe tot parcursul procesului. Chiar şi la mult timp 
după transmisie, ele rămân conectate şi continuă să lucreze cu ea şi să o 
susţină cât pot de bine în timpul acestui proces. 

Cu totul altfel se întâmplă atunci când sunt implicate entităţi 
inferioare. Acestea pot declanşa un proces şi apoi îl lasă nesupravegheat. 
De multe ori, nici nu ştiu ce fac sau nu le pasă de impact. Unele provoacă 
rău chiar în mod intenţionat. 

O altă problemă care poate apărea dacă emiţătorii sunt conectaţi la 
fiinţe astrale inferioare este că entitatea respectivă se ataşează de ei. 
Când cineva, fără să ştie ce face, se deschide să primească o transmisie de 
la o fiinţă astrală inferioară, acea persoană, efectiv, invită entitatea sau 
entităţile să locuiască în câmpul său energetic. Acele ființe sunt astfel 
capabile să rămână aproape de acea persoană şi să o influenţeze negativ 
prin mintea sa. Când vă deschideţi la transmisiile celor neconectaţi la 
fiinţe din dimensiunile superioare, atunci entităţile inferioare se pot 
ataşa de voi în mod persistent şi să vă provoace probleme emoţionale, 
cum ar fi ura de sine, furia, dependenţele, depresia sau alte boli mintale 
ori sinuciderea. 

Vreau să fac o distincţie clară între, pe de o parte, răul cauzat de 
transmisii în modurile pe care tocmai le-am descris şi, pe de altă parte, 
de disconfortul sau dificultăţile care fac parte din procesele spirituale 
declanşate de transmisia de energii superioare. Chiar şi transmisiile 
benefice pot duce la simptome neplăcute: somnolenţă sau insomnie; 
lentoare sau letargie; plâns sau frică sau alte emoţii ce se pot ivi; energie 
ce zvâcneşte prin corp; nelinişte sau incapacitate de concentrare sau de a 
face muncă intelectuală, ca să numim doar câteva. 

Aceste simptome sunt frecvente şi normale în timpul şi imediat după 
o transmisie, dar vor trece de la sine. Cel mai bun lucru de “făcut” în 
aceste cazuri este să nu vă fie frică de aceste simptome, să vă relaxaţi şi să 
fiți conştienţi că fac parte dintr-un proces natural. Aceste simptome sunt 

semne că se fac purificări şi ajustări în corpul energetic subtil. Ele fac 
parte din procesul de vindecare, purificare şi creştere a vibraţiilor şi vă 
permit să păstraţi mai multă lumină în corpul vostru subtil. 

Totuşi, dacă vă este frică de acest proces de vindecare foarte natural, 
deoarece credeţi că ceva nu este în regulă, asta vă va crea suferinţe 
inutile. Când apar aceste simptome, este important să nu le patologizaţi. 
Procesul spiritual (adică mişcarea lui Kundalini) este misterios şi uneori 
inconfortabil, ba chiar dificil. Dar dacă vă puteţi relaxa şi aveţi încredere 
că aceste simptome vor trece şi că se realizează ceva valoros, atunci le veţi 
putea suporta mai uşor. 

Una peste alta, atunci când o transmisie provine de la ființe din 
dimensiunile superioare, majoritatea oamenilor experimentează 
„simptome” plăcute şi pozitive: înălţare, pace, deschidere a inimii, un flux 
de iubire, recunoştinţă, senzaţie de eliberare, o schimbare de conştiinţă, o 
minte liniştită. Aceste efecte pot dura câteva minute, ore sau zile. 
Indiferent de simptome, acestea sunt dovezi că a fost declanşat un proces 
spiritual profund, misterios şi important. 

Transmisiile sunt un dar de la Dumnezeu. Ele ajută la vindecarea 
rănilor emoţionale şi facilitează evoluţia oamenilor, indiferent dacă ei 
sunt sau nu pe calea spirituală, atâta timp cât se deschid către ele. Acesta 
este motivul pentru care eu şi alţii le oferim.» 

Dacă doriţi să experimentați transmisia noastră a Conştiinţei 
Cristice, găsiţi mai multe informaţii pe această pagină web: 
http[://radicalhappineLLleom/faq 


4d. Scopul căii spirituale 





«Oamenii intră pe calea spirituală din mai multe motive. Iniţial, cei 
mai mulţi intră pe cale, deoarece suferă şi doresc alinare. Cu toate 
acestea, nu toţi cei care suferă şi devin căutători sunt pregătiţi pentru 
cale. Unii dau peste învățături spirituale înainte de a putea profita de ele. 
Vor să nu mai sufere, dar nu sunt gata să renunţe la ego şi la dorinţele 
acestuia sau la anumite identități, cum ar fi cea de victimă, sau la 

anumite sentimente, cum ar fi furia sau frica. Au impresia că vor să-şi 
depăşească ego-ul, să se trezească, dar pot fi încă prea captivaţi de mintea 
egotică, de dramele ei şi de caruselul ei sentimental. Pe scurt, sunt încă 
îndrăgostiţi de gândurile lor — chiar şi de gândurile şi identitățile lor 
negative. 

Pământul este un loc foarte dificil de trăit şi mulţi o simt, deoarece 
se provoacă foarte multă suferință emoţională pe planeta voastră. Lumea 
este atât de adânc cufundată în ego şi atât de ignorantă de ce trebuie 
făcut în acest sens, încât oamenii suferă foarte mult, chiar şi cei care au 
crescut în condiţii relativ bune şi cu părinţi bine intenţionaţi. Majoritatea 
părinţilor au intenţii bune şi vor să-şi trateze bine copiii, dar ego-urile lor 
se suprapun peste aceste intenţii, iar cei mai mulţi nu prea ştiu cum să 
facă faţă emoţiilor. Până mai recent, aceste lucruri nu se învățau nici 
măcar în cercurile spirituale. 

Deci, aceasta este dilema: Lumea este plină de oameni suferinzi şi 
mulţi dintre ei devin căutători spirituali. Dar, dacă nu au parte de o 
trezire a lui Kundalini, este puţin probabil să ajungă prea departe pe 
calea spirituală şi cu atât mai puţin să se trezească prea curând. Şi totuşi, 
ar putea tânji după asta, deoarece au auzit că acesta ar fi răspunsul la 
suferinţa lor. Prin urmare, acum vor suferi pentru că nu sunt treziţi, ceea 
ce devine încă un argument pentru care se consideră ca nefiind suficient 
de buni. 

În mod natural, cei care au nevoie de vindecare emoţională vor căuta 
ajutor pe calea spirituală, mai ales dacă religia sau psihoterapia a dat greş 
cu ei. Şi, desigur, acestea dau greş cu oamenii, deoarece ambele se 
bazează pe numeroase ipoteze false. Am subliniat deja unele falsităţi din 
religie şi am câteva cuvinte de spus şi despre psihologie şi psihoterapie. 

Aceste discipline sunt la început. Oamenii înţeleg foarte puţin despre 
psihologia umană şi despre vindecarea rănilor provocate continuu de ego 
— al tău şi al celorlalţi. De asemenea, oamenilor le lipseşte o înţelegere 
elementară a emoţiilor. Până când nu se înţelege sursa problemei — 
adică, ego-ul — precum şi soluţia, adică oamenii să fie ajutaţi să înţeleagă 
că ei nu sunt ego-urile lor, această aşa-zisă ştiinţă va avea multe lipsuri. 

Este interesant faptul că mulţi consideră că psihologia este o ştiinţă 
sau încearcă să o transforme într-una, deşi atât de multe lucruri despre 
fiinţele umane sunt imposibil de testat prin metoda ştiinţifică. Acestă 

încadrare forţată este un motiv pentru care domeniul psihologiei are 
atâtea lipsuri. Dacă psihologiei i se cere să se bazeze numai pe ştiinţă, nu 
prea va ajunge să deţină un set complet de cunoştinţe. 

Ceea ce-i lipseşte este cunoaşterea metafizică şi spirituală. Cel ce 
vindecă este Sinele divin — Sinele divin al vostru sau al altcuiva — prin 
iubire, acceptare şi compasiune. În mod ideal, psihoterapeutul ar trebui 
să fie un model pentru această prezenţă vindecătoare şi iubitoare, dar vă 
puteţi oferi şi singuri această dragoste şi compasiune. Vor trece decenii 
până când domeniul psihologiei se va deschide la informaţiile de care are 
nevoie pentru a vindeca oamenii. Între timp, copiii sunt crescuţi cu 
aceleaşi înţelegeri eronate ale emoţiilor ca şi părinţii lor. 

Aproape tot ce am scris conţine răspunsuri la cum să vindecaţi 
condiţia umană. Asta v-am învăţat prin acest medium. Voi repeta 
elementele de bază aici, cât mai concis posibil. Aceleaşi înţelegeri sunt 
esenţiale şi pentru procesul de trezire şi iluminare. Dacă oamenii ar 
înțelege şi ar aplica aceste informaţii, ar exista mult mai puţină suferinţă 
pe Pământ. Iată câteva fapte simple: 

e Emoţiile negative apar când crezi gândurile negative. 

e Gândurile şi emoţiile negative sunt fabricate de ego. 

e Gândurile negative sunt adevăruri parţiale şi, prin urmare, 
neadevărate. 

e A crede vocea din cap este cauza suferinţei. 

e Nu ai nevoie de vocea din cap pentru a funcţiona sau a supravieţui. 

e Cheia pentru depăşirea suferinţei este dezvoltarea capacităţii de a 
observa ceea ce gândeşti (ce spune vocea din capul tău). Acest lucru se 
dezvoltă prin meditaţie şi ar trebui să fie predat copiilor. 

e Ca să ieşi din suferinţă trebuie întâi să observi ce spune vocea din 
capul tău şi apoi să îţi îndrepţi atenţia asupra experienţei senzoriale din 
aici-şi-acum. Abilitatea de a fi prezent în corp şi în simţuri se dezvoltă, de 
asemenea, prin meditaţie. 

e Sentimentele negative şi temerile tale nu sunt nici înțelepte şi nici 
adevărate. Nu sunt ghizi buni pentru cum să te comporţi. Cel mai bine 
este doar să le observi, să îţi asumi responsabilitatea pentru că le-ai creat 
şi să nu le exprimi. Sentimentele negative sunt un semn că crezi ceva 
neadevărat. 

e Dacă te-a prins un sentiment negativ, acceptă că te simţi aşa şi 
permite acelui sentiment să existe, fără a încerca să-l alungi şi nici să-l 
hrăneşti cu mai multe gânduri. Stai liniştit în prezenţa oricărui 
sentiment, cu compasiune şi curiozitate, şi întreabă-te: „Oare ce-am spus 
sau gândit, de m-a făcut să mă simt aşa?” Fă această investigaţie ori de 
câte ori apare un sentiment negativ, iar el va înceta în cele din urmă. 
Dacă ai de-a face cu abuzuri sau traume din copilărie, poate că vei avea 
nevoie să lucrezi mai în profunzime cu ajutorul unui vindecător sau 
terapeut. 

Ce legătură au acestea cu calea spirituală? Chiar o foarte mare 
legătură. Modul în care te raportezi la gândurile şi sentimentele tale are o 
mare legătură cu calea spirituală, căci calea înseamnă să te eliberezi de 
ceea ce cauzează aceste gânduri şi sentimente negative: ego-ul. 

Este necesară o anumită maturitate spirituală pentru a fi dispus şi 
capabil să-ţi examinezi şi să-ţi asumi responsabilitatea pentru gândurile 
şi sentimentele tale în acest fel. Este nevoie să te angajezi într-o practică 
a meditaţiei pentru a învăţa să te distanţezi de gândurile tale suficient ca 
să dobândeşti măiestria. Mulţi aflaţi pe calea spirituală nu sunt dispuşi să 
facă această lucrare, caz în care progresul lor va fi lent. 

Există o serie de motive pentru care oamenii consideră dificil să se 
angajeze în practica meditaţiei: 

m Sunt prea ocupați. Ei și-au proiectat viaţa în aşa fel, încât nu au 
timp să mediteze şi nu apreciază suficient meditaţia ca să-şi facă timp şi 
pentru ea. 

m Ei consideră că meditaţia este neplăcută, iar, la început, chiar 
poate fi. Când oamenii sunt obişnuiţi să acţioneze, să facă, să se miște, 
atunci ego-ul lor este foarte deranjat când trebuie să stea liniștiți şi să nu 
facă nimic. Nevoia de a fi mereu ocupat şi dificultatea de a sta liniştit mai 
mult timp sunt semne de identificare cu ego-ul. Ego-ul nu vrea să 
rămâneţi liniştiţi, deoarece, dacă vă opriţi şi meditaţi, ego-ul nu va putea 
să vă mai conducă viaţa aşa cum obişnuieşte, prin vocea din capul vostru. 
Eliminarea obiceiului de a face mereu câte ceva necesită un efort la 
început, dar cu practica, meditaţia devine mult mai uşoară şi foarte 
plăcută. 

m Le este teamă că persoanele apropiate îi vor critica pentru că şi-au 
rezervat timp să mediteze sau pentru că fac ceva ce acele persoane nu fac. 

Dacă cei din jur nu meditează sau nu încurajează meditaţia, iată o scuză 
uşoară pentru a nu medita. Acesta nu este un obstacol real, dar ego-ul l- 
ar putea transforma într-unul. 

m Îşi iubesc gândurile şi nu vor să nu le mai gândească. Ego-ul vine 
cu scuză după scuză pentru a nu medita, iar cei care sunt atașați de 
gândurile lor nu văd acest truc al ego-ului ce vrea să-şi menţină puterea. 
Adevărul este că sunt ataşaţi de gândire, ceea ce este un motiv în plus 
pentru a medita. 

m Încă nu au gustat îndeajuns ce se află dincolo de gândire - 
Prezenţa - şi de beneficiile acesteia, încât să fie dispuși să aleagă altceva 
decât gândirea. Prezenţa este extrem de plăcută şi mai eficientă decât 
starea egotică de conştiinţă, dar dacă nu au petrecut mai mult timp în 
Prezenţă, nu ştiu ce ratează. Pentru a întrerupe povestea de iubire cu 
gândurile, trebuie să vă îndrăgostiţi de altceva: de viaţa reală. 

m Le este teamă de ce se va întâmpla dacă fac acest pas. Oare îşi vor 
pierde slujba? Sau partenerul? Entuziasmul? Vor dori să locuiască într- 
un ashram? Oare ar trebui să trăiască într-un ashram? Oamenii au tot 
felul de idei despre ceea ce s-ar putea întâmpla dacă meditează sau se 
adâncesc în spiritualitate. Vor să nu mai sufere, dar poate nu doresc să 
facă schimbările care să le uşureze suferința. Ego-ul se află în spatele 
tuturor acestor temeri. Ego-ul este de părere că suferinţa trebuie 
menţinută la locul ei. Iar meditaţia nu poate decât să vă îmbunătățească 
viaţa. 

m Unii au încercat meditaţia ṣi nu le-a adus experienţele speciale pe 
care le visau, aşa că au renunţat. Meditaţia nu înseamnă a avea 
experienţe spirituale sau a dezvolta abilităţi parapsihice. Ci a învăţa să fii 
prezent în această clipă, în loc să te pierzi în gânduri. Oamenii care 
doresc ceva mai fascinant de la meditaţie nu se vor dedica meditaţiei 
suficient de mult timp pentru a-i descoperi adevărata valoare. 

Acest ultim punct este o capcană pe calea spirituală şi motivul 
pentru care unii ajung pe ea prea devreme. Vor să primească de la calea 
spirituală ceva ce viaţa obişnuită nu le-a oferit: Vor să fie speciali. Alţii, 
care îşi petrec zilele în meditaţie sau într-un mediu protejat, cum ar fi un 
ashram, au venit pe calea spirituală pentru a evada din lume, de care se 
pot simţi defazaţi ori în contratimp sau pe care o găsesc prea dificilă. 

Există un timp pentru toate şi, uneori, este potrivit a sta într-un 
ashram sau a vă cufunda în meditații. Dar dacă aţi intrat pe calea 
spirituală din motive inadecvate, probabil că veţi fi dezamăgiţi şi veţi 
primi nişte lecţii dure. Scopul căii spirituale nu este acela de a avea 
experienţe spirituale deosebite sau de a evada din lume. 

Viaţa va găsi întotdeauna o modalitate de a vă aşeza acolo unde vă e 
locul şi, dacă intraţi pe calea spirituală înainte de a vă veni vremea, veţi 
întâmpina provocări şi multe lecţii. Nu veţi găsi acolo ceea ce căutaţi şi 
asta-i dureros. Dar aşa învaţă oamenii, şi mulţi învaţă pe propria piele că 
nu era de ei calea spirituală. 

Nu este surprinzător faptul că oamenii sunt racolaţi în secte. 
Oamenii caută răspunsuri. Iar mulţi caută pe cineva care să-i conducă, o 
figură paternă puternică sau mama grijulie, de care nu au avut parte 
niciodată. Vor ca cineva să le spună ce trebuie să facă, dar, de asemenea, 
mulţi vor să afle Adevărul, cu majusculă. Însă când sunt identificaţi cu 
ego-ul, poate fi dificil să separe faptele de ficţiune. Este necesară o 
anumită dezvoltare spirituală înainte ca Adevărul să poată răsuna în 
Inima spirituală şi să fie gata să-l realizeze la un nivel profund. 

Discriminarea, ca alte abilităţi, se dezvoltă încet de-a lungul multor 
vieţi şi, de obicei, se dezvoltă greşind — prin lipsă de discernământ. La 
şcoala vieţii, de multe ori nu există o altă cale decât de a învăţa din 
greşeli. Şi nu există nicio modalitate de a grăbi sau a ocoli această 
dezvoltare şi învăţare. Oriunde v-aţi afla în evoluţia voastră, acela este 
locul potrivit pentru voi şi nu poate fi altfel. În Adevăr, nu există mai bun 
sau mai rău, nimeni nu este înaintea sau înapoia altcuiva, ci toate sunt 
bune, toate sunt perfecte aşa cum sunt. Acest lucru este mai uşor de 
înţeles cu cât avansati pe cale. 

Poate că ce spunem aici este greu de suportat, dar impulsurile şi 
dorinţele spirituale sunt doar o altă formă de dorinţă egotică. Ego-ul vrea 
să fie cel mai bun la toate. Dacă învaţă despre spiritualitate, vrea să 
escaladeze repede acel munte. De asemenea, el vrea să controleze viaţa şi 
vede în spiritualitate o metodă pentru asta. Dar nu despre asta-i vorba în 
spiritualitate. 

Evoluţia spirituală nu poate fi forţată sau grăbită. Evoluţia se 
întâmplă la vremea sa şi în ritmul său. A accepta acest lucru este una 
dintre cele mai importante lecţii ale vieţii: Te poţi accepta pe tine şi viaţa 

aşa cum este? Sau te aştepţi să fii un supererou şi insişti ca viaţa să-ţi 
ofere tot ce vrei? Aceasta este o fantezie copilărească, iar fanteziile 
trebuie abandonate pentru a progresa pe calea spirituală. 

Calea spirituală nu se referă la a deveni o persoană mare sau 
importantă, ci la a te cunoaşte pe tine însuţi ca fiind Unimea din care ai 
venit. Este vorba să renunţi la acea poveste despre măreție şi să renunţi 
la ideile tale despre ceea ce doreşti, predându-le lui Dumnezeu şi lăsând 
Viaţa să-ţi arate ce vrea ea. Este vorba de a curge cu viaţa şi de a-ţi juca 
rolul în acest flux. Este vorba de voia Ta, nu de voia mea. 

Pe calea spirituală, ţi se cere să renunţi la cine crezi că eşti, sinele tău 
fals, în favoarea a cine eşti cu adevărat, Sinele tău divin. Va trebui să 
renunti la ceea ce ai prețuit atât de mult: dorinţele tale, visele tale, fricile 
şi poveştile tale. Renunţi la acestea pentru adevăratul premiu: trăirea a 
cine eşti cu adevărat. Asta nu pare a fi o afacere prea bună pentru ego, 
aşa că o va zbughi când va auzi asta. Dar dacă eşti ferm aşezat pe calea 
spirituală, vei spune: „Da, m-am săturat să fiu aruncat de colo-colo de 
către ego-ul meu şi sunt gata să mă întorc Acasă la pace şi iubire — orice 
ar fi.” » 

Capitolul 5: 
CAPCANE PE CALEA SPIRITUALĂ 


5a. Mândria - când te simţi special sau superior 





«A fi pe o cale spirituală te face să fii altfel decât ceilalţi, ceea ce le 
creează dificultăţi unora dintre căutătorii spirituali, când sunt ataşaţi de 
prietenii şi rudele care nu le sprijină alegerile sau convingerile. Această 
distanţare dintre tine, căutătorul, şi ceilalţi poate fi agravată de faptul că 
simţi că ai fi superior, deoarece ai „văzut lumina” sau ai devoalat 
structura unor credinţe care îi farmecă pe ceilalţi, mai ales dacă încerci 
să-i converteşti la modul tău de a vedea lucrurile. 

Considerându-se superiori, unii căutători încearcă astfel să facă faţă 
suferinţei de a fi judecaţi sau ostracizaţi de cei care nu înţeleg sau nu sunt 
de acord cu credinţele lor. Mulţi căutători descoperă foarte devreme că 
nu pot vorbi despre experienţele lor sau despre ceea ce au înţeles sau 
cred, din cauză că ceilalţi cred că sunt proşti, „de la diavolul”, amăgiţi sau 
nebuni. Ca să se întărească sufleteşte împotriva celor care li se opun sau 
îi evită, îşi spun că ar fi speciali sau mai evoluaţi decât cei care îi judecă 
sau cei care nu se află pe o cale spirituală. 

Acest tip de judecăţi sunt naturale şi inevitabile. Ego-ul îi provoacă 
pe cei care îl contestă, pentru că nu-i place să-i fie contestate credinţele. 
Asta fac toate ego-urile în faţa celor cu credinţe diferite. Ego-ul nu este 
preocupat de dragoste, ci de control, putere şi îndreptăţire de sine, şi va 
profita de orice ocazie pentru a pretinde că are dreptate şi a-i controla pe 
ceilalți. 

Acum, să vorbim despre sufletele bătrâne şi sufletele tinere, deşi 
această terminologie este prea simplistă şi nu se pretează complexităţii 
acestui subiect. Este util să înțelegem că cei care sunt foarte identificaţi 
cu ego-ul nu pot fi altfel. Ei urmează să iasă din identificarea cu ego-ul, 
dar această evoluţie poate dura multe vieţi la rând. 

Dacă vă aflaţi pe calea spirituală, înseamnă că sunteţi gata să ieşiţi 
din identificarea cu ego-ul şi probabil că aţi făcut unele progrese în acest 


Credinţă, fapte şi ficțiuni pag. 81 


sens. Acest lucru vă aşază într-o condiţie foarte diferită de cei care nu 
sunt pe cale. Vedeţi viaţa cu alţi ochi, iar ceilalţi, care nu văd viaţa aşa, 
probabil, se vor simţi incomod că sunt diferiţi. Iar când ego-ul se simte 
incomod, tinde să judece, să atace şi să încerce să controleze. Aşa stau 
lucrurile. Cei care fac asta probabil că nu se vor schimba prea curând, aşa 
că va trebui să-i acceptaţi aşa cum sunt sau să întrerupeţi relaţia cu ei, 
dacă nu există o variantă mai bună. 

În general, sufletele tinere şi cele bătrâne nu aleg să petreacă mult 
timp împreună. Cu toate acestea, majoritatea familiilor sunt compuse din 
oameni de vârste spirituale diferite, ceea ce explică, într-o oarecare 
măsură, de ce membrii familiei au deseori dificultăţi în a se înţelege 
reciproc. Sufletul decide deseori să pună sub acelaşi acoperiş suflete de 
niveluri diferite, ca o provocare specială, deoarece acei oameni nu ar 
alege în mod obişnuit să stea sub acelaşi acoperiş. Sufletele bătrâne pot 
evolua când fac faţă provocărilor puse de sufletele mai tinere şi, în acelaşi 
timp, presează sufletele mai tinere şi le ajută să devină mai tolerante. 

Cea mai mare diferenţă dintre sufletele bătrâne şi cele tinere este că 
sufletele bătrâne sunt obiective, mai raţionale şi mai tolerante față de 
ceilalţi — toate acestea fiind calităţi ce se dezvoltă de-a lungul mai multor 
vieţi. Sufletele bătrâne nu sunt instabile sau influențate de emoţiile lor în 
aceeaşi măsură ca sufletele tinere, care îşi conduc viaţa în primul rând pe 
baza a ceea ce au fost învăţate să creadă şi a senzaţiilor subiective. 

Pentru sufletele tinere, aceste două lucruri merg mână în mână: 
Simt că ceva ar fi adevărat doar pentru că aşa au fost învăţate. Pentru ele, 
simpla senzaţie că ceva ar fi adevărat este o dovadă suficientă, chiar dacă 
faptele o contrazic. Şi, cu cât senzaţia este mai puternică, cu atât o cred 
mai tare. Sufletele tinere cred că convingerile lor sunt adevărate, 
indiferent de fapte, deoarece au o consideraţie mai mare pentru 
credinţele lor decât pentru fapte. Asta cred ele — şi gata. Nu vor să se lase 
convinse de contrariu şi probabil că nici nu vor fi. 

Sufletele tinere ies cu greu din credinţele în care au crescut şi nu 
sunt înclinate să le pună la îndoială. Decât să-şi examineze propriile 
convingeri, sufletele tinere mai degrabă se vor separa de cei care au o 
credinţă diferită sau vor încerca să le-o schimbe. Sufletele tinere tind să 
fie inflexibile atât în convingerile lor, cât şi în modul în care fac lucrurile, 
şi nu sunt dispuse sau sunt reticente să înveţe lucruri noi. 

Această inflexibilitate este un dezavantaj în viaţă şi adesea împiedică 
sufletele tinere să profite de oportunităţi, mai ales dacă cei care le oferă 
oportunităţile provin din afara clanului sau tribului lor, ca să zicem aşa. 
Deoarece sufletele tinere nu au încredere în cei diferiţi de ele, lumea lor 
poate deveni foarte restrânsă. De asemenea, sufletele tinere au mai multă 
frică şi o lasă să le domine şi să le modeleze viaţa mai mult decât o fac 
sufletele bătrâne, care sunt mai dispuse să încerce lucruri noi, să-şi 
asume riscuri, să crească, să se extindă şi să exploreze tot ce are viaţa să 
le ofere. 

Sufletele bătrâne îşi dau seama că sufletele tinere sunt retrograde, 
înfricoşate, închistate la minte şi cu prejudecăţi, în timp ce sufletele 
tinere nu au aceeaşi obiectivitate faţă de sufletele bătrâne, pe care le 
consideră periculoase, proaste, imprudente, rebele sau ciudate. Sufletele 
tinere nu înţeleg şi nu nici pot înțelege sufletele bătrâne. De asemenea, le 
văd ca fiind prea intelectuale sau erudite şi snoabe, deoarece sufletele 
tinere nu sunt interesate să-şi folosească mintea la fel de mult ca trupul, 
iar majoritatea îşi câştigă existenţa mai degrabă prin munci fizice decât 
mentale. 

Astăzi, reţelele de socializare amplifică diferenţele dintre sufletele 
bătrâne şi cele tinere, din cauză că aduc în contact oameni care, în mod 
normal, nu s-ar găsi împreună. Anonimatul şi lipsa responsabilităţii de 
pe reţelele sociale agravează şi mai mult această situaţie. Oamenii au 
căpătat obiceiul de a fi răutăcioşi unii cu alţii într-un mod care nu s-ar 
întâmpla niciodată dacă ar fi puşi faţă în faţă. 

Aceasta este o situaţie periculoasă pentru societate, care se bazează 
pe bunătate şi cooperare. Fără toleranţă şi bune maniere, o societate nu 
poate rezista. Naţiunile care doresc să facă rău altora, considerate 
duşmane, ştiu bine acest lucru şi folosesc troli şi alte mijloace pentru a 
reduce toleranța şi civismul. 

Pentru ca această lipsă de civism să nu devină o nouă normă, este 
important să ne dăm seama, întâi, că se întâmplă acest lucru şi, apoi, că 
această negativitate nu reprezintă, de fapt, modul în care simt şi se 
comportă majoritatea oamenilor. Totuşi, cu cât continuă activitatea 
trolilor, cu atât devine mai probabil ca oamenii să simtă şi să se comporte 
aidoma. Chiar în faţa ochilor şi sub nasul vostru are loc o subminare a 
fibrei morale a societăţii voastre. 

Sufletele bătrâne pot cădea în capcana de a începe să se comporte 
faţă de sufletele tinere aşa cum se comportă acestea: cu judecăţi, 
îndreptăţire de sine şi atitudinea „Eu am dreptate şi tu greşeşti”. Aceasta 
este o provocare pentru toate sufletele bătrâne, care pot aluneca cu 
uşurinţă înapoi în propriile ego-uri şi să se simtă superioare sufletelor 
mai tinere, mai ales atunci când au descoperit Adevărul, cu majusculă, 
secretul vieţii. 

Sufletele bătrâne doresc adesea să împărtăşească Adevărul, dar nu 
va fi prea bine să-l împărtăşească cu cei care nu sunt pregătiţi pentru el. 
Cel mai bine este ca sufletele bătrâne să-şi păstreze înțelegerile pentru 
sine şi să ajute sufletele mai tinere doar atunci când li se cere sau când 
este cazul. Aceasta este, în general, relaţia care se stabileşte între sufletele 
tinere şi cele bătrâne, când ea există: Sufletele bătrâne ajută sufletele mai 
tinere aşa cum pot. Dacă nu înţelegeţi acest lucru elementar, aţi putea 
încerca să îi învăţaţi sau să îi ajutaţi pe cei care nu doresc să fie învăţaţi 
sau ajutaţi. Când vă aflaţi pe calea spirituală, trebuie să vă fie clar pe cine 
e cazul să slujiţi şi pe cine nu. 

Sufletele bătrâne ajută sau slujesc sufletele mai tinere în diferite 
moduri: în mod informal, atunci când se întâlnesc întâmplător, sau în 
structuri formale, ca profesori, consilieri, avocaţi, lucrători din domeniul 
sănătăţii şi altele asemenea. Sufletele bătrâne gravitează spre profesiile în 
care se oferă ajutor, datorită compasiunii şi interesului lor de a-i ajuta pe 
ceilalţi, în timp ce sufletele tinere rareori o fac. 

Unii aflaţi pe calea spirituală simt că trebuie să-şi „salveze” membrii 
familiei sau, cel puţin, să nu-i abandoneze, dar de multe ori această 
intenţie nu dă rezultate bune. Este posibil ca pe membrii familiei, în 
special cei care nu vă sprijină sau sunt aspri cu voi, să trebuiască să-i 
părăsiţi. Nu este nevoie să acceptaţi duritatea sau abuzul din partea cuiva 
doar pentru că este membru al familiei. Uneori, ca să fii bun cu tine 
însuţi, trebuie să-i părăseşti pe cei care nu te susţin sau nu sunt 
binevoitori cu tine, astfel încât să-ţi păstrezi tăria de a face ceea ce trebuie 
ca să evoluezi şi a-ţi urma chemarea Inimii. 

Compasiunea este antidotul judecăților şi al oricăror diferende pe 
care le ai cu ceilalţi — şi iertarea: „Iartă-i pentru că nu ştiu ce fac”. Cei 
care „nu ştiu ce fac” merită compasiunea şi iertarea ta, pentru că sunt 
pierduţi în ego şi nu pot să gândească sau să se comporte altfel decât aşa 

cum o fac acum, ceea ce este dureros pentru ei. Nu au încă instrumente 
psihologice pentru a fi altfel. Trebuie să accepţi că unii oameni nu sunt 
capabili să se schimbe. Dacă nu le accepţi limitele, înseamnă că te vei lovi 
singur. Judecându-i pe alţii, îţi produci singur durere şi te coboară ca 
vibraţie. 

Din dorinţa sufletului bătrân de a ajuta, el ar putea forţa „înălţarea” 
oamenilor la o înţelegere superioară atunci când asta nu-i posibil sau 
dorit de ei. Schimbarea nu poate fi impusă oamenilor, în special o 
schimbare a conştiinţei. Ei pot evolua către acea stare de conştiinţă doar 
de-a lungul timpului şi în felul lor. Vă aflaţi aici cu un anumit scop al 
vieţii şi trebuie să-i rămâneţi fideli şi cât mai puţin afectaţi de cei care nu 
gândesc ca voi sau nu vă susţin. 

Sper că este de la sine înţeles că aceste informaţii despre sufletele 
tinere nu ar trebui folosite pentru a le ridiculiza sau marginaliza. Deşi 
sufletele tinere pot fi foarte greu de stăpânit, provocarea pentru sufletele 
bătrâne este să le lase să fie aşa cum sunt şi să aibă încredere că vor fi 
îndrumate spre o mai mare iubire. Ele vor trece prin lecţiile de care au 
nevoie, la fel ca şi voi. 

Nu-i treaba voastră să transformați oamenii, decât dacă vor ei să îi 
ajutaţi să se schimbe în acest sens. Ajutorul sau sfaturile oferite sufletelor 
tinere vor fi luate în nume de rău şi ca venind de pe o poziţie de 
superioritate. Deşi multe suflete tinere au nevoie de tot felul de ajutoare, 
ele cred cu înverşunare că n-au nevoie de nimeni şi de ajutorul nimănui, 
ceea ce li se pare o dovadă de slăbiciune. În sistemul lor de valori, este 
foarte important să fie puternice şi asta înseamnă să poată avea grijă de 
ele însele. 

Din păcate, sufletele tinere sunt, în general, mai puţin capabile să 
aibă grijă de ele însele decât sufletele mai bătrâne. Acest lucru le poate 
determina să se simtă furioase, iritate, înverşunate şi chiar să se 
împotrivească şi mai mult celor care le-ar putea ajuta sau care par să o 
ducă mai bine. Sufletele tinere care se simt persecutate se coalizează 
adesea împotriva oamenilor mai bogaţi, mai educați sau diferiţi în alte 
moduri. Ele se însoțesc cu cei care sunt ca ele şi nu au încredere şi îi evită 
pe cei care nu sunt. 

Sufletele tinere îi văd pe cei care gândesc, privesc, vorbesc sau se 
comportă diferit decât ele ca pe nişte duşmani, ceea ce explică de ce 


Credinţă, fapte şi ficțiuni pag. 85 


rasismul este atât de greu de eradicat. Această tendinţă a sufletelor tinere 
de a sta în gaşcă cu cei având gânduri similare le diminuează posibilitatea 
de a înţelege oamenii şi le întăreşte punctul lor îngust de vedere. Când 
toată lumea din jurul tău gândeşte şi arată la fel ca tine, nu prea ai ocazii 
de a evolua şi este foarte probabil că îi vei privi pe cei care sunt diferiţi ca 
fiind periculoşi sau duşmănoşi. Asta-i mentalitatea, care se perpetuează 
de la o generaţie la alta. Sufletele bătrâne tind să părăsească acele familii, 
în timp ce cele mai tinere rămân în urmă şi continuă cu ceea ce au fost 
învăţate. 

Multe biserici au jucat un rol important în menţinerea credințelor şi 
prejudecăţilor sufletelor tinere, predicând ceea ce cred, în mod greşit, 
sufletele tinere şi numindu-l creştinism. Cu toate acestea, când am spus: 
„Ilubeşte-ţi aproapele”, nu mă refeream doar la vecinul de alături, ci la 
orice fiinţă umană din lume. Despre acest aproape vorbeam. 

În învăţăturile mele nu este loc decât pentru dragoste, nicidecum de 
„lubeşte-l pe aproapele tău, cu excepția...” Nu există excepţii în această 
învăţătură. Toţi oamenii vin de la Dumnezeu şi sunt Dumnezeu şi sunt 
iubiți în mod egal de Dumnezeu. Toată lumea este egală în ochii lui 
Dumnezeu. Orice doctrină creştină care spune altceva nu este ceea ce am 
predat eu. Puteţi să-l numiţi creştinism, dacă doriţi, dar nu este ceea ce v- 
am învăţat eu şi vreau să fie foarte clar asta. Am predicat dragostea. Am 
predicat pacea. Învățăturile sunt simple, dar foarte dificil de practicat de 
către sufletele tinere. Şi astfel, ele suferă, până când vor învăţa de la 
şcoala vieţii să fie mai pline de iubire şi îngăduinţă. 

În această şcoală a vieţii, sufletele bătrâne sunt menite să îi înveţe, 
să-i slujească şi să aibă grijă de cei care sunt cel mai puţin capabili să se 
îngrijească de ei înşişi, care include adesea suflete tinere. Pe de altă parte, 
sufletele tinere nu văd ca fiind de datoria lor să aibă grijă de altcineva 
decât de membrii familiei lor. În acest caz, de multe ori vor face tot ce pot 
pentru a le asigura nevoile. Unii, folosind inclusiv mijloace ilegale. 

Mulţi narcisişti, sociopaţi şi alţii care nu îşi respectă semenii şi, 
adesea, nici guvernul sau legea sunt suflete tinere. Totuşi, multe suflete 
tinere încearcă sincer să urmeze învăţăturile mele şi le urmează cât de 
bine pot. Încearcă să-şi iubească aproapele şi să urmeze celelalte Porunci, 
dar capacitatea lor de a iubi este limitată de câtă frică au. 

Frica este emoția de bază a sufletului tânăr şi îi conduce cele mai 
multe acţiuni. Deoarece sufletele tinere se tem de cei care nu sunt ca ele, 
nu simt nicio responsabilitate faţă de ei şi au o nevoie copleşitoare de a se 
proteja de ei. Mentalitatea lor este una de genul “noi contra lor”. 

Capacitatea de a iubi se dezvoltă de-a lungul multor vieţi, iar 
sufletele mai tinere au mari dificultăţi în a iubi pe cineva din afara 
grupului lor familial sau al clanului religios. Şi nici nu simt că li se cere 
acest lucru. Pentru ele, nu are sens să-şi iubească duşmanul. Cum este 
posibil? „Iubiţi-vă duşmanii şi rugaţi-vă pentru cei care vă persecută” 
pare o slăbiciune, iar slăbiciunea este intolerabilă pentru ele. Slăbiciunea 
pare periculoasă. Ele cred că pot supravieţui în această lume prin putere 
personală şi impunându-şi puterea asupra celorlalţi. Aceasta este calea 
ego-ului. Dar eu v-am învăţat că dragostea este calea. 

Numai sufletele bătrâne pot să-şi iubească duşmanii şi „să-i ierte 
pentru că nu ştiu ce fac”. Aceasta este lecţia şi încă una foarte importantă 
astăzi. Este foarte important ca sufletele bătrâne să nu decadă în judecăţi, 
ură sau să le întoarcă spatele sufletelor tinere sau să se comporte dur faţă 
de ele în alte moduri. Menţionez acest lucru, pentru că el se desfăşoară 
astăzi în politică în văzul tuturor. Polarizarea şi duşmănia dintre 
partidele politice sunt mai mari ca niciodată. 

„Omorâţi-i cu bunătatea voastră”, vă spun. Cuceriţi-i prin dragoste 
pe cei care vi se opun şi oferiţi-le ceea ce au nevoie pentru a se relaxa şi a 
se simţi mai puţin oprimaţi sau provocaţi. Soluţia la problemele şi 
conflictele voastre a fost întotdeauna dragostea: Iubiţi-i pe cei care sunt 
diferiţi de voi, iubiţi-i pe cei care vă urăsc, iubiţi-i pe cei care se războiesc 
cu voi. Şi nu uitaţi să iubiţi mediul înconjurător şi să învăţaţi să trăiţi în 
armonie cu el. 

Când spun să îi iubiţi pe cei care vi se opun, înţeleg să le oferiţi ceea 
ce au nevoie. Nimeni nu vă poate rămâne duşman atunci când le daţi 
ceea ce au nevoie. Ar putea fi alimente sau medicamente sau alte provizii 
de care au nevoie ca să fie în siguranţă. „Fă-le altora aşa cum ai vrea ca ei 
să-ți facă ţie!” Acesta este modul în care naţiunile şi lumea se vor uni în 
pace.» 

5b. Credulitatea și lipsa de discernământ 





«Am spus deja destule despre această capcană, dar aş vrea să mai 
subliniez nişte aspecte. În primul rând, deschiderea sufletului bătrân 
spre idei neconvenţionale şi încrederea „în univers” îi face pe cei de pe 
calea spirituală să fie deosebit de vulnerabili la a crede lucruri care nu 
sunt adevărate, lucruri nebazate pe fapte. La majoritatea căutătorilor 
spirituali, credinţa şi discriminarea încă sunt în curs de dezvoltare. Mulţi 
încă au dificultăţi în a discerne între cunoaşterea interioară şi credinţa 
oarbă sau propria dorinţă de a crede ceva (gândirea deziderativă). Până 
când căutătorii spirituali nu au avansat destul pe cale, încă pot fi păcăliţi 
cu uşurinţă. 

Această deschidere include şi deschiderea către informaţiile 
provenite din alte dimensiuni. Căutătorii sunt extrem de curioşi cu 
privire la toate lucrurile necunoscute sau care nici nu pot fi cunoscute, iar 
informaţiile din alte dimensiuni se încadrează în această categorie. 
Materialele primite de mediumi şi toate fenomenele paranormale sunt de 
mare interes pentru căutătorii spirituali. Acest interes este condus parţial 
de ego, care doreşte să cunoască lucruri ce i-ar putea oferi mai mult 
control asupra vieţii. 

În explorarea necunoscutului, căutătorii acceptă deseori informaţii 
neverificabile doar pentru că au încredere în medium sau clarvăzător, 
fără a putea verifica dacă informaţiile venite prin acea persoană sunt 
demne de încredere. În cea mai mare parte, căutătorii se iau după ceea ce 
spune mediumul sau clarvăzătorul despre el însuşi, ce spun ceilalţi 
despre el şi dacă le place sau rezonează cu informaţiile. Toate acestea 
sunt destul de subiective şi un ghid insuficient către ce este adevărat, mai 
ales dacă nu înţelegeţi pericolele amestecului în domeniul paranormal şi 
dacă nici clarvăzătorul sau mediumul nu le iau în seamă. 

Când vă confruntaţi cu informaţii neverificabile de la un medium sau 
clarvăzător, trebuie să decideţi singuri ce să credeţi şi ce să nu credeţi, şi 
apoi să trăiţi consecinţele. Dacă rezultatele sunt bune, veţi putea adopta 
acele credinţe, iar, dacă nu, nu. Cel puţin, asta-i o abordare bună. Dacă o 
credinţă vă ajută să trăiţi mai aliniaţi cu dragostea şi pacea — cu Sinele 
vostru divin — atunci păstraţi-o. Dacă nu, abandonaţi-o. Asta înţeleg eu 
prin rezultate bune. 

Sfaturi similare v-am mai dat: Dacă o credinţă vă face să vă simţiţi 
crispaţi şi tensionaţi sau confuzi, o puteţi respinge; dacă face contrariul, 
păstraţi-o. Orice credinţă care vă ajută să vă relaxaţi este mai bună decât 
alta care nu vă ajută. Pacea şi relaxarea sunt indicii ale adevărului, fie ale 
unui adevăr personal, fie al Adevărului, cu majusculă. 

Convingerile care vă conduc la seninătate şi la deschiderea inimii 
sunt de folos, chiar dacă nu sunt întotdeauna sau complet adevărate. 
Gândirea pozitivă este întotdeauna preferabilă gândirii negative, care nu 
are niciun scop. Dacă nu pentru altceva, o afirmaţie pozitivă poate fi 
utilizată măcar pentru a contracara una negativă. Dar adevărul este că nu 
aveţi nevoie de prea multe convingeri şi, pe măsură ce progresaţi pe calea 
spirituală, aveţi tot mai puţine credinţe, iar cele pe care le aveţi, nu le 
luaţi prea în serios. 

Puţini căutători cunosc profunzimile tărâmurilor non-fizice. Cu toate 
acestea, majoritatea sunt dispuşi să exploreze şi să vehiculeze informaţii 
din tărâmurile non-fizice care nu pot fi niciodată dovedite. Acest lucru 
are ca rezultat multe lecţii neplăcute, până când discernământul se 
dezvoltă pe deplin, ceea ce, în majoritatea cazurilor, nu se întâmplă decât 
în ultimele vieţi din şirul reîncarnărilor. Ego-ul trăieşte bine-mersi în 
majoritatea celor aflaţi pe calea spirituală, iar el devine tot mai subtil, 
mai greu de depistat, pe măsură ce omul avansează pe cale. 

Să vorbim puţin despre teoriile conspirației, întrucât foarte mulţi 
aflaţi pe calea spirituală sunt atraşi de ele şi le iau ca un fapt, nu doar ca o 
fantezie. Cei care au această convingere se supără când aud că ceea ce ei 
cred ar fi doar o teorie. Simt că au descoperit un secret ascuns pe care 
ceilalţi nu-l pot vedea, că ştiu povestea din interior, spre deosebire de 
ceilalţi. Aceasta este una din atracțiile teoriei conspirației. Sentimentul că 
ei cunosc ceva ce alţii habar n-au îi face pe oameni să se simtă speciali, 
inteligenţi şi importanţi — iar ego-ul adoră treaba asta. 

Mulţi caută pe la mediumi şi clarvăzători informaţii despre ei înşişi, 
despre ceilalţi şi despre lume, pe care altfel nu le pot afla. Ego-ul vrea să 
ştie lucruri pe care nu le poate cunoaşte, cum ar fi viitorul, ce gândesc 
alţii şi ce se întâmplă în culise şi va depune eforturi mari pentru a încerca 
să cunoască aceste lucruri. Ego-ul nu este dispus să accepte că există 
lucruri pe care nu le poate cunoaşte niciodată şi lucruri pe care nu este 

sortit să le cunoască, lucruri pe care nici măcar mediumii sau 
clarvăzătorii nu le pot spune. 

Când căutătorii încă sunt prinşi în ego-urile lor, mediumii şi 
clarvăzătorii devin o modalitate de a încerca să cunoască aceste lucruri. 
Dar de cele mai multe ori, primesc informaţii false din aceste surse 
neconvenţionale. De ce? Pentru că, dacă mergeţi la un medium sau la un 
clarvăzător pentru informaţii pe care nu ar trebui să le cunoaşteţi sau pe 
care nu le puteţi cunoaşte sau verifica, cum ar fi informaţiile despre 
viitor, s-ar putea foarte bine să vă treziţi cu o fiinţă astrală inferioară, 
care va născoci ceva pentru a vă satisface curiozitatea. 

Fiinţele din dimensiunile superioare rareori fac predicții clare 
despre viitor şi nu vă vor spune ce gândesc alţii sau ce se întâmplă în 
culise, adică exact ceea ce pretind să demaşte teoriile conspirației. 
Fiinţele din dimensiunile superioare nu vă vor spune aceste lucruri, 
pentru că nu aveţi voie la aceste informaţii. 

Viaţa este complicată! Nu este în alb şi negru, dar multe teorii ale 
conspirației o zugrăvesc astfel: bine contra rău. Ego-ul ar dori ca viaţa să 
fie atât de simplă, dar niciodată nu este aşa. Ego-ul vrea să ştie care sunt 
băieţii răi, pentru că atunci a identificat inamicul, ceea ce îl face să se 
simtă mai sigur. Pentru ego, totul se rezumă la siguranţă şi control. 
Teoriile conspirației, cu acele pretinse informaţii din culise, îi ajută pe 
oameni să se simtă mai stăpâni pe situaţie. 

Aşadar, teoriile conspirației fac mai multe lucruri pentru ego-urile 
oamenilor: Îi fac pe oameni să se simtă speciali, importanţi, inteligenţi şi 
că au un control mai bun asupra vieţii. În plus, teoriile conspirației dau 
oamenilor ceva de făcut: Să urmărească băieţii răi. „Ei sunt problema. 
Problema este în afară.” Asta îi ajută pe teoreticienii conspiraţiilor să nu- 
şi mai analizeze propria viaţă şi să nu-şi asume responsabilitatea pentru a 
fi fericiţi şi a face ceea ce trebuie ca să-şi îmbunătăţească viaţa. Ei sunt 
băieţii buni, iar ceilalţi trebuie să se schimbe, nu ei. Celălalt este 
inamicul. Celălalt este rău şi ei sunt victima acestui rău. Aşa capătă şi o 
scuză de ce, poate, nu au reuşit în ceva sau nu pot fi fericiţi. Ego-ul adoră 
învinuirile şi justificările. Acest fel de a arăta cu degetul şi a-i demoniza 
pe alţii stă la baza tuturor războaielor şi atrocităților petrecute vreodată 
pe Pământ. 

De asemenea, ego-ul adoră să aibă ceva de făcut. Simte nevoia să 
facă ceva pentru a se simţi bine. Vrea să fie ocupat, să nu stea să mediteze 
sau să trimită dragoste altora. Şi ce pretext ar putea fi mai bun decât 
salvarea lumii? Ce onorabil! Este o acţiune plină de iubire, nu? Dar mai 
întâi, trebuie să cerceteze ce se întâmplă în culise şi apoi să spună 
tuturor. Acest lucru este estimat ca fiind o acţiune care va salva lumea. 

Dar nu schimbă nimic, nu-i aşa? Lumea nu este salvată când crezi în 
nişte minciuni şi le transmiţi mai departe. N-ai făcut decât să creezi o 
dramă suculentă pentru a te menţine ocupat, pe tine şi mintea ta. 
Vânătoarea de teorii ale conspirației seamănă mai mult cu divertismentul 
decât cu serviciul-pentru-alţii. 

Teoriile conspirației sunt create prin conectarea punctelor disparate, 
spunând că ceva a provocat altceva, deşi nu există dovezi ale legăturii 
cauzale, sau prin a găsi un sens acolo unde el nu există. Căutătorii iau 
prea în serios ideea că nu există coincidenţe, atunci când, desigur, există 
destule. Căutătorii cred cu tărie în sincronicitate şi tind să găsească în 
evenimente semnificaţii care nu există. Ei înţeleg greşit şi aplică greşit 
ideile spirituale, dar toate acestea fac parte din evoluţia spirituală şi 
învăţarea discernământului. 

Teoriile conspirației iau unele fapte şi spun o poveste despre ele. 
Această poveste nu este un fapt, ci o posibilitate nedovedită şi 
neverificabilă. Ego-ului adoră să spună poveşti şi, cu cât este mai 
complicată, cu atât mai bine. În realitate, nu există o singură mare 
poveste de ansamblu, ci doar nenumărate povestioare, care pot părea 
legate, dar nu sunt. Există o mulţime de diverşi „băieţi răi”, care adesea 
acţionează mai degrabă unul împotriva celuilalt, decât împreună, 
nicidecum un singur mare inamic, ca în filme. În teoriile conspirației, 
ego-ul exagerează faptele şi adaugă propriile aşa-zise “fapte” pentru a 
crea un scenariu cu adevărat convingător, potrivit pentru filme. Ego-ul 
adoră piesele de teatru şi toate piesele bune au şi băieţi buni, şi băieţi răi. 

Nu-i vorba că n-ar exista „băieţi buni” şi „băieţi răi” în această lume 
şi în tărâmurile non-fizice. Există şi ei sunt aceia care vor să le facă rău 
altora pentru a-şi proteja interesele sau pentru a-şi duce la îndeplinire 
obiectivele. Doar că băieţii răi nu sunt chiar atât de coordonati, isteţi sau 
capabili să colaboreze pentru a duce la bun sfârşit genul de conspirații pe 
care unii şi le imaginează. 

Indivizii care sunt adepţi ai serviciului-pentru-sine nu „joacă” bine 
în echipă. Adesea se sabotează şi se subminează atât pe ei înşişi, cât şi pe 
ceilalţi. Se trag pe sfoară şi se atacă reciproc. Nu sunt atât de pricepuţi să- 
şi realizeze planurile pe cât şi-ar dori. În plus, există mult mai mulţi 
băieţi buni decât băieţi răi, aşa că cei răi nu reuşesc să meargă prea 
departe. Există o corupţie individuală considerabilă, dar nu conspirații 
semnificative. Ceea ce-i o mare diferenţă. 

Deschiderea pe care o au căutătorii spirituali faţă de informaţiile 
inedite este atât o binecuvântare, cât şi un blestem. Le permite să-şi 
extindă orizontul dincolo de propriile condiţionări şi de convenţional. 
Căutătorii spirituali sunt adesea în fruntea noilor tehnologii şi tehnicilor 
de vindecare şi inovaţiilor, deoarece sunt însetaţi de idei noi şi 
interesante. Deschiderea aceasta îi slujeşte şi, probabil, slujeşte şi 
scopului sufletului lor. Dar îi face şi vulnerabili la falsuri şi manipulări. 

În ce greşesc mulţi căutători este că au impresia că faptele pot fi 
verificate prin cunoaştere intuitivă. Nu pot fi. Cunoaşterea intuitivă nu 
este concepută pentru a-ţi spune dacă ceva este adevărat sau nu. Este 
concepută pentru a-ţi spune dacă ceva este adevărat sau nu pentru tine. 
Aceasta este o distincţie importantă. Nu poţi spune că o teorie a 
conspirației sau orice alt tip de informaţie neverificabilă este adevărată 
doar pe baza cunoaşterii tale interioare. 

Dacă crezi că ceva este adevărat sau fals bazându-te pe intuiţie, de 
fapt, îţi întemeiezi această credinţă pe nişte simţăminte. Dar simțind că 
ceva ar fi adevărat nu îl face adevărat în mod obiectiv. A simți că ceva 
este adevărat este doar o credinţă oarbă. Crezi ceva fără dovezi. 

Cunoaşterea interioară este trăită ca o intuiţie, o inspiraţie, o atracţie 
sau un „da”. Cunoaşterea ta interioară este o îndrumare de încredere de 
la o sursă de încredere. Cu toate acestea, este un ghid doar pentru tine; 
nu este un instrument de măsură al adevărului. Te informează ce trebuie 
să faci în legătură cu ceva sau cineva care îţi apare în experienţa 
momentului prezent. Te îndreaptă spre ceva sau cineva sau te 
îndepărtează de ceva sau cineva. Te simţi atras către ceva sau cineva sau, 
din contră, respins, şi nu ştii de ce. Poate că, urmărind ceva sau pe 
cineva, vei fi condus la un răspuns pe care îl cauţi. Sau te poate conduce 
la altceva de valoare pentru tine. Sau îţi poate aduce nişte lecţii de care 
aveai nevoie, care ar putea să nu fie prea plăcute. 

Această îndrumare personală este foarte utilă în relaţiile umane. Te 
simţi atras sau respins de cineva, iar asta va stabili, de obicei, dacă vei 
petrece mai mult timp cu acea persoană sau nu. A fi atras de cineva nu 
înseamnă neapărat că el sau ea este bărbatul sau femeia viselor tale, deşi 
s-ar putea; înseamnă doar că există un anumit scop în a o cunoaşte mai 
bine pe acea persoană. Cine poate şti care este acel scop? 

Acel scop poate să nu aibă nimic de-a face cu romantismul. Poate că 
acea persoană te va prezenta cuiva pe care trebuie să-l cunoşti sau îţi va 
spune ceva ce trebuie să ştii. Sau poate că acea persoană te va ajuta să 
vezi la tine un lucru pe care l-ai evitat. Sau poate că există o karmă între 
voi. Sau poate că ai făcut un acord înaintea încarnării să ajuţi persoana 
respectivă într-un fel sau altul. 

Atracția către ceva sau cineva nu va avea neapărat rezultatul pe care 
îl doriţi sau aşteptaţi, dar va fi ceea ce aveţi nevoie — ceea ce sufletul 
vostru are nevoie. Acesta este sistemul de îndrumare care vi s-a dat. Vă 
aduce întotdeauna în faţă ceea ce are nevoie sufletul vostru, dar nu veţi 
şti niciodată dinainte ce are nevoie. 

Cunoaşterile interioare nu sunt foarte explicite şi nu indică 
întotdeauna în linie dreaptă, dar fiecărui om i se oferă intuiţii în care 
poate avea încredere că urmăresc binele său cel mai înalt. Acestea provin 
din Inima spirituală şi, în ultimă instanţă, de la cei însărcinaţi să vă 
îndrume. Apar din flux exact atunci când este nevoie şi nu mai devreme. 
Formează un sistem de îndrumare clipă-de-clipă, aşa că, pentru a nu le 
rata, trebuie să fii atent la prezent. 

Nu ştii niciodată unde vor duce aceste cunoaşteri interioare şi nici 
nu trebuie să ştii. Având acest sistem de îndrumare, nu-i nevoie să 
cunoşti viitorul şi nici măcar nu trebuie să ştii dacă ceva este adevărat; 
trebuie doar să ştii ce este necesar să faci acum în legătură cu ceva sau cu 
cineva. Să-ţi urmezi intuiţia este ca şi cum ai urmări firimiturile de pâine 
presărate pe drum: nu ştii unde te vor conduce îndemnurile şi intuiţiile — 
până în momentul când vei afla. Viaţa se desfăşoară, dar nu ştii încotro 
merge. Vei afla când ajungi acolo. Este nevoie de încredere, dar ego-ul nu 
are încredere în acest mod de a fi. 

Răspunsurile la ceea ce trebuie să ştii cu adevărat pentru a-ţi trăi 
viaţa îţi sunt date intuitiv, prin Inima spirituală, care este legătura ta cu 
cei care te călăuzesc. Uneori, mediumii şi clarvăzătorii sunt capabili să se 

acordeze la informaţiile ce îţi sunt destinate şi să întărească ceea ce 
intuieşti că este adevărat pentru tine. Dacă ceea ce spun ei îţi sună a fi 
adevărat, atunci acele informaţii îţi pot fi de ajutor. 

Cei care îşi folosesc darurile parapsihice pentru a îndruma oamenii 
în viaţă, în loc să le ghicească norocul, fac o treabă bună. Aşa trebuie 
folosite aceste abilităţi. O altă bună utilizare a acestor abilităţi este 
transmiterea învățăturilor spirituale. Cei care o fac sunt, probabil, 
conectaţi cu fiinţe din dimensiunile superioare, deoarece fiinţele astrale 
inferioare rareori sunt interesate să predea ceva pentru mult timp, iar 
ceea ce ştiu să înveţe va fi mărginit sau înşelător. 

Cu toate acestea, unele învățături transmise prin mediumi au şi 
falsuri amestecate în ele, ceea ce face ca aceste informaţii să fie deosebit 
de alunecoase. Acceptaţi cu precauţie informaţiile neverificabile 
transmise prin mediumi. Nu puneţi mare bază pe aceste informaţii. În 
general, învăţăturile spirituale nu se încadrează în această categorie. 
Adevărul este evident de la sine şi deschide Inima şi te face să te simţi 
relaxat şi liniştit. 

Nu spun că abilităţile parapsihice nu au locul lor, ci vă avertizez cu 
privire la modul în care profitaţi de cei care au aceste abilităţi. Ce fel de 
întrebări le puneţi? Întrebările provin din dorinţa de a vă alinia la Sinele 
vostru divin şi planul sufletului sau vin de la ego-ul vostru? Ghidaţi-vă 
după acest lucru. 

lar dacă tu, ca medium sau clarvăzător, alimentezi ego-urile 
oamenilor prin predicții sau întărind teoriile conspirației, atunci este 
timpul să te întrebi cu cine eşti în contact. „După roadele lor îi veţi 
cunoaşte”. Fiinţele din dimensiunile superioare oferă învățături, vindecă, 
susţin, încurajează şi transmit o energie de vibraţie superioară. În 
general, nu prezic viitorul şi nu spun oamenilor ce se întâmplă în secret 
prin culise. Pe de altă parte, fiinţele astrale inferioare vehiculează astfel 
de lucruri neverificabile.» 

5c. A te preface 





«Uneori, are rost să te prefaci că eşti într-un fel până chiar vei 
deveni aşa. Majoritatea oamenilor sunt condiţionaţi să fie amabili, chiar 
dacă nu simt în interior asta, ceea ce este cu siguranţă mai bine decât să 
nu fie deloc amabili. Această condiţionare este utilă în societate, unde 
politeţea este atât de importantă. Când eşti drăguţ cu ceilalţi, asta chiar s- 
ar putea să te ajute să te simţi mai bine, la fel cum este cu zâmbitul. Să fii 
bun şi iubitor este întotdeauna o strategie bună, chiar dacă nu te simţi 
atât de bun sau iubitor. Acţionând cu iubire, poţi ajunge să simţi iubirea. 
Deci, acesta ar fi un mod prin care poate fi just şi folositor “să te prefaci 
până te faci”. 

Totuşi, mulţi de pe calea spirituală se prefac că sunt deja „realizaţi”, 
deşi nu sunt. Au învăţat să se comporte şi să joace rolul cuiva care este 
avansat spiritual. Dar realizarea spirituală se referă la a fi adevăratul tău 
Sine, nu doar a încerca să fii, ceea ce nu ar fi autentic sau onest. 
Problema este că nu poţi ajunge acolo doar încercând sau prefăcându-te, 
adică ceea ce face ego-ul. Îşi imaginează cum ar fi ceva şi apoi încearcă să 
fie astfel. Asta este metoda lui. 

De asemenea, nu vă sugerez nici să daţi lumii de ştire cât de rău vă 
simţiţi fiind captivi în sinele fals. Ego-ul tinde s-o facă şi pe asta, ceea ce 
nu reprezintă o soluţie la această situaţie neplăcută. Vorbesc aici despre a 
fi sincer cu tine însuţi referitor la ceea ce se întâmplă în interiorul tău şi 
să foloseşti acest lucru pentru a evolua. A fi autentic înseamnă să fii 
sincer cu privire la starea ta reală — nu să te încânte situaţia, nici să te 
simţi rău din cauza asta sau să urzeşti o poveste despre ea, ci să fii sincer 
cu tine însuţi în legătură cu trăirea ta din clipa de faţă. Când onorezi în 
acest fel experienţa momentului prezent, creezi condiţii pentru a-ţi trăi 
adevăratul Sine. Iar dacă te simţi contractat egotic, în loc să ascunzi sau 
să născoceşti poveşti despre acest lucru, acceptă-l, fii curios şi cercetează- 
te în legătură cu el. 

Dacă te prefaci că te simţi altfel decât în realitate şi acesta devine 
modul obişnuit în care îţi gestionezi sentimentele, ele vor persista, 
deoarece nu ai mers la cauza lor. Până când nu vei depista înțelegerile 
eronate sau minciunile pe care ţi le spui, care se află la baza 
sentimentelor tale negative, acele sentimente vor apărea în continuare. 

Întotdeauna există numeroase credinţe neadevărate care stau la baza 
unui sentiment negativ, lucruri pe care, probabil, le-ai crezut în cea mai 
mare parte a vieţii tale despre tine sau despre ceilalţi, despre viaţă sau 
Dumnezeu. Astfel de înţelegeri eronate îţi denaturează perspectiva 
asupra vieţii, îţi strică relaţiile şi goleşte existența de bucurie. Aceste 
credinţe şi falsitatea lor trebuie observate foarte clar, ca să nu se mai 
ivească din mintea inconştientă. 

Unii aflaţi pe calea spirituală simulează foarte bine: Se prefac că se 
simt bine atunci când nu se simt aşa sau se prefac că le place ceva atunci 
când nu le place sau se prefac că te agreează când nu te agreează. Nu 
sugerez nicidecum că ar fi o problemă dacă oamenii nu-şi exprimă 
gândurile şi sentimentele negative, deoarece asta ar putea fi o problemă 
chiar şi mai mare. Ci sugerez că, doar prefăcându-vă că vă simţiţi altfel 
decât în realitate şi nefăcând nimic în privinţa sentimentelor voastre, 
aceasta este o strategie proastă de a le face faţă. 

Însă problema este că acest tertip funcţionează destul de bine. Când 
te prefaci, obţii două lucruri: Îţi păstrezi o imagine de sine pozitivă şi 
devii destul de simpatic. Dar gândurile şi sentimentele problematice din 
tine vor persista, din cauză că nu au fost rezolvate sau vindecate. Pe calea 
spirituală, a te preface că eşti fericit sau liniştit este doar o formă de 
ocolire spirituală: Joci rolul cuiva care este mai avansat pe cale, dar asta 
doar îţi ascunde suferinţa şi o menţine pe loc; nu o vindecă. 

Problema este că prefăcătoria înlocuieşte uneori munca efectivă de a 
ajunge la o stare de bucurie, pace şi pozitivitate. Simularea devine 
strategia multor căutători, chiar dacă ea nu-i poate duce acolo. Iar odată 
ce încep să se prefacă, trebuie să continue s-o facă, pentru că altfel, ar 
însemna să recunoască că s-au prefăcut! Aceasta este dilema. 

Pentru a ajunge unde vrei să mergi, trebuie să recunoşti unde te afli. 
A trăi în momentul prezent, care este învăţătura, înseamnă să simţi clar 
şi să fii onest în privinţa a ceea ce trăieşti. Dacă eşti prins de sentimente 
negative, atunci asta-i ceea ce este, iar acele sentimente trebuie acceptate, 
trăite şi analizate. Apoi, poţi merge mai departe. 

Dacă nu accepţi experiența pe care o ai aici-şi-acum, asta te va 
împiedica să avansezi. Vei continua să trăieşti cu acele sentimente şi acea 
perspectivă negativă pentru ceva vreme şi vei rata experienţa reală a 


Credinţă, fapte şi ficțiuni pag. 96 


clipei. Vei fi blocat în realitatea virtuală creată de acele gânduri şi 
sentimente. 

Sentimentele te împiedică să fii prezent. Dacă rămâi implicat în ele 
sau dacă încerci să le negi existenţa sau să le respingi, atunci nu mai eşti 
prezent aici-şi-acum şi va fi dificil să revii sau să rămâi în aici-şi-acum. 
Fiecare nouă clipă este o ocazie de a înţelege şi de a digera bine orice 
sentiment care te împiedică să fii în momentul prezent. Una câte una, 
convingerile greşite care te împiedică să fii prezent ajung în minte din 
inconştient pentru ca să le observi. 

Dacă un gând sau o credinţă îţi produce sentimente negative, asta 
înseamnă că ai crezut acel gând mai mult timp şi mai intens decât 
celelalte condiţionări ale tale, şi este cu atât mai important să fie analizat. 
Dacă un sentiment te împiedică să fii prezent, atunci el trebuie permis, 
acceptat, trăit şi analizat. 

Aceasta este o lucrare spirituală necesară şi aşa au reuşit cei care au 
învăţat să trăiască în momentul prezent: acceptând, trăind şi apoi 
descifrând fiecare gând şi sentiment care îi împiedica să fie în prezent. Să 
te prefaci că eşti deja acolo este o încercare inutilă de a ocoli această 
muncă. Mulţi căutători rămân blocaţi pe calea spirituală pentru o lungă 
perioadă de timp, nedorind să facă lucrarea care îi poate duce acolo unde 
vor să ajungă. Aceasta este o capcană pe cale în care cade orice căutător 
spiritual la un moment dat.» 


5d. Ocolirea spirituală 





«Ocolirea spirituală sau evitarea emoţională, care ar fi un cuvânt 
mai potrivit, se referă la această tendinţă de a trece peste, a evita sau a-ţi 
reprima emoţiile. Acest termen se referă la căutătorii spirituali care 
folosesc meditaţia sau conceptele spirituale precum „totul este bine” 
pentru a ocoli sau a peteci sacul cu probleme emoţionale, în loc să 
depună munca necesară. Da, totul este bun, chiar şi sentimentele 
negative, care au nevoie de atenţia şi dragostea ta. 


Credinţă, fapte şi ficțiuni pag. 97 


Evitarea emoţională nu este specifică doar căutătorilor spirituali, ci 
pentru aproape toată lumea. Oamenii evită în mod natural să-şi 
examineze emoţiile şi gândurile care le-au produs. Ego-ul este cel ce evită 
asta, deşi tocmai el le-a creat. Ego-ul depune eforturi pentru a perpetua 
aceste gânduri şi emoţii, deoarece ele întreţin sinele fals şi identitățile 
sale. 

Unul dintre modurile în care ego-ul realizează acest lucru este prin 
crearea senzaţiei că evaluarea emoţională este cu adevărat grea şi chiar 
periculoasă. Oamenii se tem adesea de sentimentele lor, iar această 
teamă le ajută să se menţină. Dar ea este un miraj: frica pare adevărată şi 
reală, dar nu este. Frica este un paravan de fum care te împiedică să-ţi 
priveşti sentimentele. În cea mai mare parte, analiza emoţiilor pare 
dificilă tocmai din cauză că ego-ul i se împotriveşte, nu pentru că această 
lucrare ar fi dificilă. 

Lucrul cu emoţiile necesită doar disponibilitatea de a căuta şi de a fi 
curios şi de a înţelege cum ai ajuns să tragi nişte concluzii greşite în 
trecut, mai ales în copilărie. Este nevoie de dorinţa de a vedea lucrurile 
dintr-o perspectivă superioară, mai cuprinzătoare: din perspectiva 
sufletului tău. Şi mai necesită să-ţi rezervi ceva timp pentru a o face, 
acordându-ţi un răgaz de a te linişti pentru a te interioriza şi a-ţi pune 
câteva întrebări. Oare cât de greu este să te priveşti şi să-ţi pui câteva 
întrebări?! 

Sentimentele nu sunt lucruri înfricoşătoare sau periculoase — şi nici 
măcar nu sunt nişte lucruri. Seamănă mai mult cu aerul decât cu ceva 
concret. Sentimentele nici măcar nu trebuie să fie neplăcute. Sunt doar 
nişte senzaţii în corp. Când te raportezi la ele astfel, nu sunt nicio 
problemă. Tot ce pretind ele este să fie recunoscute, acceptate şi trăite. 
Apoi, vor dispărea în mod natural — şi vor fi vindecate. 

Sentimentele persistă şi cresc în forţă şi devin neplăcute atunci când 
sunt tratate inadecvat, ceea ce se întâmplă de obicei. Când ai sentimente 
precum furia, reacţia implicită — calea ego-ului — este să zăboveşti asupra 
gândurilor care au creat acele sentimente, ceea ce doar pune paie pe foc. 

Odată ce aceste sentimente s-au amplificat, este dificil să mai fii 
obiectiv sau să te reţii. Devin pe deplin convingătoare şi imploră să fie 
exprimate într-un fel, deseori producând daune. Când te găseşti într-o 


Credinţă, fapte şi ficțiuni pag. 98 


astfel de stare, soluţia nu este niciodată să-ţi exprimi aceste sentimente, 
deşi mulţi cred că asta ar fi. 

Soluţia este să rămâi în prezenţa acelui sentiment şi să-l simţi în 
corp. Observă-l, permite-i să existe şi simte senzațiile corporale care îl 
însoțesc, fără să te gândeşti la el sau să spui poveşti despre el. 
Majoritatea acestor gânduri provin din ego şi nu vor fi de ajutor. Doar 
lasă sentimentul să existe fără să faci nimic, nici să-l exprimi, nici să te 
gândeşti la el şi nici să-l respingi. 

Dacă poţi primi o intuiţie în privinţa sentimentului, ar fi minunat. 
Astfel de intuiţii vin când te întrebi: „Oare ce mi-am spus, de m-a făcut să 
mă simt aşa?” sau „Oare ce concluzie am tras în trecut, care mă face să 
mă simt aşa acum?” Procedând astfel, îţi asumi responsabilitatea pentru 
a fi creat acel sentiment, prin faptul că ai crezut anumite gânduri. Tu 
însuţi ai creat acel sentiment, mai bine zis, ego-ul tău l-a creat, şi poţi să-l 
destrami. 

Munca emoţională pe care oamenii încearcă să o evite cel mai mult 
se referă la modul în care au ajuns să simtă anumite lucruri despre ei 
înşişi. La ce concluzii ai ajuns în copilărie despre tine însuţi care au fost 
eronate şi continuă să-ţi provoace probleme? Cele mai profunde 
condiţionări şi cele mai dureroase răni sufleteşti provin din sentimente 
negative care apar din nou şi din nou în privinţa identităţii tale: ce anume 
crezi tu despre tine. Aceste identități stabilite în copilărie continuă să te 
definească şi să te limiteze ca adult, până în momentul când le analizezi şi 
te eliberezi de ele. 

Această lucrare te va elibera, iar răsplata este imensă. Începi prin a 
examina gândurile şi sentimentele negative care te bântuie în mod 
repetat. Apoi, le urmăreşti sursa, acele gânduri şi sentimente care stau la 
baza lor. Întotdeauna există multe gânduri şi sentimente ascunse în 
spatele acelora evidente. Află ce concluzie ai tras în copilărie despre tine, 
ca urmare a unei anumite experienţe sau a ceea ce au spus alţii despre 
tine. Descoperă cum ai crezut lucruri neadevărate despre tine, pur şi 
simplu, pentru că erai prea necopt, iar părinţii nu te-au putut ajuta să te 
priveşti altfel. 

O parte din această muncă o poţi face singur, iar pentru o altă parte 
vei avea nevoie de un terapeut sau de un vindecător, mai ales dacă ai 
suportat abuzuri sau traume. Te rugăm să faci acest lucru în folosul tău. 

Doar tu te poţi elibera şi să devii cea mai bună versiune a ta. Această 
lucrare este esenţială pentru evoluţia sufletului tău, astfel încât să poţi 
progresa lin şi statornic pe calea spirituală. 

Căutătorii deseori sunt disperaţi să „obţină” sau să intre în Prezenţă, 
iar apoi sunt disperaţi că au „pierdut-o”, au revenit din nou în ego. Au o 
scurtă sau mai lungă sclipire din Prezenţă, iar apoi cad înapoi în starea 
egotică de conştiinţă. Acest mers înainte şi înapoi este normal şi face 
parte din procesul trezirii spirituale. „A o obţine şi a o pierde” este 
semnul că-i nevoie de mai multă muncă emoţională sau de cercetare de 
sine, până ca Prezenţa să se stabilizeze şi să apară trezirea. 

Gândurile nevindecate îi trag înapoi pe oameni. Ele te trag înapoi în 
ego şi în identitățile false, pentru că te simţi obligat să le crezi. Sunt greu 
de părăsit, deoarece par importante sau necesare pentru siguranţa ta. 
Gândurile care apar din nou şi din nou trebuie analizate şi văzute ca fiind 
false din nou şi din nou. Va trebui întâi să te convingi că aceste gânduri 
sunt false, înainte de a putea rămâne mult timp în aici-şi-acum. În caz 
contrar, vei simţi că ar fi periculos să trăieşti în prezent. 

Acelaşi lucru este valabil şi pentru sentimentele negative. Dacă 
anumite sentimente sunt foarte vechi ori s-au acumulat de ceva timp, 
poate că va fi necesar să stai în mod repetat în prezenţa lor şi să cercetezi 
ce anume este cu ele şi să remarci că gândurile din spatele lor sunt false, 
înainte de a te putea stabiliza mai bine în aici-şi-acum. 

Pe parcursul vindecării, vocea din capul tău devine mai liniştită, mai 
puţin convingătoare şi mai puţin negativă, la fel şi sentimentele. Apoi, 
este posibil doar să observi vocea din cap şi să-ţi muţi atenţia de la ea. 
Aceasta este instrucţiunea de bază pe care v-o predau: Observaţi-vă 
gândurile, îndepărtaţi-vă atenţia de la ele şi fiţi atenţi la ceva din aici-şi- 
acum. Dacă puteţi face acest lucru, veţi avea mai puţine sentimente 
negative, iar cele pe care le veţi avea vor fi ceva mai aerate şi vor putea fi 
lăsate mai uşor deoparte. 

Cu toate acestea, tratând sentimentele recurente sau puternice prin 
evitare sau meditaţie ar putea fi o încercare de ocolire a lor. Deci, 
chestiunea este alunecoasă. Trebuie să fii dispus să-ţi cercetezi 
sentimentele atunci când este nevoie. Şi totuşi, uneori, ignorând un 
sentiment, îl laşi să dispară de la sine, în loc să-l ajuţi să crească. Este 
nevoie de practică pentru a ştii cum să te descurci cu sentimentele — dacă 

au nevoie de mai multă atenţie sau de mai puţină — dar această lucrare 
trebuie făcută. Munca emoţională este o parte importantă a căii 
spirituale.» 


5e. Sforţările și strădaniile 





«Calea spirituală e plină de sforţări şi strădanii, dar acestea sunt un 
semn al ego-ului. El nu acţionează niciodată într-un mod relaxat, ci prin 
sforţări, strădanii şi în grabă. Din această cauză apare deseori epuizarea 
şi excesele sau dependenţele pentru a face faţă stresului creat de acest stil 
de lucru. Oricât de mult ar dori ego-ul să trăiască plăcerea, de multe ori 
nu şi-o permite, cel puţin nu până când nu-şi atinge obiectivele pentru 
ziua respectivă. Compartimentează viaţa: munca şi jocul, plăcerea şi 
durerea. Ego-ul îi face pe oameni să alterneze între efort şi răsfăţ. Aceasta 
este calea ego-ului, dar nu este o cale prin care te poţi bucura de viaţă. 
Acest model este atât de comun, încât mulţi nici nu-şi dau seama că 
există o cale mai bună, mai naturală şi echilibrată. 

Când eşti aliniat cu Sinele tău divin şi eşti integrat în fluxul vieţii, 
treci cu uşurinţă de la o activitate la alta şi de la activitate la odihnă. 
Lucrezi când simţi nevoia să lucrezi şi te odihneşti când simţi nevoia de 
odihnă. A fi în flux înseamnă să trăieşti viaţa într-un mod relaxat, deschis 
şi uşor, făcând ceea ce ai în faţa ochilor şi îţi produce bucurie, apoi 
oprindu-te când nu mai este plăcut sau nu mai e nevoie să acţionezi. Asta 
necesită să simţi subtilele îndemnuri şi intuiţii menite să-ţi ghideze viaţa. 
Aceasta este alternativa la a te lăsa condus de ego, la a-ţi urma vocea din 
cap. 

Acest mod de a trăi cere practică şi, mai presus de toate, dorinţa de a 
încetini, de a fi prezent, de a asculta îndemnurile subtile şi de a fi atent la 
ceea ce apare din flux: impulsurile, imboldurile, entuziasmul, inspiraţia 
şi intuiţiile. Ce te simţi îndemnat să faci acum? Ce îţi cere viaţa acum? 
Răspunsul nu vine de la vocea din capul tău şi nu-l poţi imagina cu 
mintea, ci este ceva ce observi, pur şi simplu. Observi către ce te împinge 
viaţa. 

Viaţa te îndeamnă să realizezi ceea ce ai nevoie şi să o faci într-un 
mod care-ţi aduce bucurie şi împlinire. În schimb, vocea din cap încearcă 
să-ţi conducă viaţa pe baza listei cu lucrurile de făcut şi „obligaţiilor”, dar 
creându-ţi stres şi epuizare. Dimpotrivă, mica voce liniştită din interior 
este diferită. Când o urmezi, ajungi la pace, plăcere, împlinire sufletească 
şi realizarea obiectivelor. 

Este uimitor câte poţi realiza când viaţa nu-ţi mai este aglomerată cu 
gânduri şi sentimente negative. Cât de epuizant este să faci faţă la 
emoţiile create de vocea din cap! Oamenii rareori înţeleg cât de mult îi 
vlăguiesc emoţiile şi cât de mult timp îşi petrec împărtăşindu-şi 
sentimentele cu ceilalţi, în încercarea de a se simţi mai bine. 

Calea spirituală înseamnă să înveţi să fii în flux. Acest lucru poate 
dura ani de practică: alegi să fii prezent iar şi iar de-a lungul zilei, până 
când acesta devine modul tău de a exista. Nu există nicio cale de a ocoli 
practica prezenţei. Practicând, creezi un nou obicei şi noi circuite în 
creier. Îţi schimbi setarea prestabilită, lucru ce necesită timp şi nu poate 
fi grăbit, şi uite-aşa, ne întoarcem la capcanele de pe calea spirituală. 

Ego-ul pretinde că poate face lucrurile să se întâmple după 
programul său - şi anumite lucruri, chiar poate. Prin sforţări şi 
repezeală, poate finaliza sarcinile mai degrabă decât mai târziu. Totuşi, 
evoluţia spirituală nu este o sarcină, ci un proces în sine, iar ego-ul nu 
controlează acest proces, deşi ar dori. Evoluţia spirituală se întâmplă, la 
fel cum se întâmplă şi viaţa, şi îşi are propriul său calendar. 

Mulţi suferă pentru că nu pot sta în prezent mai mult timp sau 
pentru că nu sunt treziţi, dar acesta este doar ego-ul care ar vrea ca 
lucrurile să fie altfel decât sunt. Singura modalitate de a deveni mai 
prezenţi şi de a vă trezi este să înţelegeţi acest lucru despre ego şi să 
acceptaţi orice experienţă aţi avea. Acceptarea şi trăirea pe deplin a ceea 
ce este vă va avansa pe cale, nu dorind ca să fi fost altfel. Prezenţa 
înseamnă să iubeşti ceea ce este. 

Ego-ul trebuie să-şi abandoneze dorinţele în această privinţă. 
Trebuie să le predea acestui misterios proces ce se desfăşoară, la fel cum 
trebuie să-şi predea şi celelalte dorinţe şi impulsuri. Eşti gata să laşi totul 
să fie aşa cum este? chiar şi evoluţia ta spirituală — pentru că asta se cere 
pe calea spirituală: Să laşi totul să fie aşa cum este, inclusiv starea ta de 
conştiinţă. 

Oriunde te-ai afla pe calea spirituală este în regulă. Nimeni -— nici 
sufletul tău, nici Dumnezeu şi nici altcineva — nu este îngrijorat de 
progresul tău spiritual. Numai propriul ego s-ar putea supăra din această 
cauză, aşa cum se supără pentru orice. Oare nu se plânge el mereu? 
„Vreau mai mult şi mai bine şi mai repede.” Din fericire, tot ce trebuie să 
faci este să observi că asta-i lucrarea ego-ului şi să ai compasiune pentru 
această problemă foarte umană. 

Toată lumea suferă şi suferă din aceleaşi motive. Observaţi doar cum 
vă face ego-ul să suferiţi. Orice strădanie sau sforţare către perfecţiune pe 
calea spirituală este doar ego-ul, nu Sinele vostru divin, care desfăşoară 
perfect planul vieţii voastre. Calea spirituală nu este o competiţie, dar 
ego-ul o va transforma într-una, dacă îl lăsaţi. 

Iată ce trebuie făcut: Observaţi ego-ul la fiecare pas. Depistaţi-l în 
orice sforțare, strădanie, judecată de sine şi comparaţie cu alţii. Ego-ul vă 
va face să vă simţiţi nefericiţi şi nemulţumiţi chiar şi când descoperiţi 
adevărul minunat despre viaţă — că sunteţi iubiţi şi preţuiţi exact aşa cum 
sunteţi şi că aveţi exact experienţa potrivită, oricare ar fi aceasta. Fiţi 
buni cu voi, relaxaţi-vă şi bucuraţi-vă de călătorie!» 


5f. Nevoia de admiraţie și atenţie 





«Dacă aţi făcut progrese pe calea spirituală şi aţi dezvoltat o anumită 
capacitate de a păstra stări superioare de conştiinţă şi de a-i învăţa pe 
alţii, pot apare o serie de alte capcane. Una dintre ele se bazează pe 
statutul vostru spiritual pentru a căpăta admiraţie sau atenţie. Chiar şi 
după trezire, este posibil ca ego-ul să aprecieze admiraţia şi atenţia din 
partea celorlalţi şi să le caute mereu. 

Pentru mulţi, admiraţia şi atenţia sunt ca un drog: Odată ce ai 
gustat, vrei mai mult. Să primeşti atenţie din partea celorlalţi poate fi o 
experienţă ameţitoare. Te exaltă şi-ţi dă o senzaţie plăcută. Nu orice 
învăţător spiritual este vulnerabil la asta, dar mulţi au căzut din har, ca să 
zicem aşa, din cauza acestei nevoi egotice aparent inocente. Totuşi, în 
spatele ei se află, de fapt, o dorinţă de putere. 

Oricine doreşte atenţia admirativă a celorlalţi. Este codificat în voi să 
căutaţi să o primiţi de la ceilalţi. Este o nevoie la fel de umană şi de 
elementară ca celelalte nevoi ale voastre. Admiraţia şi atenţia sunt 
dragoste! Toată lumea caută şi gravitează spre iubire! Din acest motiv 
faceţi multe din lucrurile pe care le faceţi. 

Cu toate acestea, dacă admiraţia şi atenţia activează ego-ul 
învățătorului, atunci va fi tentat mai mult să primească dragoste şi alte 
lucruri de la elevi sau adepţi decât să le ofere el ceea ce ei au nevoie. Sau, 
şi mai rău, ar putea răspunde la dragostea adepților cu o dragoste 
nepotrivită şi sexualizată, ceea ce nu este un fapt neobişnuit. Când se 
întâmplă acest lucru, înseamnă că ego-ul a preluat comanda. S-a 
strecurat sub masca iubirii. 

Când un învăţător spiritual primeşte foarte multă admiraţie şi 
atenţie din partea celorlalţi, va fi uşor tentat să se considere special, 
merituos şi superior celorlalţi, inclusiv mai presus de propriul ego. Unii 
învăţători spirituali cred că nu mai pot fi păcăliţi de ego, dar chiar asta 
este o păcăleală. Dacă cred că sunt mai presus de ego, atunci cred că tot 
ceea ce fac este ireproşabil — sub ghidare divină. Ei susţin că nu fac nimic 
— ci Dumnezeu acţionează prin ei. Şi, de multe ori, chiar aşa simt cei care 
sunt treziţi, pe bună dreptate. Viaţa după trezire are această calitate. Cu 
toate acestea, să presupuneţi că acesta ar fi întotdeauna cazul este 
periculos atât pentru învăţător, cât şi pentru adepți. 

Învățătorul poate ajunge să se considere ca fiind diferit de toţi 
ceilalţi — un supraom -— şi adepţii îl pot privi la fel. S-ar putea să simtă că 
trăieşte pe un alt plan, mai presus de toate, ca şi când ar fi ajuns într-o 
stare Dumnezeiască. S-ar putea chiar să spună asta, aşa că adepţii încep 
să-l trateze ca pe un zeu. Acest lucru este cu atât mai probabil când 
învățătorul are abilităţi parapsihice. 

Pentru învățătorii spirituali, există adesea o linie subţire între a 
accepta dragostea şi recunoştinţa elevilor lor şi a se lăsa puşi pe un 
piedestal. Învăţătorii spirituali care sunt prea admiraţi şi ascultați de 
adepţii lor se pot ataşa de dragostea şi favorurile elevilor lor, având mare 
grijă să păstreze acea iubire, ceea ce este o problemă. Oare ce ar fi dispus 
să facă învățătorul pentru a rămâne pe acel piedestal? Îşi ascunde 
învățătorul latura sa pur umană de elevii săi? Se poartă învățătorul într- 
un fel cu cei apropiaţi şi într-altul cu elevii? 

În ce este angajat învățătorul? În păstrarea sau câştigarea mai 
multor adepţi, sau în loialitatea pentru Adevăr, Dumnezeu? Dacă nu sunt 
atenţi, învățătorii spirituali pot fi corupți de rolul pe care îl joacă. Oricine 
şi în oricare etapă a căii spirituale trebuie să fie vigilent faţă de ego. 
Acesta poate interveni oricând. Învăţătorii pot cădea din har — şi mulţi au 
căzut. 

Această situaţie poate fi o capcană şi pentru adepţi. Dacă sunt atât 
de loiali faţă de învățătorul spiritual, sunt oare şi faţă de Adevăr, faţă de 
Dumnezeu? Adeseori, învățătorii trezesc sentimente puternice de 
dragoste în elevii lor. Această iubire este un potenţial cadou oferit de 
relația elev-învăţător. Pentru unii adepţi, să simtă o asemenea iubire, 
chiar şi adorare, este ceva nou, iar învățătorul spiritual devine un 
substitut pentru un părinte care îi lipsea elevului din punct de vedere 
emoţional. În multe cazuri, transferul psihologic între învățătorul 
spiritual şi elev este inevitabil şi rareori este rezolvat într-un mod 
elegant. 

Relaţia dintre un învăţător spiritual şi elev stabileşte o încredere 
sacră. Căutătorul se deschide în faţa învățătorului aşa cum un copil 
inocent se deschide şi are încredere în părinte. Orice încălcare a acestei 
încrederi poate deschide răni din trecut, în loc să le vindece. În multe 
privinţe, relaţia dintre un învăţător spiritual şi un elev este ca cea dintre 
un terapeut şi client, şi trebuie considerată ca atare. 

Cu toate acestea, majoritatea învăţătorilor spirituali nu au 
conştientizarea sau pregătirea pentru a face față transferului cu 
pricepere. Deci, se întâmplă şi abuzuri. Unii învăţători chiar cred că îşi 
ajută elevii având relaţii intime cu ei, şi nu că i-ar răni în vreun fel. Dar 
acest lucru nu este niciodată adecvat, la fel cum nu este nici în relaţia 
terapeut-client. 

Învăţătorii spirituali au şi ei parte de lecţiile lor şi este important ca 
elevii să-şi dea seama că rareori există un învăţător pe deplin iluminat şi 
care a terminat cu propriile sale lecţii. Pe majoritatea învăţătorilor 
spirituali îi aşteaptă multe încarnări de acum înainte şi, deocamdată, 
doar învaţă lecţia de a fi un învăţător spiritual.» 

Capitolul 6: 
FIINȚELE STELARE 


6a. Fiinţele Stelare care ajută 





«În acest capitol, vreau să vă povestesc despre un fenomen care nu 
este nou pe Pământ, dar care s-a răspândit în ultimele trei sferturi de 
secol mai mult ca oricând. Aceste informaţii nu pot fi verificate, deşi, 
dacă vă numărați printre cei pe care îi descriu, vă puteţi recunoaşte. Din 
lipsa unui termen mai bun şi pentru că alţii l-au folosit deja, voi numi 
acest fenomen Fiinţele Stelare, deşi îl folosesc într-un sens diferit faţă de 
nativii americani, care l-au folosit pentru a descrie vizitele 
extratereştrilor. 

Acest fenomen este diferit de acele vizite într-un mod esenţial: 
Extratereştrii, şi folosesc acest termen într-un sens larg, nu doar că sunt 
vizitatori, ci astăzi chiar se întrupează, cu intenţia de a aduce umanităţii 
darurile lor din altă dimensiune. Întrupându-se, aceste fiinţe avansate 
pot trăi vieţi umane, în acelaşi timp, aducând omenirii darurile şi starea 
lor superioară de conştiinţă. 

Fiinţele Stelare au început să se întrupeze pe Pământ cu miile la 
sfârşitul anilor 1940. Numărul lor este acum de milioane. S-a întâmplat 
aceasta, deoarece noi şi cei ca noi din dimensiunile superioare, care 
iubim Pământul şi veghem şi călăuzim omenirea, suntem foarte 
îngrijoraţi de faptul că Pământul ar putea să nu mai poată susţine viaţa 
umană în viitor. 

Aceste tipuri de intervenţii sunt obişnuite în lumile unde viaţa este 
periclitată de cei a căror dezvoltare intelectuală a depăşit evoluţia lor 
spirituală, aşa cum se întâmplă şi în lumea voastră. Vremurile cer ca 
evoluția voastră spirituală să recupereze decalajul şi, într-o mare măsură, 
Fiinţele Stelare se află aici tocmai pentru a vă ajuta în această privinţă. 
De asemenea, ele sunt aici pentru a vă ajuta să dezvoltați tehnologiile de 
care aveţi nevoie pentru a salva Mama Pământ. 

Aceste informaţii i-ar putea ajuta pe cei dintre voi care sunteţi Fiinţe 
Stelare să intraţi mai uşor în rolul pe care trebuie să îl jucaţi. Unii dintre 
voi întâmpinați mari dificultăţi pe Pământ. Sunteţi sensibili, nu vă 
încadraţi nicăieri, mereu aţi simţit că sunteţi diferiţi, că aţi venit dintr-o 
lume frumoasă de care aparţineţi şi unde tânjiţi să vă întoarceţi, şi 
sunteţi îngroziţi de luptele, uciderile şi ura de pe Pământ, care sunt de 
neconceput pentru voi. 

Ca fiinţe avansate ce sunt, Fiinţele Stelare iubesc pacea şi, înainte de 
a se întrupa, au trăit în societăţi foarte evoluate, aflate cu mult mai 
presus de chestiuni precum războiul. Multe Fiinţe Stelare au mai trăit 
câteva vieţi pe Pământ şi iubesc această planetă şi au sacrificat multe 
pentru a veni acum pe Pământ şi a-i fi de ajutor. Au trăit într-un fel de 
rai, iar acum trăiesc printre oameni relativ neevoluați. 

Multe Fiinţe Stelare suferă şi nu îşi pot găsi locul în societate şi vor 
să plece „acasă”. Ele trebuie să se trezească la adevărata lor identitate, 
dar acest lucru este dificil şi chiar imposibil pentru unii, care s-au adâncit 
prea mult în condiţia umană ca să mai poată îndeplini ceea ce şi-au 
propus. Dar acesta a fost riscul pe care şi l-au asumat atunci când s-au 
oferit voluntar să vină pe Pământ. Ei şi-au sacrificat propria fericire 
pentru şansa de a servi omenirea în acest moment critic al istoriei. 

Cei mai mulţi dintre voi care sunteţi Fiinţe Stelare nu ştiţi asta 
despre voi înşivă. Majoritatea Fiinţelor Stelare sunt încă scufundate în 
densitatea acestei planete şi nu şi-au recăpătat nivelul de conştiinţă de 
care sunt capabile. Multe dintre ele se află pe calea spirituală; şi totuşi, 
nu reuşesc să-şi recapete conştiinţa cu care erau atât de obişnuite înainte 
de naştere. 

Energia, vibrația, este foarte densă pe Pământ, mai densă decât a 
fost vreodată, deoarece, chiar dacă omenirea a evoluat de-a lungul 
mileniilor, mediul este zilnic deteriorat, plantele şi animalele jelesc, 
resursele voastre sunt solicitate până la limită, mulţi trăiesc departe de 
natură, iar planeta este aglomerată cu oameni, dintre care mulţi se zbat şi 
suferă foarte mult. 

Toate acestea au ca rezultat o vibraţie joasă, cu care chiar şi cele mai 
înalte suflete se luptă din greu. Această vibraţie este răspândită prin 
intermediul mass-media ca un virus, aşa că, chiar dacă aveţi o viaţă 
liniştită şi frumoasă, nu puteţi să nu fiţi afectaţi de negativitatea din 

lume. Această vibraţie densă face dificilă trezirea Fiinţelor Stelare; şi 
totuşi, este mai important ca niciodată ca oamenii să se trezească. 

Voi spune mai multe despre trezire şi iluminare în capitolul următor. 
Ceea ce vreau să spun aici este că cei mai mulţi aflaţi pe calea spirituală 
care s-au trezit, în ciuda acestei densități, sunt Fiinţe Stelare, aflate aici 
pentru a aduce în această lume o conştiinţă superioară, învățături 
spirituale, tehnologii de vindecare şi know-how ştiinţific şi tehnologic. 
Mulţi au venit de pe planete mult mai avansate, care au rezolvat deja 
problemele cu care se confruntă lumea voastră astăzi. Aceste Fiinţe 
Stelare au răspunsurile la problemele voastre şi le propun lumii în felul 
lor personal. 

Multe dintre progresele tehnologice din ultimele decenii au fost 
realizate de Fiinţele Stelare, în special în domeniul computerelor, care v- 
au transformat lumea şi vor continua să o facă. Nu este un accident. Fără 
calculatoare, n-ar fi existat nicio şansă ca specia voastră să 
supraviețuiască în viitor, având în vedere distrugerea mediului 
înconjurător. 

Aveţi nevoie de noi tehnologii care să vă scoată din necazurile în care 
v-au băgat combustibilii fosili, agricultura industrială, lăcomia şi alte 
lucruri. Computerele conectează oamenii şi fac posibil ca cei mai 
strălucitori dintre voi să îşi împărtăşească cunoştinţele şi să vă rezolve 
problemele mai repede ca oricând, iar viteza contează astăzi. 

Înălţarea conştiinţei este cealaltă zonă în care Fiinţele Stelare pot 
avea cel mai mare impact. Aveţi problemele pe care le aveţi din cauza 
nivelului vostru redus de conştiinţă, aşa că-i logic că rezolvarea 
problemelor va necesita o translație a conştiinţei. Acesta este modul în 
care multe lumi dinaintea voastră au putut face schimbări care, altfel, ar 
fi fost imposibile într-un timp atât de scurt. 

Schimbarea conştiinţei înseamnă o schimbare a perspectivei, care 
include o schimbare a valorilor: de la valorile egotice la valori superioare, 
de la acumularea egoistă de bani şi posesii la iubire şi slujirea celorlalţi. 
Această schimbare a conştiinţei înseamnă că-i veţi iubi şi îngriji pe 
ceilalţi la fel de mult ca şi pe voi înşivă: iubirea aproapelui ca pe sine şi 
tratarea tuturor oamenilor în mod egal. Pentru cei mai mulţi, o astfel de 
atitudine faţă de ceilalţi nu a fost posibilă, din cauza stării generale de 
conştiinţă a umanităţii. Dar având suficienţi oameni iluminaţi pe planetă, 

este mai uşor ca să vă priviţi pe voi şi pe ceilalţi într-un mod diferit, să-i 
iubiţi pe ceilalţi ca pe voi înşivă. 

Trebuie să începeţi să vă strângeţi ca un singur popor, o singură 
lume, în loc să luptaţi unul cu celălalt. Iar singura posibilitate ca acest 
lucru să se petreacă va fi dacă conştiinţa umanităţii se va modifica. Acest 
lucru se întâmplă cel mai rapid prin contactul cu cei care au o conştiinţă 
superioară: ca urmare a unei transmisiuni de conştiinţă de la ei la voi. 
Această transmisiune poate proveni de la o persoană trezită sau 
iluminată, ori de la o fiinţă non-fizică iluminată, cum sunt eu. De asta-i 
nevoie acum. 

Finţele Stelare se trezesc acum. Se trezesc de zeci de ani şi se 
integrează în societate, adesea fără să ştie că sunt Fiinţe Stelare şi de ce 
simt că nu aparţin acestui loc. Dacă sunteţi unul dintre cei care nu s-a 
trezit încă, atunci este timpul să vă treziţi la nivelul de conştiinţă care vă 
este accesibil şi să vă manifestaţi darurile pentru omenire. Acest lucru 
este mai uşor acum decât înainte, deoarece tot mai multe Fiinţe Stelare 
se trezesc şi îşi transmit conştiinţa. Unii o fac în mod intenţionat, în 
persoană şi prin internet, iar alţii o transmit neintenţionat. 

Vă sună toate acestea foarte ciudat? Când am venit pe Pământ 
pentru a sluji acum două mii de ani, eram deja iluminat. Nu aveam 
nevoie să vin pe Pământ pentru înălţarea sufletului. Deja absolvisem 
dimensiunea voastră. Dar asta fac adesea fiinţele iluminate odată ce au 
absolvit: Se oferă voluntare ca să se întrupeze din nou pentru a fi de 
ajutor. O facem, deoarece ajutorul pe care-l putem da din dimensiunea 
noastră este limitat de faptul că nu avem un corp, iar intervenţiile care ne 
sunt permise asupra lumii voastre se supun anumitor reguli 
constrângătoare. 

Fiinţele Stelare sunt corpurile noastre pe pământ: mâinile şi 
picioarele noastre, ochii, gurile şi urechile. Putem lucra mai direct prin 
Fiinţele Stelare, deoarece sunt deschise către noi şi au capacitatea de a se 
conecta cu noi şi de a ne auzi, ceea ce oamenii obişnuiţi nu pot. Deşi 
lucrăm prin intuiţia fiecăruia dintre voi pentru a vă ajuta să vindecaţi şi 
să vă modelaţi lumea, putem lucra mult mai direct prin intermediul 
Fiinţelor Stelare. Nu numai că pot primi cunoştinţe direct de la noi, dar 
îşi pot accesa şi propriile cunoştinţe şi daruri din vieţile lor anterioare pe 
planete mai avansate. Deoarece Fiinţele Stelare sunt fiinţe iluminate 

întrupate, nu simpli oameni care pot canaliza mediumnic fiinţe 
iluminate, ele pot realiza mult mai multe.» 


6b. Fiinţele Stelare care încurcă 





«În toate acestea, mai apare un factor care trebuie numit. Există şi 
Fiinţe Stelare aflate pe Pământ pentru a încurca, nu pentru a ajuta. Sunt 
fiinţe avansate din altă dimensiune, dar nu sunt iluminate în sensul 
normal. Pământul prezintă un mare interes pentru tot felul de fiinţe din 
alte dimensiuni dincolo de a voastră. Unele dintre aceste fiinţe sunt 
binevoitoare, altele sunt neutre, iar altele sunt răuvoitoare sau sunt 
interesate numai de serviciul-pentru-sine. Acestea din urmă speră să 
submineze munca noastră de a ajuta umanitatea să evolueze către o 
conştiinţă superioară. Le voi numi Fiinţe Stelare negative. 

Fiinţele Stelare negative au motivele lor pentru a face ceea ce fac, 
care sunt variate, dar la fel cum există oameni egoişti şi care îşi urmează 
numai propriile interese şi care lucrează împotriva binelui comun, tot aşa 
există fiinţe din alte dimensiuni — extraterestre şi altele — care acţionează 
în scopuri opuse binelui comun al umanităţii. Unii dintre aceşti indivizi 
care îşi urmăresc numai propriile interese meschine sunt întrupaţi 
(Fiinţe Stelare), în timp ce alţii există în alte dimensiuni şi acţionează 
prin mediumi, clarvăzători şi minţile oamenilor pentru a submina binele 
comun. 

Este important să cunoaşteţi acest fenomen, deoarece această 
cunoaştere le diminuează puterea Fiinţelor Stelare negative. La fel cum 
cunoştinţele despre hackeri şi troli vă ajută să le faceţi faţă şi să reduceţi 
răul pe care îl pot face, tot aşa, informaţiile despre Fiinţele Stelare 
negative vă pot ajuta să vă protejaţi împotriva lor. Acesta este motivul 
pentru care vă vorbesc despre ele, nu pentru a vă speria, ci pentru a vă 
împuternici. 

Fiinţele Stelare negative lucrează în guverne, corporaţii şi în alte 
poziţii de putere, precum şi în culise, în activităţi obscure. Sunt implicaţi 
în corupţie, spălare de bani, piraterie, troling şi alte activităţi 

infracţionale şi campanii de dezinformare a populaţiei, cu scopul de a 
câştiga putere sau bani. Spre deosebire de sufletele tinere care fac 
aceleaşi lucruri, Fiinţele Stelare negative sunt mai dezvoltate, ceea ce 
înseamnă, în general, că sunt mai şmechere, mai fără scrupule şi mai 
inteligente. 

Asta-i situaţia în lumea voastră. Există „băieţi buni” şi „băieţi răi” şi 
nu toţi băieţii răi sunt suflete tinere. Există aceeaşi dualitate şi în alte 
dimensiuni. Unii au numit atitudinea celor negativi „serviciu-pentru- 
sine”, care este un nume potrivit. Cei care se servesc pe sine în aceste 
moduri nu văd nimic în neregulă cu ceea ce fac. Nu consideră că fac ceva 
rău — ci doar dăunător. Dar pentru ei, a fi dăunător pentru alţii este în 
regulă, atâta timp cât le aduce binele lor. Aceasta este valoarea lor cea 
mai înaltă. Este bun ceea ce este bine doar pentru ei. 

Fiinţele Stelare negative îi consideră pe cei pe care îi lovesc ca fiind 
slabi şi insuficient de isteţi pentru a evita răul şi, prin urmare, merită să 
le fie rău. Lipsa de scrupule şi disponibilitatea de a face orice pentru a-şi 
atinge obiectivele sunt văzute ca putere personală şi necesare pentru 
propriul lor bine. Nu se simt responsabili pentru bunăstarea altora, ci 
doar a lor. Acesta este modul lor de trai. Adică, să fie inteligenţi şi 
puternici: supravieţuieşte cel mai tare! 

Dacă asta vă sună familiar, se întâmplă pentru că, adesea, aşa 
abordează viaţa sufletele tinere, deşi nu chiar atât de imoral şi fără 
regrete. Majoritatea sufletelor tinere au fost crescute în credinţe 
religioase care le-au încurajat să fie atente la ceilalţi; şi totuşi, sufletele 
tinere încă acţionează, de cele mai multe ori, numai în propriul interes. 
Ceea ce diferă la Fiinţele Stelare negative este că nu au astfel de credinţe 
religioase sau morale. Sunt amorale. În termeni psihologici, sunt nişte 
sociopaţi. 

Fiinţele Stelare negative vor continua în felul acesta până când „vor 
vedea lumina”, dar ar putea trece eoni până să se întâmple asta. Fiinţele 
Stelare negative pot evolua destul de mult în toate direcţiile, cu excepţia 
moralității, înainte de a deveni interesate să păşească pe calea 
serviciului-către-alţii, lucru pe care îl fac toate, în cele din urmă. 

Prin urmare, răul din lumea voastră este comis nu numai de 
sufletele tinere sau de cei care suferă profund, ci şi de fiinţele întrupate 
din alte lumi cu scopul de a o devasta pe a voastră, de multe ori doar din 


Credinţă, fapte şi ficțiuni pag. 111 


distracţie sau, pur şi simplu, pentru că pot. Cu asta se ocupă. Este 
distractiv pentru ele să dobândească putere şi să-i manipuleze şi să-i 
păcălească pe ceilalţi. Astfel, se comportă ca nişte fiinţe astrale inferioare 
şi, adesea, chiar asta sunt. Fiinţele Stelare negative sunt implicate în 
majoritatea dezinformărilor transmise prin mediumi şi în dezinformările 
produse de autorităţi şi alte tehnici de a câştiga putere asupra celorlalţi. 

Unii oficiali guvernamentali şi oameni cu putere din lumea voastră 
sunt Fiinţe Stelare negative. Saddam Hussein a fost unul dintre ele, de 
exemplu. Nu îi voi numi şi pe alţii, fiindcă, probabil, îi puteţi depista 
singuri suficient de uşor, având în vedere această descriere. Dictatorii şi 
alte tipuri autoritare sunt probabil Fiinţe Stelare negative sau, eventual, 
doar nişte suflete tinere. Ei sunt singurii care îşi doresc puterea asupra 
celorlalţi şi sunt dispuşi să facă orice pentru a o obţine, iar şefia unui 
guvern reprezintă puterea supremă. Deci, dacă vreţi exemple de Fiinţe 
Stelare negative, căutaţi acolo. 

Ideea e că în lumea voastră există, într-adevăr, oameni nemiloşi şi 
nepăsători care caută poziţii de putere, dar ei sunt nişte excepţii, căci 
altfel lumea ar fi arătat mult mai rău decât arată. Băieţii buni, să le zicem 
aşa, depăşesc cu mult numărul celor răi. Da, băieţii răi fac tot ce le stă în 
putinţă pentru a câştiga puterea şi deseori reuşesc pe alocuri, dar nu per 
ansamblu, aşa cum sugerează teoriile conspirației. 

Cea mai mare parte a aşa-zisului rău de pe planeta voastră este 
provocat de suflete tinere ignorante, suferinde şi nu prea inteligente, care 
doar încearcă să supravieţuiască şi să-şi capete bucata de pâine. Nu sunt 
coordonate între ele şi nici foarte experte, iar majoritatea nu se găsesc în 
poziţii de putere, deşi încearcă să obţină puterea, dar destul de prosteşte. 
De obicei, ajung la închisoare înainte de a-şi realiza obiectivele. 

Da, există şi excepţii: persoane care au câştigat putere şi bani şi 
manipulează cu succes sistemul. Dar, în general, o fac la lumina zilei, iar 
sistemul nu reuşeşte să le ceară socoteală. Cei bogaţi şi puternici, prea 
adesea, sunt păsuiţi. Nici măcar ei nu fac parte dintr-o mare conspirație. 
Sunt atât de bogaţi, încât pot dejuca sistemul sau pot scăpa de necazuri 
prin mită. 

Este important să înțelegeţi că aşa-numiţii băieţi răi nu gândesc ca 
voi. Au un alt sistem de valori. Nici măcar nu încearcă să fie buni. Pentru 
ei, binele înseamnă ceea ce este bine pentru ei. Pentru cei mai mulţi 

dintre voi, o astfel de amoralitate este şocantă şi nu o prea remarcaţi în 
jur. O vedeţi la televizor şi în filme, dar presupuneţi că majoritatea 
oamenilor sunt ca voi, şi pe bună dreptate. Majoritatea sunt. Vă încredeţi 
în ceilalţi pentru că ar fi morali şi cinstiţi, dar unii nu sunt, profitând de 
încrederea şi bunăvoința voastră. 

Aceşti indivizi amorali cred că sunteţi naivi şi nebuni să aveţi 
încredere în ei şi că meritaţi să profite de voi, tocmai din cauza asta. Vă 
învinovăţesc pe voi — victimele — pentru comportamentul lor urât. Cei 
care cunosc astfel de criminali ştiu acest lucru, dar poate că voi nu-l 
ştiaţi. Indivizii amorali trebuie separați de societate, deoarece nu merită 
să stea în societate. În acest caz, încarcerarea este soluţia adecvată. Ăştia- 
s nişte sociopaţi şi nu pot fi reabilitaţi. 

Totuşi, nu acelaşi lucru se poate spune despre foarte mulţi deţinuţi 
din închisori, care au nevoie de servicii de reabilitare şi sănătate mintală, 
nicidecum de încarcerare. Vreau să fac această distincţie acum, pentru că 
nu am făcut-o totdeauna când am vorbit despre încarcerare. Sociopaţii 
sunt foarte rari, dar pot aduce mari pagube societăţii, în special din 
poziţiile de putere. Asta nu-i o noutate. Aţi văzut destui astfel de indivizi 
ajunşi la putere. 

Dar ce puteţi face pentru a-i opri? O parte a populaţiei respectă şi 
admiră persoanele autoritare şi pe cei bogaţi şi puternici care 
manipulează sistemul în propriul lor avantaj. Şi această parte a 
populaţiei nu-şi va schimba prea uşor preferinţele. Cade în sarcina 
celorlalţi ca voi să-i ţineţi departe de putere. În ultimul timp, astfel de 
indivizi şi-au făcut drum în interiorul multor sisteme politice, aşa că 
acum trebuie să fiţi foarte atenţi să nu fiţi păcăliţi de cei care vă promit 
vouă puterea, căci cei care votează stilul autoritar, de fapt, adoră şi ei 
puterea. 

Cei care sunt atraşi de liderii autoritari caută să câştige putere 
pentru ei înşişi prin intermediul unui personaj puternic. Spre deosebire 
de majoritatea oamenilor, nu le pasă că vor fi controlaţi sau oprimaţi de 
un lider autoritar. Ci speră să fie împuterniciţi de liderul autoritar să-i 
controleze pe cei care sunt diferiţi de ei sau care nu sunt de acord cu ei. 
Având omul lor la putere, vor căpăta puterea pe care o doresc — sau, cel 
puțin, aşa speră ei. Vor ca liderul lor autoritar să schimbe lumea după 
dorinţele lor. Naţionaliştii creştini au acum această iluzie. Ar fi foarte 

fericiţi să schimbe democraţia cu controlul religios asupra celorlalţi. 
Acesta este motivul pentru care autoritarii câştigă putere — deoarece 
adepţii lor îşi doresc puterea pentru ei înşişi. Dar asta nu se întâmplă 
niciodată. 

Autoritarii pun mâna pe putere pentru ei înşişi. Nu sunt interesaţi s- 
o împartă sau s-o dăruiască nimănui. Totul se reduce la propria lor 
persoană, căci asta-i natura unui sociopat. Un autoritar ar putea promite 
putere unui grup, dar niciodată nu se gândeşte serios să i-o dea. El nu 
suportă niciun ideal sau ideologie, religioasă sau de altă natură. Tot ce îşi 
doreşte este puterea pentru sine. Autoritarii sunt nişte mari escroci, iar 
printre victime se numără chiar şi adepţii lor. 

Cum obţin şi rămân la putere Fiinţele Stelare negative şi alte figuri 
autoritare? Mai ales prin minciuni. Minciunile sunt moneda de schimb a 
autoritarilor şi a infractorilor de toate soiurile. Fără minciuni, nu şi-ar 
putea îndeplini planurile. Aceşti indivizi sunt foarte pricepuţi la 
înşelăciuni. Şi chiar că ăsta-i un talent. Este nevoie de talent pentru a 
minţi convingător. Adesea, aceşti indivizi inundă atmosfera cu atât de 
multe minciuni, încât adevărul nu se mai vede, făcând oamenii să se 
simtă copleşiţi, confuzi şi neajutoraţi, iar mincinosul nu este tras la 
răspundere. 

Mincinoşii pricepuţi cunosc ce putere are repetarea minciunilor. 
Deoarece creierul vostru este programat prin repetiţii, o minciună 
repetată suficient de des începe să pară adevărată. Exact aşa sunteţi 
păcăliţi de ceea ce vă spune vocea din cap şi de ceea ce vă spun alţii. 
Oamenii vă repetă mereu ceva în copilărie, ceea ce devine exact ceea ce 
vă spuneţi şi credeţi despre voi. Asta se întâmplă nu numai în copilărie, ci 
şi pe tot parcursul vieţii. Creierul oamenilor este pasibil să fie programat, 
iar această programare se realizează prin repetare. Odată ce autoritarii 
pun mâna pe mass-media, capătă şi mijloacele de programare a 
oamenilor, adică mijloacele de a-i controla. 

Acelaşi lucru se întâmplă şi cu teoriile conspirației. Oamenii adoră 
secretele şi poveştile şocante care stau la baza teoriilor conspirației. Ego- 
ul adoră şocul şi înfiorarea, la fel cum adoră dramele de la televizor şi din 
filme. Viaţa reală nu-i la fel de interesantă ca acele drame. Teoriile 
conspirației sunt aşa: te captivează — te înfioară şi te ţin captiv. 
Îndeplinesc dorinţa ego-ului pentru ceva spectaculos, secret, voluptos, 

lasciv, şocant! Ego-ului adoră să fie stimulat în acest fel. Această 
voluptate este ca un drog şi afectează creierul într-un mod similar. Vrei 
din ce în ce mai mult. Aşa funcţionează creierul uman. Şi dacă destui 
oameni repetă aceste poveşti exagerate pe reţelele de socializare, ele 
devin credibile. În condiţiile potrivite, oamenii nu au cum să nu creadă 
teoriile conspirației. Sunteţi programaţi să înclinați urechea către ele şi să 
le credeţi. Pentru creierul vostru, teoriile conspirației sunt distractive şi 
irezistibile. 

Sunt rare acele persoane care să nu fi fost niciodată în viaţă victimele 
unor astfel de înşelăciuni, pentru că este atât de omenesc. Acelaşi lucru 
este valabil chiar şi pentru escroci. În nişte condiţii potrivite, oricine 
poate fi păcălit. Deci, nu trebuie să vă fie ruşine dacă vi s-a întâmplat. Se 
întâmplă aproape tuturor. Singurii oameni cărora nu li se întâmplă sunt 
aceia cărora li s-a mai întâmplat şi s-au învăţat minte. Se pare că fiinţele 
umane nu sunt prea raţionale. Fiinţele umane au o latură primitivă, 
manifestată în partea mai primitivă a creierului, care este vulnerabilă la 
amăgire, dar asta nu-i vina voastră.» 

Capitolul 7: 
TREZIREA ȘI ILUMINAREA 


7a. Graţia Divină 





«Scopul căii spirituale este să vă scoată din conştiinţa egotică la 
adevărata voastră natură. Acesta este un proces îndelungat, care se 
întinde pe mai multe vieţi şi începe cu o trezire a lui Kundalini. Kundalini 
se trezeşte în chakra rădăcinii de la baza coloanei vertebrale şi îşi începe 
călătoria lentă şi îndelungată urcând prin diferitele chakre până în vârful 
capului. Pe măsură ce trece prin fiecare chakră, blocajele din corpul 
subtil energetic, care reflectă rănile emoţionale şi înțelegerile eronate, 
sunt eliminate şi vindecate. Când o chakră a fost purificată suficient, 
Kundalini este liberă să-şi continue ascensiunea. Această descriere este 
simplistă, dar, în general, corectă. 

Având în vedere acest lucru, am putea spune că calea spirituală este 
o cale de vindecare a înțelegerilor eronate şi rănilor emoţionale 
acumulate de-a lungul multor vieţi. Aşa şi este. Calea spirituală este o 
cale de vindecare, iar viaţa produce această vindecare în multe moduri 
diferite. De pildă, vă pune în legătură cu vindecători spirituali, deşi nu 
este cel mai obişnuit mod. Viaţa este cea care vindecă şi vă vindecă 
concepând situaţii menite să vă arate sau să vă înveţe ceva. Viaţa vă 
vindecă învăţându-vă adevărul. 

De exemplu, dacă ai fost atacat de un câine, este posibil să fi ajuns la 
concluzia că toţi câinii sunt periculoşi şi ai dezvoltat o teamă faţă de ei, 
ceea ce este de înţeles. Cu toate acestea, nu este adevărat că toţi câinii 
sunt periculoşi. Pentru a te învăţa adevărul despre câini şi a te ajuta să-ţi 
vindeci frica de câini, la un moment dat, viaţa va crea circumstanţe în 
care trebuie să te confrunţi cu această frică şi să vezi că concluzia ta era 
incorectă. Ar putea face acest lucru în diverse moduri: Poate că cineva se 
mută la tine sau în vecinătate şi are un câine de care n-ai cum să nu te 
îndrăgosteşti. 


Credinţă, fapte şi ficțiuni pag. 116 


Acesta este un exemplu foarte simplu, dar aşa funcţionează viaţa. 
Viaţa este inteligentă şi te pune în situaţii care te învaţă ceea ce ai nevoie 
şi te ajută să creşti aşa cum ai nevoie. Aceste situaţii te determină să-ţi 
schimbi concluziile despre tine şi despre viaţă, despre ceilalţi sau despre 
Dumnezeu. Viaţa este marele profesor şi te învaţă nu numai prin karmă, 
ci şi prin Graţie, aducându-ţi experienţe, oportunităţi, iubire, ajutor şi 
orice alt sprijin de care ai nevoie pentru a-ţi croi un drum prin viaţă şi a 
învăţa ceea ce trebuie să înveţi. 

Când sunteţi copii, puteţi trage uşor concluzii incorecte despre voi şi 
despre ceilalţi şi despre viaţă. Pe măsură ce vă maturizaţi, multe dintre 
aceste concluzii sunt corectate în mod natural în timp, dar unele sunt 
întărite, de obicei pentru că au devenit profeţii autoimplinite. Mai ales 
aceste credinţe ar putea necesita o intervenţie specială din partea vieţii 
sau a unui vindecător. În astfel de cazuri, viaţa are un plan de vindecare a 
acestei înţelegeri eronate şi, pur şi simplu, trebuie să fiţi deschişi să 
recepţionaţi o intuiţie sau orice altceva vă aduce viaţa ca să vă vindece. 
Viaţa este atât de binevoitoare. Este mereu atentă cu voi şi vă înfăţişează 
ceea ce aveţi nevoie. 

Dacă nu acceptaţi cu uşurinţă acest ajutor de la viaţă, ea va continua 
să vi-l ofere şi va tot încerca să vă arate ce trebuie să înțelegeţi, până când 
veţi reuşi. Totuşi, acest proces poate dura vieţi la rândul, întrucât fiinţele 
umane învaţă lent uneori, mai ales dacă au răni emoţionale adânci şi 
sistemul lor de credinţe este contrar vindecării. De exemplu, unii oameni 
nu „cred” în terapie. Deşi psihoterapia este imperfectă, totuşi, are încă 
multe de oferit celor care au fost abuzaţi sau traumatizaţi. 

Sistemele de credinţă ale oamenilor sunt, de obicei, cel mai mare 
obstacol de care se loveşte viaţa când vrea să le ofere intuiţiile, ajutorul, 
vindecarea şi sprijinul de care au nevoie. De pildă, mulţi au sisteme de 
credinţă care îi împiedică să primească ceva de la alţii. Ei cred că, cerând 
ajutor, dovedesc slăbiciune sau se tem să ceară ajutor sau se simt 
nedemni să-l primească de la alţii. 

Aceasta este o problemă pentru suflet — pentru creşterea sa. Aceste 
convingeri trebuie cumva schimbate pentru ca acea persoană să poată 
primi ajutorul vieţii. Şi cum se schimbă credinţele? După cum ştiţi, acest 
lucru nu este atât de uşor. Uneori, cei apropiaţi te pot ajuta să înţelegi 
ceva şi să te schimbi, dar adesea, ei au credinţe similare. De multe ori, 

este nevoie de ajutorul cuiva din afara anturajului persoanei cu 
probleme, întrucât prietenii şi familia, dacă nu chiar problema însăşi, nu 
au reuşit să-i ofere nicio soluţie. 

Prin urmare, progresul care conduce la calea spirituală şi, într-o 
oarecare măsură, chiar progresul pe calea spirituală poate fi foarte lent, 
în funcţie de cât de mult a suferit individul în această viaţă sau în altele şi 
de cât de dispus este să privească lucrurile dintr-o altă perspectivă. 
Oamenii care nu au intrat încă pe cale probabil că nu vor fi interesaţi de 
introspecţie şi să-şi examineze gândurile, sentimentele şi credinţele şi, 
prin urmare, este mai puţin probabil să se poată schimba şi să evolueze. 
Dar odată ce Kundalini s-a trezit, intri pe o cale evolutivă şi devii deschis 
să priveşti în interiorul ființei tale şi să înveţi lucruri noi despre tine 
însuţi şi viaţă. 

Această deschidere către evoluţie şi către tărâmul subtil non-fizic 
este un semn distinctiv al celui aflat pe cale şi îl face să devină un 
căutător al Adevărului, un elev al învățăturilor spirituale şi metafizice. Şi 
astfel va putea profita din plin de Graţia pe care viaţa i-o pregăteşte. 

Odată ce te-ai convins că există Graţia, începi să observi că 
acţionează tot mai mult în existenţa ta. Atunci, viaţa ţi se poate 
îmbunătăţi foarte mult, pe măsură ce te conectezi la dragostea, intuiţiile, 
ajutorul şi vindecarea pe care viaţa ţi le pune în cale. Eşti deschis la ce-ţi 
oferă ea şi eşti în armonie cu fluxul ei şi accepţi unde te duce fluxul. 

O, dacă ai putea fi conştient de călăuzirea şi ajutorul Providenţei de 
fiecare dată când Ea te ridică de jos şi te poartă pe drumul tău! Cei care 
sunt conştienţi de Graţie sunt îndrăgostiţi de viaţă şi de Dumnezeu, 
acesta fiind rezultatul inevitabil al conştientizării unei asemenea 
bunăvoinţe. Harul este acolo pentru cei care au ochi să-l vadă, iar 
răsplata este bogată pentru ei. 

Căutaţi-o! Observaţi Graţia. Observaţi cât de prompt are grijă de voi 
Tatăl în lucrurile mici şi mai mari. Observaţi cum vi se aminteşte să faceţi 
ceea ce trebuie să faceţi. Observaţi cum un prieten vă oferă o mână de 
ajutor tocmai când eraţi pe punctul de a claca. Observaţi cum apar banii 
atunci când aveţi cu adevărat nevoie. Observaţi zâmbetele şi urările calde 
de la alţii, atingerea unei mâini, cuvintele încurajatoare. Acestea vin la 
voi de la Dumnezeu, prin alţii, totuşi, chiar de la Dumnezeu. Aceasta este 
Graţia. 

Graţia apare, de asemenea, sub forma unor experienţe spirituale: 
Poţi aluneca în Prezenţă sau întrevezi o licărire a Unimii sau a altui mare 
Adevăr. Te scufunzi în Tăcere şi nu te poţi mişca o vreme. Timpul se 
opreşte. Brusc, înţelegi ceva la un nivel mai profund, pe care îl 
pricepuseşi doar intelectual. Într-un vis, experimentezi o stare 
expansionată de conştiinţă sau ai o întâlnire cu o ființă angelică. În 
prezenţa unui învăţător spiritual, cazi într-o stare de vid. Inima ţi se 
deschide şi îţi ţâşnesc lacrimi de bucurie şi recunoştinţă. Vezi o imensă 
frumuseţe într-un fir de iarbă. Eşti plin de dragoste nemăsurată fără 
vreun motiv anume. Vezi Divinul în ochii cuiva. Pe tot parcursul căii, 
Graţia îţi arată Adevărul. Ţi-l arată printr-o experiență a Adevărului. 
Toate acestea şi alte experienţe şi mai profunde sunt obişnuite pe calea 
spirituală.» 


7b. Încrederea 





«Ceea ce vă împiedică să observați Graţia este lipsa voastră de 
încredere. Iar cei care au încredere în viaţă şi îl iubesc pe Dumnezeu o fac 
pentru că recunosc mâna Providenţei în viaţă. Această încredere le 
permite să se relaxeze şi să se bucure de viaţă şi să simtă bunăvoința lui 
Dumnezeu. Cei care nu au încredere în viaţă nu recunosc Graţia, adesea, 
din lipsa de încredere în Dumnezeu, cauzată de credinţele negative 
despre Dumnezeu. Deci, revenim iarăşi la credinţe. 

Încrederea se bazează pe credinţe şi convingeri. Ce crezi despre 
viaţă, despre ceilalţi şi despre Dumnezeu? Aceste credințe contează, 
deoarece determină modul cum te simţi când te confrunţi cu viaţa şi intri 
în relaţii cu ceilalţi, cum reacţionezi la viaţă şi la ceilalţi şi cum se 
comportă ei faţă de tine. 

Neîncrederea este lentila prin care egoul priveşte lumea. 
Neîncrederea ego-ului este o neîncredere generală. În lumea ego-ului, nu 
există loc pentru nuanţe, nu există nuanţe de gri. Dacă, ca femeie, ai avut 
o experienţă neplăcută cu un bărbat, ego-ul va concluziona că nu poţi 
avea încredere în bărbaţi. Dar o astfel de neîncredere universală nu este 

justificată. Nu este adevărat că viaţa nu ar fi de încredere sau că toţi 
oamenii sau un anumit segment al omenirii nu ar fi de încredere. O astfel 
de neîncredere universală nu este eficientă. Nu te ajută să te vindeci sau 
să mergi înainte. În schimb, te închide sufleteşte, ceea ce doar te face să 
suferi. 

Este nevoie de timp ca să te lămureşti dacă poţi avea încredere în 
cineva sau nu. Apoi, odată ce te-ai lămurit, poţi avea încredere pentru 
moment, dar situaţia s-ar putea schimba. Viaţa nu este atât de simplă pe 
cât ar dori mintea. Ego-ului îi plac afirmaţiile generale: „Bărbaţii nu sunt 
de încredere!” 

Totuşi, tot ce poţi şti cu adevărat este numai adevărul de moment şi 
chiar şi atunci este posibil să nu-l ştii. Este o persoană de încredere acum, 
în acest moment? Mintea nu-ţi va putea spune, deşi Inima spirituală ar 
putea. Dacă intuiţia îţi este dezvoltată suficient, s-ar putea să ştii. Dacă 
nu, s-ar putea să fie nevoie să afli prin metoda mai dură. Dar aşa se 
dezvoltă intuiţia şi-ţi înveţi lecţiile. 

Nu este ruşine să înveţi în acest mod — întâi să ai încredere în cineva 
şi apoi să afli că nu este de încredere. Cum ai fi putut să ştii? De obicei, 
nu ştii aceste chestiuni până în momentul când le afli. Viaţa este încâlcită 
şi poţi avea încredere că viaţa va fi încâlcită. Aşa funcţionează ea şi, 
acceptând-o, vei putea să te relaxezi şi să tratezi problemele cu calm. 

Trebuie să-ţi faci drum în viaţă prin încercare şi eroare. Poţi avea 
încredere în viaţă că vei reuşi să înveţi pe parcurs, că vei deveni tot mai 
priceput să discerni ce este adevărat şi ce nu este şi că vei avea resursele 
interioare şi exterioare necesare pentru a face faţă oricărei situaţii cu care 
te vei confrunta. 

Aceasta este promisiunea vieţii, într-un sens. Viaţa — Dumnezeu sau 
sufletul tău — promite să-ţi ofere tot ceea ce trebuie să înveţi şi orice ai 
nevoie pentru a evolua. Cu toate acestea, nimeni nu promite că acest 
lucru va fi uşor, ci doar că este posibil să trăieşti o viaţă mult mai bună 
prin accesarea resurselor tale interioare: curajul, răbdarea, dragostea, 
pacea, acceptarea, perseverenţa, tăria şi înţelepciunea. Toată lumea are 
acces la aceste calităţi. Orice om este la fel de divin, iar complicațiile vieţii 
te motivează să descoperi aceste calităţi divine în tine. 

O atitudine pozitivă, deschisă şi încrezătoare în viaţă este mai 
plăcută şi mai eficientă decât opusul ei. Atitudinea deschisă şi 

încrezătoare poate face diferenţa între o viaţă fericită şi una nefericită, 
deoarece o perspectivă pozitivă te deschide către Graţie în toate formele 
sale, inclusiv spre oamenii care sunt mesagerii Ei. Iar Graţia îţi rezervă 
numai lucruri bune. 

Graţia are un plan pentru tine şi îţi aranjează viaţa în conformitate 
cu acel plan. Graţia este înţeleaptă, inteligentă şi binevoitoare. Ştie mai 
bine decât vocea din capul tău ce anume ai nevoie pentru a fi fericit şi 
cum să-ţi creezi acea viaţă pe care eşti menit să o trăieşti. Da, eşti sortit 
să trăieşti o anumită viaţă. Nu vei trăi viaţa altcuiva. Ai propria ta viaţă 
de trăit, care nu va arăta ca a nimănui altcineva. 

Cum creezi acea viață? O creezi împreună cu forţele care îţi 
modelează viaţa. Te acordezi la acele forţe şi colaborezi cu ele. Acest lucru 
ar putea necesita să nu mai rezonezi cu vocea din capul tău sau cu vocile 
din capul altor persoane, care pot avea cu totul alte idei. Sistemul de 
îndrumare care ţi s-a dat este foarte personalizat. Nimeni nu ştie mai 
bine ca tine ce este cel mai bine pentru tine. Singura ta sarcină este să 
urmezi cât mai bine Inima spirituală şi să nu laşi vocea din cap să te 
deturneze, ci să urmezi acele intuiţii subtile, imbolduri, inspiraţii şi 
încuviinţări. 

Urmând aceste imbolduri intuitive, vei ajunge unde trebuie, dar nu 
vei şti neapărat unde te duc până când nu vei ajunge acolo. Ştii doar ce 
este adevărat în acest moment şi trebuie să ai încredere în această 
intuiţie. Dacă urmezi ceea ce este adevărat acum, vei ajunge la ceea ce va 
fi adevărat în următorul moment şi aşa mai departe. Harta este foarte 
locală. Nu ştii încotro te duce viaţa şi unde vei ajunge. Pur şi simplu, 
vieţuieşti şi cine poate şti cum va arăta viitorul, ce vei decide atunci, ce va 
alege altcineva şi cum se vor petrece lucrurile? 

Mintea ta nu ştie cum se va desfăşura viaţa, oricât de mult ar crede 
ea că ştie sau ar fantaza despre viitor. Nici măcar sufletul tău nu ştie. Nici 
măcar fiinţele non-fizice care te călăuzesc nu ştiu acest lucru. Iată cât de 
scufundat în necunoscut eşti cu adevărat! A trăi aşa este ca şi cum ai 
conduce legat la ochi. Dar adevărul este că mereu ai condus legat la ochi, 
în timp ce doar pretindeai că ştii unde mergi şi ce se va întâmpla. 

Ego-ului nu-i place necunoscutul. Necunoaşterea i se pare nesigură 
şi, prin urmare, nedemnă de încredere. Acesta este motivul pentru care 
ego-ul nu se încrede în viaţă — pentru că nu poate şti ce va urma. Dar 

faptul că viaţa nu poate fi cunoscută nu înseamnă că nu este de încredere. 
Aşa este viaţa şi nu poate fi altfel. Viaţa a fost concepută să fie astfel de 
către un Creator inteligent şi binevoitor dintr-un motiv bine întemeiat. 
Asta o face să fie extrem de demnă de încredere, iar acest fapt nu poate fi 
schimbat doar fiindcă ego-ul nu-l poate înţelege. 

Viaţa este demnă de încredere, pentru că te poţi bizui pe ea aşa cum 
este: de necunoscut, schimbătoare, imprevizibilă, uneori surprinzătoare, 
uneori plictisitoare, uneori plăcută, alteori neplăcută. Viaţa este previzibil 
de imprevizibilă, de schimbătoare şi de necunoscut. Prin asta, viaţa este 
întru totul de încredere. Doar că ego-ului nu-i place incognoscibilul, 
variabilul şi incertitudinea. 

Dar tu? Poţi găsi acel ceva din tine care adoră să nu ştie, adoră 
schimbarea, adoră imprevizibilitatea vieţii? Da! Aceste lucruri fac viaţa 
distractivă. Imaginează-ţi viaţa fără ele! Care ar mai fi rostul ei? Chiar 
aşa. Nu ar avea niciun rost, dar viaţa are un rost, un scop, un sens, care 
este iubirea şi creşterea. 

Viaţa înseamnă să descoperi că eşti o fiinţă divină deghizată ca fiinţă 
umană şi apoi să înveţi să trăieşti ca o fiinţă divină. Pentru a descoperi 
acest lucru este nevoie de deschidere spre învăţare şi evoluţie şi dorinţa 
de a descoperi lucruri noi despre tine, posibil chiar lucruri dificil de 
suportat: idei greşite sau prejudecăţi, amintiri dureroase şi emoţii de care 
te-ai legat sufleteşte, dar pe care trebuie să le abandonezi. 

Viaţa vrea să te elibereze de tot ceea ce te ţine captiv în starea egotică 
de conştiinţă, de tot ceea ce te face să fii suspicios şi de tot ceea ce te face 
să te simţi mărunt, temător, nevoiaş şi nevrednic. Vrea să te elibereze de 
orice idee incorectă pe care o ai şi de orice sentiment negativ pe care l-ai 
simţit vreodată sau l-ai putea simţi. Cât de binevoitoare este! Doar că 
acest proces este uneori dificil şi chiar dureros. Creşterea te umileşte, 
ceea ce doare. Poate fi dureros să îţi dai seama că ai urmat nişte idei 
greşite atâţia ani de zile şi că, de fapt, sinele tău fals este tocmai o 
asemenea idee eronată — iar cu asta ajungem la chestiunea trezirii 
spirituale.» 

7c. Trezirea spirituală 





«Cuvântul trezire este folosit de mulţi oameni în moduri diferite, dar 
îl voi folosi într-un mod specific, aşa cum îl folosesc majoritatea 
învăţătorilor nondualişti. Cei aflaţi pe calea spirituală au folosit adesea 
acest cuvânt într-un sens foarte larg, înțelegând o realizare, o înțelegere 
cu totul inedită sau o experienţă spirituală. Trezirea, în sensul pe care i-l 
dau eu, indică o schimbare permanentă de identitate — cea mai crucială 
schimbare pe calea spirituală, după care nimic nu mai este la fel. 

Către această schimbare de identitate a condus calea spirituală şi 
este scopul ei. Totuşi, această schimbare, oricât de importantă ar fi, abia 
inițiază ceea ce eu numesc „procesul iluminării”, care este o desfăşurare 
şi aprofundare de lungă durată a ceea ce s-a petrecut la trezire, până la 
punctul final al tuturor încarnărilor voastre umane: iluminarea. 

Iluminarea, aşa cum folosesc aici acest cuvânt, este punctul final al 
călătoriei spirituale şi încetarea karmei. Aceasta înseamnă că sufletul nu 
va mai trebui să se reîncarneze pe Pământ sau într-un loc similar, decât 
dacă sufletul decide să revină ca să slujească, aşa cum fac Fiinţele Stelare. 

De fapt, nu există un proces de iluminare — fie este ultima viaţă, fie 
nu este. Dar a privi ca pe un proces această călătorie de la trezire la 
iluminare este folositor şi destul de corect: Este un proces în care corpul 
de energie subtilă se purifică şi capătă din ce în ce mai multă lumină. Pe 
măsură ce se trece de la trezire la iluminare, corpul subtil devine, 
literalmente, mai plin de lumină. Acest lucru este valabil şi atunci când se 
trece de la trezirea lui Kundalini la trezirea spirituală. 

Această lumină este lumina şi iubirea Creatorului. Este greu să 
spunem mai mult decât atât sau să folosim orice alte cuvinte, deoarece 
limbajul omenesc nu are cuvinte adecvate. Din fericire, lumina eterică 
este doar o versiune mai subtilă a ceea ce ştiţi că este lumina fizică, aşa că 
aproape oricine şi-o poate imagina. 

Voi sunteţi nişte fiinţe de lumină: fiinţe făcute din lumină. Corpul 
vostru nu este solid, ci compus mai mult din spaţiu decât din materie. În 
acest spaţiu se află energie: lumina. Pe măsură ce evoluaţi spiritual, 
zonele dense din corpul vostru eteric, care indică răni emoţionale şi 
înţelegeri eronate, sunt vindecate şi înlocuite cu lumină. Sunteţi vindecaţi 

atunci când lumina penetrează energia îngheţată din corpul vostru eteric 
şi astfel deveniți mai plini de lumină. 

Adevărata voastră natură este lumină şi iubire. Lumina şi iubirea 
sunt, de fapt, acelaşi lucru. Energia este substratul vieţii, iar această 
energie este iubire. La fel de bine, s-ar putea spune că este lumină. 
Iubirea şi lumina sunt două cuvinte pentru acelaşi lucru, dar ele vă evocă 
experienţe diferite. „Lumina” vă ajută să vedeţi sau să vizualizaţi această 
energie, iar „iubirea” vă ajută să simţțiți adevărata natură a acestei 
energii. 

Acest proces prin care deveniți tot mai plini de lumină durează 
multe vieţi la rând. Rezultatul este o creştere treptată a vibraţiei, pe 
măsură ce evoluaţi. Rănile emoţionale şi înțelegerile eronate fac ca corpul 
vostru eteric să fie mai dens şi vă împiedică să trăiţi natura voastră divină 
şi stări modificate de conştiinţă. Pe măsură ce vă uşuraţi şi vă vindecaţi, 
sunteţi mai capabili să experimentați natura divină şi stările de conştiinţă 
extinsă. Aceasta este răsplata pentru că aţi făcut lucrarea de vindecare 
necesară pe calea spirituală. 

Când s-a realizat suficientă vindecare şi Kundalini s-a ridicat până la 
chakrele superioare, începeţi să trăiţi Prezenţa, sau Sinele vostru divin, 
mai des şi pentru perioade mai lungi de timp, pierzând mai puţin timp cu 
gândurile despre voi înşivă. 

Majoritatea oamenilor constată o capacitate crescândă de a trăi în 
prezent şi în flux cu ceva timp înainte de marea schimbare pe care o 
numesc trezire. Înainte de a se trezi, majoritatea trebuie să înveţe să 
rămână în prezent prin meditaţie sau alte practici spirituale. Astfel de 
practici pun bazele şi pregătesc terenul pentru trezire. 

Cei care nu au pus în ei înşişi bazele Prezenţei ar putea avea o 
trezire, dar starea de trezire poate să nu rămână sau să nu se stabilizeze, 
iar persoana se va întoarce la conştiinţa egotică la un moment dat — după 
ore, zile, săptămâni sau luni. Sau, dacă trezirea rămâne, persoana trezită 
poate să nu o integreze bine sau să o întruchipeze suficient. 

Cei care se trezesc, dar nu au integrat sau întruchipat această trezire, 
se pot comporta în continuare egotic, deşi se simt ca fiind mai presus de 
ego. Este posibil ca ei să nu se mai identifice cu sinele fals, dar tiparele 
condiţionate sau rănile nevindecate ale sinelui fals încă le dirijează 
comportamentul social. Se simt eliberaţi de sinele fals şi detaşaţi de 

mintea egotică, dar prin ei acţionează în continuare condiţionările, 
dându-le senzaţia că nu ei sunt făptuitorii. În consecinţă, ei nu simt nicio 
responsabilitate pentru cum se comportă. 

În comportament, cei care sunt treziţi, dar nu au integrat bine 
trezirea nu prea diferă de cei care nu s-au trezit deloc, cu excepţia 
faptului că se simt eliberaţi de zbaterea şi suferinţa legate de propriile 
condiţionări şi comportament, deoarece nu mai simt nicio legătură cu 
ele. Cu alte cuvinte, cineva care se trezeşte se poate simţi foarte liber, dar 
totuşi poate fi un mârlan, ca să folosim un limbaj popular. Atitudinea lui 
este că el se simte grozav şi, dacă alţii nu se simt la fel de bine sau nu le 
place cum se comportă, asta-i problema lor. Asta vreau să spun prin 
neîntruchiparea trezirii: se comportă ca şi cum nu ar mai fi un simplu om 
şi nu ar mai trebui să se conformeze la modul obişnuit, inclusiv să fie 
amabil. Nu oricine care nu a integrat bine trezirea atinge această 
extremă, dar se cam întâmplă. 

Puteţi vedea asta uneori chiar şi la învățătorii spirituali, care îşi 
fascinează adepţii prin faptul că sunt eliberaţi de îndoielile, fricile şi 
gândurile autoreflexive obişnuite. Cu toate acestea, ego-ul este încă bine- 
mersi în astfel de învăţători şi se simte superior şi dincolo de condiţia 
umană şi mai presus de ceilalţi. Deşi pot fi eliberaţi de îndoieli, de frici şi 
judecată-de-sine, în general, nu sunt liberi de iritare şi furie, deoarece 
sentimentul lor de superioritate îi face adesea să fie nerăbdători cu 
ceilalţi. Această lipsă de compasiune este semnul lipsei de integrare sau 
întruchipare a trezirii. 

Învăţătorilor spirituali care nu întruchipează trezirea adesea le 
lipseşte şi o învăţătură coerentă despre cum să te trezeşti sau cum să 
trăieşti viaţa — cum să „fii în lume, dar fără să-i aparții”. Învățătura lor 
este mai mult o descriere decât o prescriere: „Aşa este să fii trezit”. Acest 
lucru are o anumită valoare, dar în lipsa unei reţete pentru cum se poate 
ajunge acolo, acest tip de învăţătură îi poate face pe elevi să devină 
frustraţi, confuzi şi, eventual, să se limiteze la a imita exprimarea şi 
comportamentul învățătorului spiritual. [n.tr. — apropo direct la 
nondualiştii neo-advaita! | 

Cu toate acestea, astfel de învăţători pot transmite foarte bine o 
energie care înalţă elevii la o stare de conştiinţă superioară în prezenţa 
lor şi chiar cu efect de durată. Datorită transmisiunii energiei şi a 

sentimentului lor de libertate, învățătorii spirituali care nu au integrat 
bine trezirea pot deveni destul de populari şi de succes. Problema este că 
admiratorii lor pot crede că vor deveni la fel de liberi fără meditaţie şi 
muncă de vindecare — dacă aceasta a fost şi experienţa învățătorului, 
ceea ce este adesea — care nu este un mesaj util pentru învăţăcei. 

O altă posibilitate este că cineva să se trezească şi să rămână treaz şi 
să fie destul de bine integrat, neavând însă un fundament solid în 
meditaţie sau Prezenţă, deoarece nu a avut prea multe condiţionări 
negative de la bun început. Dacă a făcut deja multă lucrare de vindecare 
sau nu prea avea nevoie de vindecare, atunci s-ar putea trezi destul de 
uşor şi să rămână treaz. Acesta este cazul unor Fiinţe Stelare. Se trezesc şi 
sunt deja suficient de purificate încât să rămână treze, fără a reveni la 
somnul spiritual. 

Fiinţele Stelare, pentru că sunt avansate spirituale, se încarnează 
fără nicio karmă şi au adesea o legătură deosebit de puternică cu forţele 
superioare, care le-au fost apropiate încă din copilărie. Multe Fiinţe 
Stelare au fost născute cu daruri parapsihice sau le dobândesc mai târziu 
şi au o capacitate naturală de a se conecta cu fiinţe din alte dimensiuni. 
Deoarece Fiinţele Stelare ştiu, pur şi simplu, că aparţin de altă 
dimensiune şi o simt direct, nu trebuie să fie convinse că există 
Dumnezeu sau ajutoare non-fizice. Acesta este un mare avantaj pentru 
redobândirea nivelului iniţial de conştiinţă. Ele cred deja în Graţia Divină 
şi sunt ghidate de ea, indiferent dacă sunt sau nu foarte conştiente de 
această îndrumare, dar, de obicei, sunt. 

Când Fiinţele Stelare decid să se întrupeze, ştiu că intră într-un 
mediu dens din punct de vedere vibraţional şi că vor pierde inevitabil 
starea de conştiinţă cu care sunt obişnuite. Unele realizează cât de dificil 
le va fi să recâştige această stare de conştiinţă, pentru că au mai trecut 
prin asta, dar altele nu-şi dau seama ce mare provocare şi-au ales. 

Unele Fiinţe Stelare se pierd în densitatea acestei planete şi nu sunt 
în stare să-şi recapete lumina, dar majoritatea se trezesc la adevărata lor 
natură, până la urmă. Îşi pierd lumina în mica copilărie, în copilărie sau 
în adolescenţă, când adaptarea socială devine deosebit de importantă. 
Apoi, se trezesc la vârsta adultă tânără sau, eventual, după multe decenii. 
Când anume şi cât de greu se trezesc depinde de o mai multe lucruri şi nu 
este uşor de prezis. 

Astăzi, trezirea este mai uşoară ca niciodată pentru Fiinţele Stelare, 
pentru că mulţi alţii s-au trezit înaintea lor. Deoarece trezirea nu mai este 
la fel de rară ca pe vremuri, Fiinţele Stelare ce îşi găsesc calea către 
învățături referitoare la trezire — spre învățături nondualiste, de exemplu 
— se pot trezi destul de repede şi fără multă meditaţie sau alte practici. 
Alţii vor avea nevoie de ceva meditații şi practici spirituale. 

În orice caz, trezirea pentru o Fiinţă Stelară este mult mai uşoară 
decât pentru altcineva, care va trebui, fără îndoială, să pună bazele 
trezirii prin meditaţie şi vindecare. Cât de multă meditaţie şi vindecare 
sunt necesare este o chestiune individuală şi depinde de nivelul energiei 
Kundalini la naştere, până unde a ajuns ea în prezent şi de alţi factori. 

Pentru majoritatea oamenilor, trezirea are loc brusc la un moment 
dat. Este ca şi cum s-ar scurge sinele fals şi ar rămâne restul. Cei mai 
mulţi vor rămâne cu nişte condiţionări, dar nu destule ca să-i împiedice 
să se simtă liberi, uşuraţi şi destul de diferiți „în pielea lor”. 
Condiţionările rămase vor trebui să fie rezolvate şi se vor rezolva după 
trezire, dar respectivilor le va fi mult mai uşor să le depisteze şi să le 
desluşească decât înainte de trezire. 

Pe lângă aceste rămăşiţe de condiţionări, ceea ce rămâne după 
trezire este conştiinţa: senzaţia că eşti o conştiinţă pură. După trezire, îţi 
este clar că eşti chiar acea Prezenţă conştientă pe care ai experimentat-o 
ori de câte ori ai fost prezent în corp şi simţuri în aici-şi-acum. Înainte de 
trezire, tu ai experimentat Prezenţa, iar acum eşti conştient că eşti însăşi 
Prezenţa. Înainte de trezire, exista un „tu” care experimenta Prezenţa, iar 
acum nu mai există niciun „tu”, ci doar Prezenţa. Identitatea ta s-a mutat 
de la sinele fals la Prezenţă. Ai încetat să mai fii sinele fals şi ţi-ai dat 
seama că eşti Prezenţa. Aceasta este o experienţă remarcabilă şi 
eliberatoare. 

Trezirea este adesea însoţită de o stare de conştiinţă extinsă care 
durează o perioadă de timp, posibil chiar şi luni, dar mai adesea, zile, 
după care te stabilizezi într-o stare mai pământească, pe măsură ce te 
adaptezi la noua identitate de sine. La mulţi, vocea din cap tace o vreme 
şi au o senzaţie de unitate cu viaţa. 

Este dificil să spunem ce se întâmplă după trezire într-un mod tipic, 
deoarece nu există o experienţă standard, dar putem să spunem că 
experienţa generală este una de libertate, uşurinţă şi o anumită exaltare 

care le însoţeşte. Această libertate şi uşurinţă rămân în cea mai mare 
parte după trezire şi devin starea implicită, în locul stării egotice de 
conştiinţă. 

Rezultatul trezirii este că vocea din capul tău este resimţită ca fiind 
altceva decât propria voce şi undeva, pe fundal, şi nu prea te mai 
interesează. Deja observi ce-i cu ea şi nu prea mai are putere să te atragă, 
cu excepţia acelor condiţionări rămase, care încă trebuie examinate. 

Una dintre condiţionările cel mai greu de depăşit şi, adesea, ultima 
de învins este identificarea cu corpul. Deci, deşi simţul identităţii s-a 
schimbat destul de spectaculos ca urmare a trezirii, senzaţia că eşti un 
corp continuă adeseori. Dar nici măcar asta nu este, în niciun caz, O 
experienţă universală. 

După trezire, mulţi trăiesc o perioadă de “lună de miere”, care poate 
fi destul de lungă, chiar şi de un an sau mai mult, în care se află într-o 
stare foarte fericită şi plăcută: se simt liberi, uşori, în largul lor, 
îndrăgostiţi de viaţă, văzând Divinul în toate lucrurile şi în toţi semenii. 

Tot acum este perioada când se ivesc condiţionările rămase pentru a 
fi observate şi eliberate. Această purificare şi eliberare se poate face 
destul de eficient după trezire, deoarece eşti foarte apt şi dispus să pui 
lumina conştientizării pe ele. Îţi este uşor să vezi adevărul despre orice 
gânduri rămase şi nu prea întâmpini nicio rezistenţă. Deci, chiar dacă 
gândurile te mai captivează din când în când, le depistezi repede şi este 
puţin probabil să rămâi prins în ele mult timp. 

Nu este ceva neobişnuit să experimentezi un fel de criză de vindecare 
după trezire. Pe măsură ce condiţionarea rămasă iese la suprafaţă pentru 
a fi observată, ea poate fi asociată cu o problemă fizică. Iar prin 
rezolvarea condiţionării, este posibil ca problema fizică să dispară. 
Totuşi, poate dura ceva timp până ce problema emoţională din spatele 
problemei fizice să intre în câmpul atenţiei şi să fie rezolvată. Orice vei 
experimenta după trezire, precum şi înainte de trezire, este experienţa 
potrivită şi poţi avea încredere că totul face parte dintr-un proces 
semnificativ pentru sufletul tău. 

Nu înseamnă că toate problemele tale vor fi rezolvate după trezire 
sau că nu te vei mai îmbolnăvi niciodată, ci că nu mai vezi lucrurile ca pe 
nişte probleme. Când încetezi să crezi vocea din cap, nu mai ai 
sentimentul că ai probleme. Dacă mintea nu-ţi mai spune că ai o 

problemă, atunci orice trăieşti este doar ceea ce trăieşti şi atât. Orice se 
întâmplă este doar întâmplarea vieţii. Drept urmare, după trezire, suferi 
foarte puţin. 

Viaţa devine mai uşoară după trezire din două motive: Nu mai creezi 
sentimente negative şi dificultăţile şi suferinţa care apar odată cu ele, şi 
nu mai vezi ca pe o problemă ceea ce-ţi aduce viaţa. Înainte de trezire, te 
simţeai o victimă a vieţii, dar acum vezi că asta era o poveste urzită de 
mintea ta. Există doar o desfăşurare a vieţii din motivele ei — alegerile 
oamenilor şi voinţa divină — şi nu poate fi altfel. Accepţi viaţa aşa cum 
este ea, fără discuţii, evaluări sau împotrivire. Aceasta înseamnă 
acceptarea. Ai văzut clar că judecăţile, preferinţele, dorinţele, evaluările 
şi opiniile tale erau doar perspectiva limitată a ego-ului neînţelept şi 
primitiv, nicidecum adevărul. Această viziune clară face ca acele gânduri 
să devină inutile şi să nu te mai intereseze. Eşti eliberat de ele şi ceea ce 
rămâne este doar-ce-este.» 


7d. Întruchiparea şi Iluminarea 





«Este o călătorie foarte lungă de la trezire până la punctul final al 
evoluţiei voastre umane -— iluminarea — cu multe lecţii ce trebuie 
învăţate. În timpul acestei călătorii, vindecarea continuă şi orice rest de 
karmă trebuie să fie echilibrată. Acest lucru poate necesita reîncarnarea 
alături de anumite persoane pe care le-aţi cunoscut anterior. Uneori 
această karmă este curățată oferind ceva, iar alteori, primind ceva. În 
ultimul caz, acea karma poate fi “arsă” şi în alte moduri decât cu 
persoana cu care ai căpătat karma. Una dintre principalele modalităţi 
prin care se produce plata karmică este moştenirea genetică şi familială, 
fiind adesea motivul pentru care cineva se reîncarnează într-o anumită 
familie, dar există şi multe alte modalităţi. 

Cu toate acestea, nu este un lucru neobişnuit ca cineva avansat 
spiritual să fie nevoit să se reîncarneze pentru a finaliza într-un fel o 
anumită relaţie. De obicei, respectivul nu opune rezistenţă la întoarcerea 
pe Pământ din acest motiv, deoarece, odată ce eşti atât de avansat, nu te 

mai grăbeşti să ieşi din lanţul reîncarnărilor, căci viața este, în general, 
destul de plăcută şi uşoară în ultimele încarnări. 

După trezire, viața devine mai uşoară, deoarece nu mai creezi 
probleme sau nu mai vezi lucrurile ca fiind nişte probleme şi, de 
asemenea, pentru că nu creezi karmă, ba chiar fiind posibil să primeşti 
nişte răsplate karmice. Când încetezi să creezi karmă, nu mai rămâne 
decât karma bună. Acest lucru explică o parte din confortul şi norocul pe 
care-l au unele suflete avansate. 

Mai există un motiv pentru care viaţa devine mai uşoară pe măsură 
ce progresezi spiritual. În timpul ultimelor încarnări, pe lângă faptul că 
îți purifici condiţionările, nu-ţi mai rămâne decât să fii de folos altora în 
moduri care-ţi fac plăcere. Sufletele vechi au, în general, scopuri de viaţă 
care le plac foarte mult şi la care se pricep. Acest lucru nu se poate spune 
despre oricine, din cauză că, la unii, scopul vieţii este destul de solicitant 
şi dificil de realizat. Sufletelor bătrâne le place să-i servească pe alţii, 
acesta fiind un motiv pentru care fac sacrificiul de a veni într-un loc ca 
Pământul. Le place să slujească! Slujirea altora este o bucurie. 
Îndeplinirea scopului vieţii este o bucurie. 

Sufletele avansate au, de asemenea, avantajul de a se armoniza uşor 
cu scopul vieţii lor, spre care gravitează în mod natural, aşa că nu luptă 
să-şi găsească locul în viață, cum se întâmplă adesea cu sufletele mai 
tinere. Singurul lucru care i-ar putea împiedica ar fi să aibă parte de o 
copilărie cu abuzuri sau lipsită de iubire, care-l poate da înapoi chiar şi pe 
un suflet avansat. 

Majoritatea sufletelor avansate care aleg să se nască într-un cămin 
cu abuzuri sau lipsit de iubire au un scop al vieţii legat de vindecare. 
Acest mediu le serveşte scopului vieţii, deoarece, adeseori, vindecătorii 
trebuie să parcurgă întâi ei înşişi drumul vindecării, înainte de a-i ajuta 
pe ceilalţi să-l parcurgă. Totuşi, este posibil chiar şi pentru ei să nu-şi 
găsească ieşirea din suferinţă. Aceasta ar fi mai mult o excepţie decât 
regula, dar se mai întâmplă. 

În acest caz, sufletul va face tot posibilul să susţină acea persoană. 
Dacă însă persoana rămâne blocată în durere şi furie sau victimizare, 
atunci vindecarea de care sufletul are nevoie va avea loc după moarte, 
între vieţi, unde se vindecă şi se învaţă multe lucruri care nu au putut fi 
vindecate sau învăţate pe timpul întrupării. Astfel de piedici nu 

reprezintă o problemă pentru suflet, deoarece are toată eternitatea la 
dispoziţie pentru a evolua, şi fiecare viaţă are valoare pentru suflet, 
indiferent de ceea ce se întâmplă în timpul ei. 

După trezire, trebuie să te obişnuieşti cu un nou mod de a fi în lume. 
Erai obişnuit să fii condus de vocea din cap şi de dorinţele egotice, dar 
acum, când acestea nu mai sunt dominante şi, posibil, chiar să lipsească, 
descoperi că nu ai avut nevoie niciodată de vocea din cap şi de dorinţele 
ei. Viaţa curge frumos şi fără ele. 

Se dovedeşte că nu ai avut niciodată nevoie de vocea aia, ceea ce 
poate fi o surpriză! Nu te mai interesează ce spune, şi totuşi continui să 
faci tot ce ai nevoie şi urmăreşti diverse obiective şi activităţi. Ceea ce 
diferă este că motivaţia ta provine acum dintr-un loc mai profund decât 
gândurile şi dorinţele. Pur şi simplu, te regăseşti făcând lucruri sau 
îndreptându-te spre ceva fără să te gândeşti la asta din timp sau fără să-ţi 
dai seama că urma să faci asta. Iar aceasta este o altă surpriză, deşi, chiar 
şi înainte de trezire, erai împins în acest fel, uneori. Dar acum, aceasta 
este modul tău implicit, modus operandi. Acţionezi fără prea multă 
gândire, evaluare sau împotrivire. Aşa acţionează Sinele divin în lume. 

Inteligența mai mare care eşti ştie exact ce face şi cum să se 
îngrijească de ceea ce trebuie făcut. Dacă trebuie să înveţi ceva, vei 
învăţa. Dacă trebuie să vorbeşti, vei vorbi. Dacă trebuie să te odihneşti, te 
vei odihni. Cine poate şti ce vei face în continuare? Oricum nu contează, 
pentru că ceea ce trebuie să se întâmple, se va întâmpla. Lucrurile 
funcţionează fără efort şi fără ca să te forțezi sau să te împotriveşti. Dacă 
vei recădea în vechile obiceiuri de a te forţa sau a te grăbi, vei observa cât 
de contractat te simţi, ceea ce poate fi îndeajuns pentru a te opri o clipă 
ca să reevaluezi ce anume te împinge şi de ce. 

Apar şi momente în care gândurile şi impulsurile egotice te captează 
din nou, dar, de obicei, le observi destul de repede şi alegi din nou. Sau 
poate că vei alege să acţionezi în vechiul mod, dar fiind conştient că l-ai 
ales şi eşti dispus să suferi consecinţele — adică, să suferi. 

Suferinţa este mult mai mică după trezire, deşi încă apare. Este mult 
mai mică, pentru că ai acces la conştiinţa care vede că alegi suferinţa şi că 
ai putea să n-o faci. După trezire, aceasta este una dintre cele mai mari 
schimbări. Suferi puţin şi doar pentru perioade scurte de timp, pentru că 
ai mereu acces la natura ta divină. 

Uneori, ego-ul te prinde cu garda jos şi atunci spui ceva dureros sau 
negativ. De îndată ce îţi iese pe gură, îţi şi dai seama ce s-a întâmplat. 
Poţi continua în acel stil, fiind conştient ce faci, sau poţi alege din nou, 
oprindu-te şi spunându-ţi: „Îmi pare rău”, iertându-te şi dând totul la 
spate. Când ego-ul îşi face apariţia în moduri mai puţin dureroase şi îi dai 
glas, sună gol sau prostesc şi, de multe ori, chiar îţi vine să râzi. 

Odată ce ai observat iluzia, o dai la spate, în cea mai mare parte, ca 
pe un vis urât. Odată ce nu te mai păcăleşte vocea din cap, te întrebi cum 
de ai crezut-o până atunci. După trezire, este atât de evidentă falsitatea 
acestei voci şi cu ce se ocupă ea. Cum de ai putut să-i cazi în cursă? Chiar 
aşa. Dar adevărul este că iluzia este foarte greu de depistat când eşti prins 
în ea. Ce binecuvântare să nu mai fii! 

Această călătorie de la trezire la iluminare presupune o evoluţie a 
conştiinţei. Ceea ce tocmai am descris este ceea ce trăiesc cei mai mulţi în 
această călătorie, în special imediat după trezire. Dar pe măsură ce 
conştiinţa evoluează, ea devine mai profundă şi se deschide către 
frumuseţea, vioiciunea, bucuria şi unitatea pe care o descriu mulţi 
mistici, unde toţi şi totul devine Preaiubitul. În acest stadiu, mulţi simt 
un mare devotament şi dragoste pentru toate vieţuitoarele şi pentru 
Dumnezeu. 

Aceasta este o stare de conştiinţă mult mai savuroasă, mai plină de 
iubire decât starea în care se pomenesc majoritatea oamenilor imediat 
după trezire, care poate fi mai degrabă o experienţă de spaţialitate, 
detaşare şi vid. Odată cu aprofundarea, vine şi o intimitate cu viaţa şi 
iubire pentru viaţă. Sentimentul anterior de a fi doar un martor al vieţii 
se dizolvă într-o experienţă a nemărginirii, a unităţii cu tot ceea ce există, 
a perfecțiunii şi într-o senzaţie că totul este viu şi impregnat de 
Divinitate. 

Există şi alte profunzimi şi stadii ale conştiinţei, dar îi voi lăsa pe 
alţii să le descrie, întrucât nu aceasta este intenţia mea în acest capitol. 
Jeffery A. Martin a cercetat şi cartografiat diverse niveluri şi stări de 
conştiinţă, descriindu-le complet pe fiecare, aşa că vă trimit la lucrarea 
sa. Meditaţia Transcendentală învaţă, de asemenea, o hartă simplă a 
conştiinţei de la trezire până la iluminare, la care puteţi apela. Ceea ce mă 
interesează pe mine cel mai mult este să vorbesc despre întruchipare, 

adică despre modul în care te comporti în viaţă ca urmare a stării tale de 
conştiinţă. 

Întruchiparea este importantă, mai importantă decât orice stare sau 
experienţă spirituală pe care o poţi avea pe cale. Procesul iluminării duce 
la iubire, pace, bucurie, acceptare şi compasiune. Dacă starea ta de a fi în 
majoritatea timpului nu este una de dragoste, pace, bucurie, acceptare şi 
compasiune, atunci nu eşti întruchipat şi nici iluminat - nu te afli în 
ultima ta viaţă terestră. Este o exigenţă înaltă, dar asta înţeleg eu prin 
întruchipare sau integrare. 

Multe stări de expansiune, de elevaţie, de beatitudine, de libertate, 
de detaşare, extatice şi misterioase apar pe drumul de la trezire la 
iluminare şi fiecare are scopul ei. Totuşi, aceste stări şi experienţe nu 
sunt scopul final, ci doar o parte a călătoriei. Scopul este întruchiparea, 
iar sufletul ştie cum să-l ducă la bun sfârşit. Pune la cale cu atenţie 
situaţii şi experienţe spirituale şi de alt gen, care, în cele din urmă, te 
conduc către acest scop. 

Întruchiparea este, în general, un proces lent. Dar în cazul Fiinţelor 
Stelare se poate petrece în două feluri: Fie persoana se întruchipează 
destul de uşor, fie poate avea mari dificultăţi. Când se trezesc, unele 
Fiinţe Stelare se pomenesc într-o stare detaşată, non-umană şi apoi 
trebuie să găsească o cale de a relaţiona cu lumea şi cu oamenii, deşi 
unele dintre ele vor alege, pur şi simplu, să ducă o viaţă mai retrasă. 

Precum acestea din urmă, mulţi oameni aflaţi în ultima sau printre 
ultimele încarnări aleg să trăiască în afara agitaţiei vieţii moderne. Ei şi- 
au pierdut interesul pentru cele mai multe lucruri care îi interesează pe 
ceilalţi şi se mulţumesc cu o viaţă foarte simplă, petrecută în meditaţie, 
explorare interioară şi călătorii în alte dimensiuni. Aceste persoane 
slujesc omenirea în felul lor şi de pe nivelul lor de conştiinţă. Au existat 
întotdeauna astfel de persoane retrase, care şi-au îndeplinit scopul vieţii 
de a sluji omenirea prin transmiterea unei vibrații superioare, intenţionat 
sau neintenţionat. 

Întruchiparea este deosebit de importantă pentru învățătorii 
spirituali, din motive destul de evidente. Şi totuşi, există mulţi învăţători 
spirituali care nu sunt întruchipaţi. Unii dintre cei mai impresionanţi 
învăţători spirituali, cei care atrag cel mai mare număr de adepţi, au 
experimentat stări extraordinare şi au daruri parapsihice remarcabile, 

dar le lipseşte întruchiparea. Nici nu ar trebui să fie învăţători, dar sunt 
deseori cei mai atraşi de a-i învăţa pe alţii, pe când cei care sunt mai 
întruchipaţi par oameni obişnuiţi, modeşti şi umili. 

Dalai Lama este un exemplu de persoană întruchipată. Se comportă 
după cum vorbeşte. Feriţi-vă de cei care nu fac aşa. Nu au ceea ce căutaţi 
voi, deşi pot avea o transmisie energetică puternică, dar nu neapărat una 
curată. Feriţi-vă de învățătorii spirituali care par foarte speciali, care îşi 
folosesc darurile parapsihice pentru a impresiona şi se lasă puşi pe un 
piedestal. Şi fiţi atenţi la modul în care aceşti învăţători se poartă cu alţii, 
în special cu cei mai apropiaţi. 

Cum vă purtaţi cu ceilalți este întotdeauna aspectul cel mai 
important. Dacă învăţăturile sau prezenţa sau transmisia energetică a 
unui învăţător vă ajută să trăiţi o viaţă de pace, iubire, acceptare şi 
seninătate, atunci aţi găsit Adevărul. Asta vă doresc la toţi şi este şi 
dorinţa mea pentru Pământ. Planeta are nevoie de o omenire mai bună şi 
mai blândă, aşa că vă rog să mergeţi înainte cu dragoste şi pace. 

Eu sunt disponibil pentru voi şi pentru toţi cei care mă cheamă. Eu şi 
alţii ca mine suntem mereu în slujba voastră. Pace!» 

Delpre autor 


Gina Lake este un învăţător spiritual nondualist şi autoarea a peste 
douăzeci de cărţi despre trezirea la adevărata natură. De asemenea, este 
un senzitiv şi medium talentat, cu un master în Consliere psihologică şi o 
experienţă de peste treizeci de ani în sprijinirea oamenilor în evoluţia lor 
spirituală. În 2012, Isus a început să dicteze cărţi prin intermediul ei. 
Aceste învățături de la Isus se bazează pe adevărul universal, nu pe vreo 
religie. Apoi, în 2017, la cererea lui Isus, Gina şi soţul ei, care este, de 
asemenea, un învăţător spiritual nondualist, au început să ofere online 
transmisiuni ale conştiinţei Cristice în întâlniri săptămânale şi pregătiri 
intensive lunare. Aceste transmisii de energie sunt un flux direct de 
iubire şi vindecare care accelerează evoluţia spirituală a celor ce le 
recepționează. Canalul YouTube al Ginei conţine peste 175 de mesaje de 
la Isus ce pot fi ascultate. Site-ul ei oferă informaţii despre cărţile ei, 
cursuri online, transmisiuni, o carte electronică gratuită şi înregistrări 
audio şi video: RadicalHappine[LLikom 


Transmisiile conștiinței Cristice (CCT) în cadrul 
unor întâlniri săptămânale online 





Transmisia energetică se derulează în mod natural de la învățătorul 
spiritual către aspirant şi de la fiinţele din dimensiunile superioare către 
cei din această dimensiune care sunt dispuşi să o primească. Transmisia 
a fost folosită de-a lungul veacurilor pentru a accelera evoluţia spirituală 
şi a eleva conştiinţa. În acest proces, au loc şi vindecări emoţionale şi, 
uneori, fizice, căci o parte naturală şi necesară a procesului de elevare a 
conştiinţei este eliminarea blocajelor energetice. 

În cadrul întâlnirilor video săptămânale online prin Zoom, Gina 
Lake şi soţul ei oferă transmisii ale Conştiinţei Cristice. Acesta este unul 
dintre modurile prin care Isus şi ceilalţi Maeştri Ascensionaţi care 
lucrează cu Isus intenţionează să ridice nivelul de conştiinţă al 
umanităţii. Înainte de transmisie, Isus transmite un mesaj mediumnic 
pentru a pregăti, învăţa şi inspira pe cei care sunt gata să primească 

transmisia de energie. Mulţi declară că simt o transmisie energetică şi 
prin aceste mesaje mediumnice. 

Transmisia durează aproximativ douăzeci de minute şi se face în 
tăcere, cu excepţia unei muzici de fundal, menită să ajute oamenii să se 
deschidă şi să primească. În timpul transmisiei, Gina Lake şi soţul ei 
acţionează, pur şi simplu, ca antene pentru conştiinţa Cristică, care curge 
spre Pământ pentru a fi primită de toţi cei care sunt dispuşi să se 
deschidă şi să fie înălţaţi de harul divin. Deoarece nu există, de fapt, nici 
timp şi nici spaţiu, acestea nu reprezintă o piedică în calea recepţionării 
transmisiei, care funcţionează la fel de bine online ca şi faţă în faţă. Puteţi 
afla mai multe despre aceste transmisii pe site-ul Ginei la: 


RadicalHappinel[Likom/tranlmillionL| 

